CELEX: 52017PC0791
Language: lt
Date: 2017-12-20
Title: Pasiūlymas EUROPOS PARLAMENTO IR TARYBOS DIREKTYVA dėl investicinių įmonių prudencinės priežiūros, kuria iš dalies keičiamos direktyvos 2013/36/ES ir 2014/65/ES

EUROPOS KOMISIJA
            Briuselis, 2017 12 20
            COM(2017) 791 final
            2017/0358(COD)
            Pasiūlymas
            EUROPOS PARLAMENTO IR TARYBOS DIREKTYVA
            dėl investicinių įmonių prudencinės priežiūros, kuria iš dalies keičiamos direktyvos 2013/36/ES ir 2014/65/ES
            (Tekstas svarbus EEE)
            {SWD(2017) 481 final}
            
               
         
         
            
               AIŠKINAMASIS MEMORANDUMAS
            
            
            
               1.
                     PASIŪLYMO APLINKYBĖS
            
            
               •
                     Pasiūlymo pagrindimas ir tikslai
            
            
               ES reikia stipresnių kapitalo rinkų, kad būtų galima skatinti investicijas, rasti naujų šaltinių bendrovėms finansuoti, suteikti namų ūkiams geresnių galimybių ir stiprinti ekonominę ir pinigų sąjungą. Komisija yra įsipareigojusi iki 2019 m. suformuoti visas likusias kapitalo rinkų sąjungos (KRS) sudedamąsias dalis, kad ji būtų baigta kurti
                  1
               .
            
            
               Investicinės įmonės teikia įvairias paslaugas, kuriomis investuotojams suteikiama galimybė patekti į vertybinių popierių ir išvestinių finansinių priemonių rinkas (tai konsultacijos dėl investicijų, portfelio valdymas, tarpininkavimo paslaugos, pavedimų vykdymas ir pan.). Investicinės įmonės ir jų teikiamos paslaugos – labai svarbi dalis, užtikrinanti, kad kapitalo rinkų sąjunga tinkamai veiktų. Joms tenka svarbus vaidmuo – palengvinti santaupų ir investicijų srautus Europos Sąjungoje, o įvairiomis paslaugomis padedama veiksmingai paskirstyti kapitalą ir valdyti riziką. 
            
            
               Investicinių įmonių yra visose valstybėse narėse. Remiantis Europos bankininkystės institucijos (angl. EBA) surinkta informacija, 2015 m. pabaigoje Europos ekonominėje erdvėje (EEE)
                  2
                buvo 6 051 investicinė įmonė. Šios įmonės – tai daugiausia įmonės, mažmeniniams klientams teikiančios ribotą skaičių paslaugų, tačiau yra ir įmonių, siūlančių nemažai paslaugų įvairiausiems mažmeniniams klientams, profesionaliesiems klientams ir klientams įmonėms. 
            
            
               Remiantis EBA informacija, apie 85 % EEE investicinių įmonių vykdo tik šią veiklą:
            
            
               ·teikia konsultacijas dėl investicijų,
            
            
               ·priima ir perduoda pavedimus,
            
            
               ·valdo portfelius ir
            
            
               ·vykdo pavedimus. 
            
            
               Jungtinė Karalystė – svarbus kapitalo rinkų ir investicinės veiklos centras – turi daugiausiai EEE investicinių įmonių, ir beveik pusė jų veikia būtent Jungtinėje Karalystėje, po jos rikiuojasi Vokietija, Prancūzija, Nyderlandai ir Ispanija. Dauguma EEE investicinių įmonių yra mažos arba vidutinės. EBA skaičiavimais, maždaug aštuonios investicinės įmonės (dauguma jų sutelkta Jungtinėje Karalystėje) kontroliuoja apie 80 % visų EEE investicinių įmonių turto.
            
            
               Todėl Komisija Kapitalo rinkų sąjungos veiksmų plano laikotarpio vidurio peržiūros dokumente
                  3
                paskelbė, kad, kaip vieną iš naujųjų prioritetinių veiksmų, kuriais siekiama stiprinti kapitalo rinkas ir kurti kapitalo rinkų sąjungą, ji siūlys pagal investicinių įmonių dydį ir pobūdį kalibruotą veiksmingesnę prudencinę ir priežiūros sistemą, kuria turėtų būti padidinta konkurencija ir pagerinta investuotojų prieiga prie naujų galimybių ir geresnių jiems kylančios rizikos valdymo būdų. Atsižvelgiant į tai, kad Jungtinės Karalystės investicinėms įmonėms šioje srityje tenka pagrindinis vaidmuo, dėl šios šalies sprendimo pasitraukti iš ES tampa dar svarbiau atnaujinti ES reguliavimo struktūrą, kad ši raida galėtų vykti. 
            
            
               Pasiūlymai dėl šios direktyvos ir kartu pateikiamo reglamento (toliau – pasiūlymai) buvo įtraukti į 2017 m. Komisijos darbo programą kaip programos REFIT priemonė. Pasiūlymais siekiama užtikrinti, kad investicinėms įmonėms būtų taikomi kapitalo, likvidumo ir kiti pagrindiniai prudenciniai reikalavimai bei atitinkamos priežiūros priemonės, pritaikytos jų verslui, tačiau pakankamai tvirtos, kad, prudenciniu požiūriu, būtų patikimai padengta investicinių įmonių rizika ir išsaugotas ES finansinių rinkų stabilumas. Pasiūlymai buvo parengti atlikus Reglamento (ES) Nr. 575/2013 (Kapitalo reikalavimų reglamento, KRR)
                  4
                – šis reglamentas kartu su Direktyva 2013/36/ES (IV-oji kapitalo reikalavimų direktyva, KRD IV)
                  5
                yra investicinėms įmonėms dabar taikoma prudencinė sistema – 493 straipsnio 2 dalyje, 498 straipsnio 2 dalyje, 508 straipsnio 2 dalyje ir 508 straipsnio 3 dalyje nurodytą peržiūrą. Tardamosi dėl šių tekstų teisėkūros institucijos nusprendė, kad reikia investicinėms įmonėms taikomos sistemos peržiūros, atsižvelgiant į tai, kad šios sistemos taisyklės iš esmės pritaikytos kredito įstaigoms.
            
            
               Kitaip nei kredito įstaigos, investicinės įmonės nepriima indėlių ir neteikia paskolų. Tai reiškia, kad joms kyla gerokai mažesnė kredito rizika ir rizika, kad indėlininkai skubiai atsiims savo pinigus. Jų paslaugos sutelktos į finansines priemones, ir, kitaip nei indėliai, už jas nemokama nominaliąja verte, jų vertė kinta pagal rinkos pokyčius. Tačiau su kredito įstaigomis jos konkuruoja dėl investicinių paslaugų, nes kredito įstaigos savo klientams pagal turimą banko licenciją gali teikti ir investicines paslaugas. Todėl kredito įstaigos ir investicinės įmonės kokybės požiūriu yra skirtingi subjektai, taikantys skirtingus pirminius verslo modelius, bet tam tikros paslaugos, kurias jos gali teikti, sutampa.
            
            
               ES prudencinės taisyklės investicinėms įmonėms, kaip ir kredito įstaigoms, taikomos nuo 1993 m. – tais metais įsigaliojo pirmoji ES investicinių įmonių veiklos reglamentavimo sistema. Dabar šią sistemą yra pakeitusi Finansinių priemonių rinkų direktyva (FPRD)
                  6
               , o 2018 m. sausio mėn. įsigalios FPRD II ir FPRR
                  7
               ; šia sistema nustatomos veiklos leidimų ir organizacinės sąlygos, taip pat veiklos vykdymo reikalavimai, kurių laikantis galima teikti investicines paslaugas investuotojams, taip pat kiti reikalavimai, kuriais reglamentuojamas tvarkingas finansų rinkų veikimas.
            
            
               KRR ir KRD IV nustatyta investicinėms įmonėms skirta prudencinė sistema yra taikoma kartu su FPRD. Paprastai finansų įstaigoms taikomi prudenciniai reikalavimai yra skirti užtikrinti: i) kad jos turėtų pakankamai išteklių ir galėtų išlikti finansiškai perspektyvios ir teikti paslaugas keičiantis ekonomikos ciklams arba ii) kad jas būtų galima tvarkingai likviduoti, nesukeliant jų klientams arba rinkoms, kuriose jos veikia, nederamos ekonominės žalos. Taigi, šiais reikalavimais turėtų būti siekiama atspindėti riziką, kylančią įvairioms finansų įstaigoms ir jų pačių keliamą riziką; be to, reikalavimai turi būti proporcingi rizikos tikimybei, jais iš esmės turėtų būti užtikrinamas įvairių finansų įstaigų saugumas ir patikimumas ir vengiama pernelyg didelių išlaidų, dėl kurių finansų įstaigos negalėtų perspektyviai vykdyti savo veiklos. 
            
            
               Sisteminėms investicinėms įmonėms (keletas jų laikomos pasaulinėmis) arba kitoms sisteminės svarbos įstaigoms pagal KRD IV 131 straipsnį turėtų būti ir toliau taikoma KRR ir KRD IV sistema, įskaitant 2016 m. lapkričio 23 d. Komisijos pasiūlytus pakeitimus
                  8
               , laikantis pasiūlymuose pateikto peržiūrėto jų nustatymo metodo. Taip yra dėl to, kad šioms įmonėms visoje bendrojoje rinkoje paprastai kyla didžiulė rizika ir jos tokią riziką prisiima. Dėl tokios veiklos įmonės patiria kredito riziką, t. y. dažniausiai sandorio šalies kredito riziką, taip pat rinkos riziką, kai investicinės įmonės pozicijas savo klientų arba savo naudai prisiima savo sąskaita. Todėl, atsižvelgiant į jų dydį ir tarpusavio sąsajas, jos kelia didesnę riziką finansiniam stabilumui. Atsižvelgiant į šią riziką ir siekiant užtikrinti vienodas sąlygas, tokioms sisteminėms investicinėms įmonėms turėtų būti taikoma kredito įstaigoms taikoma tvarka.
            
         
         
            
               Kaip skelbiama 2017 m. rugsėjo mėn. Komisijos komunikate dėl Europos priežiūros institucijų (EPI) peržiūros
                  9
               , tai, be kita ko, taip pat reikštų, kad jų veiklai, vykdomai bankų sąjungoje dalyvaujančiose valstybėse narėse, būtų taikoma ECB tiesiogiai vykdoma priežiūra, taikant bendrą priežiūros mechanizmą. Dabar daug šių įmonių yra Jungtinėje Karalystėje, bet svarstomi planai dalį jų veiklos perkelti į 27 ES valstybes nares, visų pirma tas, kurios dalyvauja bankų sąjungoje. Nors tai pasakytina tik apie labai nedaug įmonių, ES jos sudaro didžiulę viso visų investicinių įmonių turto ir veiklos dalį.
            
            
               Kitoms investicinėms įmonėms daugiau problemų kyla dėl to, kad dabartinė prudencinė sistema yra sutelkta ne į investicines įmones, bet į kredito įstaigas ir joms kylančią arba jų keliamą riziką. Šių įmonių teikiamoms paslaugoms ir rizikai, kurią jos gali kelti, esamos taisyklės iš esmės nėra aiškiai taikomos. Iš aštuonių investicinių paslaugų, kurias investicinėms įmonėms pagal FPRD leidžiama teikti
                  10
               , tik: i) sandorių vykdymui savo sąskaita ir ii) finansinių priemonių emisijos organizavimui ir vykdymui arba finansinių priemonių platinimui rinkoje prisiimant tvirtus įsipareigojimus pirkti pagal KRR taikomi aiškūs atitinkami reikalavimai. Kitoms investicinėms paslaugoms (pavedimų priėmimui ir perdavimui, pavedimų vykdymui, portfelio valdymui, konsultacijoms dėl investicijų, finansinių priemonių platinimui rinkoje be tvirto įsipareigojimo pirkti, daugiašalės prekybos sistemos valdymui) tokių reikalavimų nenustatyta, todėl susijusi rizika padengiama tik apytikriai. Nors tam tikrais atvejais įmonei, taigi ir jos klientams bei platesnei rinkai, kurioje įmonė veikia, su šia veikla susijusi rizika yra ribota, tikslinis rizikos padengimas neužtikrinamas.
            
            
               Dėl to kyla trys pagrindinės problemos, vertinamos su pasiūlymais teikiamame Komisijos tarnybų darbiniame dokumente. 
            
            
               Pirma, nors taikant sistemą tam tikru mastu atsižvelgiama į tai, kad investicinių įmonių verslo profiliai būna skirtingų rūšių, ir taikomos išimtys, daugeliui įmonių dėl to reglamentavimas tampa labai sudėtingas. Antra, sistemos išsamūs reikalavimai ir išimtys tampa apytikriu ir rizikai nejautriu faktinės rizikos, kuri kyla investicinėms įmonėms arba kurią jos kelia ir kuri skiriasi nuo bankų keliamos ar jiems kylančios rizikos, pakaitalu. Trečia, dėl sistemai būdingo sudėtingumo ir nepakankamo jautrumo rizikai, valstybėms narėms ją įgyvendinant bendra investicinių įmonių reglamentavimo aplinka tampa fragmentuota, dėl to esama žalingo reglamentavimo arbitražo galimybių. Tai gali kelti pavojų bendrosios rinkos vientisumui ir veikimui.   
            
            
               Pasiūlymų tikslas – spręsti esamos sistemos problemas ir kartu, kai tik įmanoma, užtikrinti, kad investicinėms įmonėms būtų lengviau pradėti ir vykdyti veiklą. Konkrečiai, pasiūlymais nustatoma prudencinė sistema, geriau pritaikyta investicinių įmonių verslo modeliams. Pasiūlymuose pateikiama tinkamesnių ir jautresnių rizikai investicinėms įmonėms taikomų reikalavimų, geriau atsižvelgiama į taikant įvairių rūšių verslo modelius investicinių įmonių keliamą arba joms kylančią riziką. Galiausiai, šie pasiūlymai yra paprastesnė reglamentavimo priemonė, kuria naudodamosi prudencinės priežiūros institucijos gali veiksmingai vykdyti priežiūrą.
            
            
               Be to, po finansų krizės priimti FPRD II ir FPRR, taikomi vertybinių popierių rinkoms, investavimo tarpininkams ir prekybos vietoms. Naująja sistema sugriežtinama ir pakeičiama dabartinė FPRD I sistema. Atliekant ES investicinių įmonių prudencinės sistemos peržiūrą kaip trūkumas nustatyta tai, kad trečiųjų valstybių įmonėms, valstybėse narėse veikiančioms per filialus, nėra nustatyta privalomo reikalavimo teikti ataskaitas. Nacionalinės kompetentingos institucijos negali reguliariai įvertinti, trečiųjų valstybių įmonių filialų jų teritorijoje vykdomos finansinių paslaugų teikimo veiklos apimties. Todėl šiuo pasiūlymu kompetentingoms institucijoms būtų suteikta tinkamų priemonių šiai veiklai stebėti. 
            
            
               Remiantis KRR straipsniais suteiktais įgaliojimais, investicinėms įmonėms taikomos prudencinės sistemos peržiūra vykdyta pasikonsultavus su EBA, Europos vertybinių popierių ir rinkų institucija (angl. ESMA) ir nacionalinėmis kompetentingomis institucijomis, kurioms atstovaujama šiose Europos priežiūros institucijose. Komisijai 2014 m. gruodžio mėn. paskelbus pirmąjį kvietimą teikti rekomendacijas, EBA 2015 m. gruodžio mėn. paskelbė pirmą dabartinės investicinėms įmonėms taikomos prudencinės sistemos ataskaitą ir paragino keisti dabartinius metodus, taikomus visoms investicinėms įmonėms, išskyrus didžiausias ir labiausiai sistemines investicines įmones
                  11
               . Komisijai 2016 m. birželio mėn. paskelbus antrąjį kvietimą teikti rekomendacijas, EBA 2016 m. lapkričio mėn. paskelbė konsultacijoms skirtą diskusijų dokumentą, kuriame dėmesys sutelktas į galimą naują prudencinę tvarką, taikytiną didžiajai daugumai investicinių įmonių
                  12
               . Atsižvelgdama į atsiliepimus ir papildomus duomenis, kartu su nacionalinėmis kompetentingomis institucijomis surinktus iš investicinių įmonių, EBA savo galutines rekomendacijas paskelbė 2017 m. rugsėjo mėn.
                  13
                Šiuose pasiūlymuose į rekomendacijas atsižvelgta visais svarbiausiais aspektais, išskyrus sisteminių investicinių įmonių nustatymą, o priežastys paaiškintos pridedamame Komisijos tarnybų darbiniame dokumente bei apibendrintos toliau pateiktame poveikio vertinimo skirsnyje.
            
            
            
               •
                     Suderinamumas su toje pačioje politikos srityje galiojančiomis nuostatomis
            
            
               Šiuo pasiūlymu papildoma dabar vykdoma KRR ir KRD IV tvarkos, taikomos kredito įstaigoms, peržiūra, Komisijai 2016 m. lapkričio 23 d. priėmus pasiūlymus, kuriais leista visoms nesisteminėms investicinėms įmonėms atsisakyti laikytis persvarstytų nuostatų
                  14
               . Ši galimybė suteikta pripažinus, kad šios persvarstytos nuostatos parengtos neturint omenyje daugumos investicinių įmonių, ir dėl šių nuostatų esamas taisyklių sąvadas taptų dar sudėtingesnis. Daugumai investicinių įmonių taikomos prudencinės tvarkos peržiūra, įtraukta ir į šį pasiūlymą, jau buvo gerokai pažengusi, taigi investicinėms įmonėms trumpą laikotarpį, kol nepradėta taikyti naujoji tvarka, taikoma dar sudėtingesnė tvarka buvo laikoma neproporcinga. Todėl šiuo pasiūlymu nustatoma nauja tvarka, taikytina didžiajai daugumai investicinių įmonių; pagal šią tvarką toms įmonėms visiškai nebetaikoma KRR ir KRD IV sistema – į pastarųjų, įskaitant persvarstytas nuostatas, taikymo sritį, laikantis šiame pasiūlyme nustatyto persvarstyto sisteminių investicinių įmonių nustatymo metodo, ir toliau patenka tik sisteminės investicinės įmonės.  
            
            
               Pasiūlymas taip pat suderinamas su FPRD, FPRD II ir FPRR. Nustatant prudencinius reikalavimus, specialiai pritaikytus investicinių įmonių verslui ir rizikai, pasiūlymu paaiškinama, kada ir kodėl taikomi šie reikalavimai. Taigi, pasiūlymu pašalinami keli atvejai, kai dabartinėje sistemoje prudenciniai reikalavimai taikomi savo nuožiūra, o tai nutinka dėl to, kad reikalavimai pirmiausia nustatyti FPRD išvardytų investicinių paslaugų atžvilgiu, o ne remiantis faktiniu rizikos didėjimu investicinėms įmonėms vykdant tam tikros rūšies ir masto veiklą.  
            
            
               •
                     Suderinamumas su kitomis ES politikos sritimis
            
            
               Investicinėms įmonėms tenka svarbus vaidmuo – ES palengvinti investicijų srautus. Atitinkamai, peržiūra taip pat yra dalis Komisijos iniciatyvų, kuriomis siekiama užtikrinti stiprią ir teisingą bendrąją rinką, turinčią tinkamai veikiančią finansų sistemą, ir kapitalo rinkų sąjungą, kad būtų sutelktos investicijos ir paskatintas ekonomikos augimas ir darbo vietų kūrimas
                  15
               . Tinkamesnė prudencinė ir priežiūros sistema, investicinėms įmonėms patiriant mažiau reikalavimų laikymosi išlaidų, turėtų padėti: i) pagerinti bendras įmonių sąlygas; ii) paskatinti naujų įmonių atsiradimą rinkoje ir konkurenciją laikui bėgant ir iii) pagerinti investuotojų prieigą prie naujų galimybių ir geresnių savo rizikos valdymo būdų.
            
            
               Persvarstytas sisteminių investicinių įmonių nustatymo metodas, kuris turėtų išlikti taikant KRR ir KRD IV sistemą, taip pat atitinka tikslą išvengti bankų sąjungos veikimo spragų. Iš pastarojo meto struktūrinių rinkos pokyčių matyti, kad trečiųjų valstybių bankų grupių, veikiančių per subjektus, kuriems netaikoma ECB per bendrą priežiūros mechanizmą tiesiogiai vykdoma priežiūra, struktūra ES tampa vis sudėtingesnė. Kaip nurodyta 2017 m. spalio mėn. Komisijos komunikate dėl bankų sąjungos sukūrimo
                  16
               , užtikrinus, kad sisteminėms investicinėms įmonėms ir toliau būtų taikomas KRR ir KRD IV laikantis šiame pasiūlyme pateikto jų nustatymo metodo, šių įmonių prudencinę priežiūrą taip pat vykdytų bankų priežiūros institucijos, o jų veiklos valstybėse narėse, dalyvaujančiose bankų sąjungoje, prudencinę priežiūrą – ECB.
            
            
               2.
                     TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •
                     Teisinis pagrindas
            
            
               Sutartimi dėl Europos Sąjungos veikimo Europos institucijoms suteikiama kompetencija direktyvomis nustatyti tinkamas nuostatas, kad asmenims būtų lengviau imtis veiklos ir verstis ja kaip savarankiškai dirbantiems asmenims (SESV 53 straipsnis). Tai apima ir teisės aktus, susijusius su prudencine finansinių paslaugų teikėjų (šiuo atveju – investicinių įmonių) priežiūra. Šios siūlomos direktyvos nuostatomis pakeičiamos KRD IV nuostatos, pagrįstos ir SESV 53 straipsniu, nes jos susijusios su investicinėmis įmonėmis.
            
            
               •
                     Subsidiarumo principas
            
            
               Pasiūlymu persvarstomos ir supaprastinamos esamos ES taisyklės, kuriomis reglamentuojama investicinėms įmonėms taikoma prudencinė tvarka, siekiant: i) į jų verslo modelius geriau įtraukti ir mažinti riziką; ii) įmonėms suteikti vienodesnes sąlygas ir iii) padidinti priežiūros konvergenciją. Kad tai būtų pasiekta, naująja ES sistema turėtų būtų pakeista esamoji, užuot valstybių narių reguliavimo sistemose suteikus galimybę rinktis. Taip yra dėl to, kad investicinės įmonės, kurioms suteiktas veiklos leidimas pagal FPRD, dabar savo paslaugas reguliariai teikia klientams visoje ES. Dėl valstybių narių atskirai ir padrikai atliekamų taisyklių pakeitimų gali būti iškraipyta konkurencija ir taikoma diskriminacinė tvarka, o dėl to bendroji rinka taptų fragmentuota. Dėl to gali padaugėti žalingo reglamentavimo arbitražo atvejų, galbūt, kilus problemų, darančių grandininį poveikį finansiniam stabilumui ir investuotojų apsaugai kitose valstybėse narėse. Tai taip pat gali iškreipti tam tikroje valstybėje narėje teikiamų investicinių paslaugų asortimentą ir rūšį, ir dėl to galbūt sumažėtų bendras rinkos efektyvumas ir investuotojų pasirinkimo galimybės. Persvarstytomis taisyklėmis turėtų būti vengiama nederamų reglamentavimo skirtumų ir bendrojoje rinkoje visoms veiklos leidimus turinčioms įmonėms užtikrinamos vienodos sąlygos.
            
            
               •
                     Proporcingumo principas
            
         
         
            
               Kadangi tai programos REFIT priemonė, pagrindinis tikslas – suteikti naują investicinėms įmonėms taikomą sistemą, kuri būtų tinkamesnė, aktualesnė ir proporcingesnė, palyginti su esama sistema. Taigi, šiuo pasiūlymu išlaikoma pusiausvyra ir užtikrinama, kad reikalavimai vienu metu būtų:
            
            
               ·ir pakankamai išsamūs bei patikimi, kad būtų prudenciniu požiūriu patikimai aprėpta investicinių įmonių rizika, ir
            
            
               ·pakankamai lankstūs, kad būtų galimi įvairių rūšių verslo modeliai, netrukdant įmonėms veikti komerciniu požiūriu perspektyviu būdu. 
            
            
               Rengiant šį pasiūlymą stengtasi užtikrinti, kad tvarkos taikymo išlaidos, susijusios ir su kapitalo reikalavimų, ir kitų reikalavimų laikymusi, bei administracinės išlaidos, kurių atsiranda dėl poreikio valdyti darbuotojus ir sistemas, kad būtų įgyvendinami naujieji reikalavimai, taip pat reikalavimų laikymosi ataskaitų teikimo priežiūros institucijoms išlaidos būtų kuo mažesnės ir kad būtų užtikrinta ši pusiausvyra.
            
            
               Kaip išdėstyta pridedamame Komisijos tarnybų darbiniame dokumente, tikimasi, kad šios susijusios išlaidos vėliau vis mažės, tačiau iš pradžių bus tam tikrų vienkartinių išlaidų. Kalbant apie kapitalą, bendru politiniu pasirinkimu, kuriuo buvo grindžiamas su peržiūra susijęs darbas ir kuris daro poveikį pirmiau minėtiems dalykams, siekiama užtikrinti, kad bendri visoje ES galiojantys investicinėms įmonėms taikomi kapitalo reikalavimai pernelyg nepadidėtų. Dėl to tam tikrų rūšių įmonės šį poveikį pajus skirtingai. Šio pasiūlymo nuostatomis užtikrinama, kad poveikis būtų mažiau juntamas – didžiausias poveikis pasijaus laipsniškai ir bus apribotas. 
            
            
               •
                     Priemonės pasirinkimas
            
            
               Pasirinkta direktyva, nes jos nuostatomis keičiamos KRD IV nuostatos, susijusios su investicinėmis įmonėmis. Taip užtikrinama, kad valstybės narės direktyvos nuostatas galėtų perkelti į nacionalinę teisę pagal nacionalinę administracinę tvarką, atitinkančią esamą praktiką. 
            
            
               3.
                     EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •
                     Galiojančių teisės aktų ex post vertinimas
            
            
               Esamos KRR ir KRD IV sistemos vertinimas, visų pirma grindžiamas EBA ir ESMA 2015 m. ataskaitoje pateikta
                  17
                analize ir  Komisijos tarnybų lygiagrečiai atliktu darbu ir analize, pateiktas pridedamame Komisijos tarnybų darbiniame dokumente. 
            
            
               Dokumente padaryta išvada, kad esamomis taisyklėmis, pagrįstomis tarptautiniais didelių bankų grupių reglamentavimo standartais ir apimančiomis bankų riziką, tik iš dalies pasiekiami jų tikslai, susiję su: i) pakankamo kapitalo užtikrinimu daugumos investicinių įmonių rizikai padengti; ii) reikalavimų laikymosi išlaidų kontroliavimu; iii) vienodų sąlygų užtikrinimu visoje ES ir iv) veiksmingos prudencinės priežiūros užtikrinimu. Daug taisyklių nuostatų laikomos šiuo atžvilgiu neveiksmingomis ir neefektyviomis. Išimtis yra didelės ir sisteminės investicinės įmonės, dėl savo dydžio, rizikos profilio ir tarpusavio sąsajų su kitais finansų rinkų dalyviais panašios į bankus. 
            
            
               Kitų investicinių įmonių atžvilgiu buvo nustatyta, kad dėl esamos padėties: i) reikalavimai yra pernelyg sudėtingi, jais nustatoma neproporcinga našta, ypač daugeliui mažų ir vidutinių įmonių; ii) prudenciniai parametrai ir reikalavimai nepritaikyti ir nejautrūs rizikai, taigi jais negalima tiksliai aprėpti investicinių įmonių rizikos, ir iii) atsiranda atvejų, kai taisyklės nacionaliniu mastu įgyvendinamos skirtingai, o reglamentavimo aplinka visoje ES fragmentuota.
            
            
               •
                     Konsultacijos su suinteresuotosiomis šalimis
            
            
               Vykdant šią peržiūrą, su suinteresuotosiomis šalimis konsultuotasi keliais atžvilgiais. Kalbant apie pagrindinius orientyrus, Komisijai 2014 m. gruodžio mėn. paskelbus pirmąjį kvietimą teikti rekomendacijas, EBA 2015 m. gruodžio mėn. paskelbė savo pirmą investicinėms įmonėms taikomos dabartinės prudencinės sistemos ataskaitą ir pateikė pasiūlymų, kaip keisti padėtį. Ataskaitą sudaro išsami ir viešai prieinama esamos padėties analizė, pateikta duomenų apie valstybėse narėse veikiančių investicinių įmonių skaičių ir rūšis. Ši analizė padėjo išplėsti peržiūrą ir įtraukti suinteresuotąsias šalis, kurioms taisyklėmis tiesioginis poveikis galbūt nedaromas, bei paraginti jas dalyvauti vėlesnėje diskusijoje.
            
            
               2016 m. lapkričio 4 d. EBA konsultacijų tikslu paskelbė diskusijoms skirtą dokumentą; dėmesys buvo sutelktas į galimą naują investicinėms įmonėms taikomą prudencinę tvarką. Pastabas dėl šio dokumento buvo galima teikti tris mėnesius. EBA 2017 m. liepos 3 d. paskelbė savo rekomendacijų projektą ir pakvietė suinteresuotąsias šalis teikti pastabas. EBI šiame darbe sulaukė pagalbos – buvo imtasi rinkti išsamius duomenis, dalyvaujant investicinėms įmonėms. Duomenis EBA vardu dviem etapais 2016 ir 2017 m. rinko nacionalinės kompetentingos institucijos. 
            
            
               Atsižvelgdama į tai, kad išsamias viešas konsultacijas ir duomenų rinkimą surengė EBA, Komisija laikėsi nuomonės, kad buvo nebūtina lygiagrečiai rengti bendrąsias viešas konsultacijas. Užuot rengusios tas bendrąsias konsultacijas, Komisijos tarnybos rengė tikslines konsultacijas su suinteresuotosiomis šalimis, kad sužinotų daugiau nuomonių apie pagrindinius peržiūros elementus. Tai buvo:
            
            
               ·2017 m. sausio 27 d. surengta apskritojo stalo diskusija su sektoriaus suinteresuotosiomis šalimis (investicinėmis įmonėmis, investuotojais, teisės įmonėmis, konsultantais) dėl EBA būsimos tvarkos pasiūlymų projektų;
            
            
               ·2017 m. gegužės 30 d. surengtas praktinis seminaras esamos tvarkos išlaidų klausimais ir
            
            
               ·2017 m. liepos 17 d. surengtas praktinis seminaras EBA galutinių rekomendacijų projekto klausimais. 
            
            
               Peržiūros klausimais diskutuota ir su valstybėmis narėmis – 2017 m. kovo ir spalio mėn. Finansinių paslaugų komitete, o 2017 m. birželio ir rugsėjo mėn. Komisijos bankininkystės, mokėjimų ir draudimo ekspertų grupėje. Buvo atsižvelgta į atsiliepimus, iš suinteresuotųjų šalių gautus dėl 2017 m. kovo mėn. paskelbto Komisijos įžanginio poveikio vertinimo
                  18
               . Galiausiai, Komisija taip pat atsižvelgė į anksčiau gautus atsiliepimus, kai buvo paskelbtas plataus masto kvietimas teikti informaciją apie bendros ES finansinių paslaugų reglamentavimo sistemos veiksmingumą, nuoseklumą ir derėjimą; į šį kvietimą atsiliepę keli respondentai nurodė įvairius atliekant peržiūrą aktualius klausimus
                  19
               .
            
         
         
            
               Investicinės įmonės atitinka įvairius verslo modelius, ir paprastai joms svarbiausi konkrečiai su jomis susiję pasiūlymų aspektai. Dėl to sunkiau atlikti kompleksinį suinteresuotųjų šalių pozicijų santykinės reikšmės palyginimą. Tačiau apskritai didelė dauguma suinteresuotųjų šalių palankiai vertina specialiai jų verslo modelius labiau atitinkančią prudencinę sistemą. Jos pabrėžia, kad jų sisteminė svarba ribota, o kapitalo reikalavimais turėtų būtų siekiama užtikrinti tvarkingą jų likvidavimą. Kalbant apie konkrečius reikalavimus, taikomus jų konkrečiam verslo modeliui, investicinės įmonės, teikiančios tik tarpininkavimo paslaugas ir nesudarančios finansinių priemonių sandorių naudodamosi savo balansu, paprastai kritikavo pasiūlymus kapitalo reikalavimus susieti su kliento portfelio, kurį jos valdo linijiniu būdu, dydžiu. Nors daug įmonių, sandorius vykdančių savo sąskaita, sutinka, kad esama rinkos rizikos padengimo sistema keliais atžvilgiais, susijusiais su tų įmonių keliama ir joms kylančia rizika, yra gera, kitos prekybos vertybiniais popieriais įmonės pažymi, kad esama sistema perdėtai padidinama rizika, siejama su jų taikomais metodais ir produktais, kuriais jos prekiauja. Į šį požiūrį buvo atsižvelgta kalibruojant siūlomus naujus rizikos parametrus (k veiksnius – žr. toliau) ir vertinant galimybę laipsniškai nustatyti ir apriboti didesnius reikalavimus.  
            
            
               •
                     Tiriamųjų duomenų rinkimas ir naudojimas
            
            
               Peržiūra buvo atlikta remiantis išsamiomis EBA, pasikonsultavus su ESMA, pateiktomis rekomendacijomis, kaip reikalaujama atitinkamuose KRR straipsniuose, esančiuose teisiniu peržiūros pagrindu (konkrečiai 508 straipsnio 2 ir 3 dalyse). Pagrindiniai EBA pateikti vieši dokumentai buvo šie: 
            
            
               ·2015 m. gruodžio mėn. ataskaita – joje pateiktas išsamus esamos padėties vertinimas ir pirminės rekomendacijos, kaip keisti padėtį;
            
            
               ·2016 m. lapkričio mėn. diskusijoms skirtas dokumentas, paskelbtas rengiant konsultacijas dėl galimos naujos tvarkos kontūrų ir
            
            
               ·2017 m. rugsėjo mėn. galutinė ataskaita – joje pateiktos išsamios rekomendacijos. 
            
            
               Tikslus rekomendacijų dėl naujų kapitalo reikalavimų sukalibravimas buvo pagrįstas išsamia duomenų rinkimo veikla, į šią veiklą buvo įtrauktos ir investicinės įmonės. Duomenis EBA vardu dviem etapais 2016 ir 2017 m. rinko nacionalinės kompetentingos institucijos. Komisija dalyvavo vykdant visą šią veiklą ir pasinaudojo diskusijomis, kuriomis vertinti išsamių politikos rekomendacijų, joms įgaunant pavidalą, trūkumai ir pranašumai.  
            
            
               •
                     Poveikio vertinimas
            
            
               Remiantis geresnio reglamentavimo priemonių rinkiniu (9 priemone), Komisijai nebūtina atlikti poveikio vertinimo, jeigu ES agentūra buvo įgaliota suformuluoti politiką ir atlikti su tuo susijusią analizę, jeigu tik Komisijos pasiūlymas labai nenukrypsta nuo agentūros rekomendacijų ir Komisijos tarnybos mano, kad agentūros atlikto vertinimo kokybė yra pakankama. 
            
            
               Nors Reglamentavimo patikros valdyba nagrinėjo šios iniciatyvos poveikio vertinimo projektą, Komisijos tarnybų darbinis dokumentas buvo laikomas tinkamesniu, atsižvelgiant į tai, kad konkretus įgaliojimas atlikti peržiūrą yra pagrįstas Europos priežiūros institucijų rekomendacijomis, jų konsultacijomis su suinteresuotosiomis šalimis ir techniniu darbu. Todėl prie pasiūlymų pridedamo Komisijos tarnybų darbinio dokumento tikslas – paaiškinti Europos priežiūros institucijų pateiktas rekomendacijas, taip pat jų analizių ir konsultacijų rezultatus, kartu pateikiant Komisijos tarnybų nuomonę dėl išvadų, siekiant parodyti, kaip vyko Komisijos sprendimo priėmimo procesas. 
            
            
               Kalbant apie kapitalo reikalavimus, EBA įvertino, kad dėl jos rekomendacijų visų nesisteminių ES investicinių įmonių bendri kapitalo reikalavimai, palyginti su dabar taikomais 1 ramsčio reikalavimais, padidėtų 10 %, o palyginti su visais reikalavimais, taikomais atsižvelgiant į tai, kad pagal 2 ramstį reikalaujama papildomo kapitalo, jie sumažėtų 16 %. Tai, kaip šis poveikis pasiskirstytų tarp investicinių įmonių, priklauso nuo jų dydžio, jų teikiamų investicinių paslaugų ir to, kaip joms bus taikomi nauji kapitalo reikalavimai. Kaip patikslinta prie pasiūlymų pridedamame Komisijos tarnybų darbiniame dokumente, įskaitant jo II priedą, bendras 10 % padidėjimas pagal 1 ramsčio reikalavimus yra daug mažesnių reikalavimų kai kurioms įmonėms ir 10 % viršijančio padidėjimo kitoms įmonėms suma. Kalbant apie nuosavas lėšas, EBA daro išvadą, kad tik keletui įmonių pritrūktų kapitalo, kad būtų galima lengvai laikytis naujųjų reikalavimų,  – tai būtų vos keletas konsultantų investicijų klausimais, vertybiniais popieriais prekiaujančių įmonių ir daugelį paslaugų teikiančių įmonių. Tačiau, šios grupės įmonėms – joms reikalavimai, palyginti su dabar taikomais, padidėtų daugiau kaip dvigubai – keletą metų galėtų būti taikoma viršutinė riba.
            
            
               Pridedamame Komisijos tarnybų darbiniame dokumente padaryta išvada, kad apskritai EBA rekomendacijos laikomos tinkama ir proporcinga priemone peržiūros tikslams veiksmingai ir efektyviai pasiekti, palyginti su esama padėtimi. Bendriau kalbant, EBA rekomendacijos – aiškus teigiamas žingsnis investicinėms įmonėms skirtos prudencinės sistemos link, ja galima užtikrinti ir kad investicinės įmonės veiks turėdamos tvirtą finansinį pagrindą, ir kad nebus varžomos jų komercinės perspektyvos. Taigi, šiomis rekomendacijomis turėtų būti subalansuotai palaikomas peržiūros tikslas. Viena vertus, jomis turėtų būti padedama užtikrinti, kad klientams ir rinkoms investicinių įmonių keliama rizika būtų valdoma tikslingiau ir joms vykdant veiklą, ir tais atvejais, kai jas reikia likviduoti. Kita vertus, tai turėtų padėti užtikrinti, kad jos visapusiškai atliks savo vaidmenį, susijusį su investicinių srautų palengvinimu visoje ES, o tai atitinka kapitalo rinkų sąjungos tikslus sutelkti santaupas ir investicijas augimui ir darbo vietų kūrimui paskatinti.
            
            
               Nesilaikyta tik EBA rekomendacijų dėl sisteminių investicinių įmonių nustatymo. Užuot tai atidėjus, kol atsiras aiškumo taikant kriterijus, nustatytinus techninėse taisyklėse, kuriomis būtų įgyvendinami šie pasiūlymai, kaip rekomenduoja EBA, manoma, kad būtų tinkamiau tai nustatyti pačiuose pasiūlymuose ir tuo užtikrinti vienodas reglamentavimo sąlygas kredito įstaigoms ir sisteminėms investicinėms įmonėms. Šiuo klausimu pasiūlymai yra platesni nei EBA rekomendacijos, pateiktos jos nuomonėje dėl investicinių įmonių peržiūros. Tačiau pasiūlymuose laikomasi EBA nuomonės klausimais, susijusiais su Jungtinės Karalystės sprendimu pasitraukti iš ES
                  20
               .
            
            
               •
                     Reglamentavimo tinkamumas ir supaprastinimas
            
            
               Kaip apibrėžta pridedamame Komisijos tarnybų darbiniame dokumente, tikimasi, kad supaprastinus didžiajai daugumai investicinių įmonių taikomas prudencines taisykles, gerokai sumažės ir jų administracinė bei reikalavimų laikymosi našta. Įvairūs pertekliniai reguliavimo ir ataskaitų teikimo reikalavimai galėtų būti pašalinti, o reguliavimo tikslais turimas kapitalas galėtų būti produktyviau naudojamas. Pasiūlymais nustačius investicinėms įmonėms proporcingus kapitalo ir kitus prudencinius reikalavimus, įskaitant reikalavimus dėl atlygio ir valdymo, pirmą kartą sumažinamos didžiulės išlaidos, įmonių patiriamos dėl to, kad dabartinės tvarkos reikalavimai yra orientuoti į bankus. Dėl to pagaliau nebeliktų sudėtingos užduoties verslo duomenis suderinti ir pritaikyti netinkamai reguliavimo sistemai ir ataskaitų teikimo tvarkai.
            
            
               Manoma, kad tai naudingiausia mažosioms ir vidutinėms investicinėms įmonėms
                  21
               . Joms taikoma proporcingesnė ir tinkamesnė prudencinė sistema turėtų padėti pagerinti veiklos vykdymo sąlygas, be to, turėtų sumažėti kliūtys joms patekti į rinką. Pavyzdžiui, supaprastinus apsunkinančią ataskaitų teikimo sistemą, MVĮ, įskaitant inovatyvias įmones, siekiančias augti skaitmeninėmis priemonėmis, turėtų sumažėti administracinė našta ir reikalavimų laikymosi išlaidos. Panašiai, nebereikalaujant, kad mažos ir tarpusavio sąsajų neturinčios investicinės įmonės laikytųsi dabartinių valdymo ir atlygio taisyklių, nustatytų dabartinėje KRD IV ir KRR, pasiūlymais būtų sumažintos tų įmonių administracinės ir reikalavimų laikymosi išlaidos. Tam tikrų vienkartinių perėjimo prie naujos tvarkos išlaidų gali būti, nes įmonės turi nuodugniai peržiūrėti savo rizikos valdymo sistemas, atnaujinti reikalavimų laikymosi skyrius, persvarstyti sutartis su teisės įmonėmis ir kitais paslaugų teikėjais, kurių paslaugomis dabar naudojamasi, kad būtų lengviau laikytis reikalavimų. Tačiau, sumažėjus reikalavimų laikymosi išlaidoms ir dėl to sutaupius lėšų, turėtų būti apskritai prisidedama prie bendrųjų kapitalo rinkų sąjungos tikslų, padedant investicinėms įmonėms atlikti savo vaidmenį, susijusį su santaupų telkimu iš investuotojų ir produktyviu jų panaudojimu.
            
            
               Kalbant apie reikalavimų laikymosi išlaidas, įmonės turėtų sutaupyti dešimtis ar net šimtus tūkstančių eurų, tai priklausys nuo įmonių rūšies ir dydžio. Kaip šios sumažintos reikalavimų laikymosi išlaidos yra susijusios su kapitalo reikalavimų pakeitimais, taikomais įvairių rūšių įmonėms, ir kaip jos atitinka tuos pakeitimus, šiame etape nežinoma, bet vėliau tai turėtų būti matoma stebint ir vertinant sistemą.
            
            
               •
                     Pagrindinės teisės
            
            
               Šiuo pasiūlymu palaikoma įvairių investicinių įmonių teisė vykdyti savo veiklą ir nebūti apsunkintoms taisyklėmis, pirmiausia skirtomis kitų rūšių finansų rinkų dalyviams. Pasiūlymuose išdėstytomis teisėkūros priemonėmis, kuriomis nustatomos investicinėse įmonėse mokamo atlygio taisyklės, laikomasi Europos Sąjungos pagrindinių teisių chartija pripažįstamų principų, visų pirma principo, susijusio su laisve užsiimti verslu ir teise į kolektyvines derybas bei kolektyvinių veiksmų teise.
            
            
               4.
                     POVEIKIS BIUDŽETUI
            
         
         
            
               Pasiūlymas neturės poveikio ES biudžetui.
            
            
               5.
                     KITI ELEMENTAI
            
            
               •
                     Įgyvendinimo planai ir stebėsena, vertinimas ir ataskaitų teikimo tvarka
            
            
               Pasiūlymais numatomi pakeitimai turėtų būti vertinami siekiant nustatyti, kiek pasiekti šie tikslai:
            
            
               ·paprastesnis investicinių įmonių skirstymas pagal kategorijas taip, kad skirstymas atitiktų skirtingą jų rizikos profilį; 
            
            
               ·tinkamų, proporcingų ir investicinėms įmonėms kylančiai konkrečiai rizikai jautrių prudencinių taisyklių, visų pirma susijusių su kapitalo, likvidumo, atlygio ir valdymo reikalavimais ir užtikrinančių, kad kapitalas būtų skirtas tam, kam jo reikia, rinkinys; 
            
            
               ·sistema, tiesiogiai ir pastebimai atitinkanti riziką, būdingą investicinių įmonių vykdomos veiklos pobūdžiui, taigi padedanti imtis verslo; ir
            
            
               ·supaprastintų priežiūros priemonių rinkinys, kad būtų galima visapusiška ir tiksli verslo praktikos bei su ja susijusios rizikos priežiūra. 
            
            
               Tuo tikslu, ateityje atliekant peržiūrą, galėtų būti renkama toliau išvardyta informacija, ir ji galėtų būti naudojama kaip rodikliai, pagal kuriuos būtų vertinamas siūlomų pakeitimų poveikis: i) reikalavimų laikymosi išlaidos, t. y. išlaidos darbuotojams, teisinėms konsultacijoms ir reguliavimo ataskaitoms rengti; ii) kapitalo reikalavimų dydis; iii) kitos naujos išlaidos, pvz., susijusios su likvidumo taisyklėmis; iv) įmonių skaičiaus raida, vertinant pagal skirtingas kategorijas; v) pakeitimai, susiję su tuo, kaip kompetentingos institucijos taiko papildomo kapitalo reikalavimus pagal 2 ramstį; vi) investicinių įmonių, kurioms taikoma naujoji tvarka, įsipareigojimų nevykdymo atvejai ir jų poveikis ir vii) investicinių įmonių dydžio raida, vertinama pagal turtą ir klientų pavedimų apimtį.
            
            
               •
                     Išsamus konkrečių pasiūlymo nuostatų paaiškinimas
            
            
               Dalykas ir taikymo sritis
            
            
               Pasiūlymu nustatomi prudencinės priežiūros institucijų skyrimo, investicinių įmonių pradinio kapitalo, kompetentingų institucijų vykdomos investicinių įmonių prudencinės priežiūros įgaliojimų ir priemonių reikalavimai, taip pat kompetentingoms institucijoms taikomi prudencinio reguliavimo ir priežiūros srities informacijos skelbimo reikalavimai. Direktyva taikoma visoms investicinėms įmonėms, patenkančioms į FPRD II (ši turi būti pradėta taikyti 2018 m. sausio mėn.) taikymo sritį.
            
            
               Priežiūros institucijų paskyrimas ir įgaliojimai
            
            
               Pasiūlymu reikalaujama, kad valstybės narės paskirtų instituciją, kuri pagal šią direktyvą vykdytų prudencinės priežiūros įgaliojimus, ir į šią direktyvą perkeliamos taikytinos KRD IV nuostatos. Valstybės narės tuos įgaliojimus gali nustatyti esamai institucijai, pagal KRD IV paskiriant jai tam tikras funkcijas ir įgaliojimus, arba naujai institucijai.  
            
            
               Pradinis kapitalas
            
            
               Pradinio kapitalo dydžiai, grindžiami paslaugomis ir veikla, kurias teikti arba vykdyti investicinės įmonės turi veiklos leidimą pagal FPRD, yra persvarstomi ir suderinami visoje ES pagal KRD IV nustatytus dydžius, atsižvelgiant į infliaciją nuo to laiko, kai tie dydžiai buvo nustatyti. Siekiant leisti visų pirma mažesnėms įmonėms pasiekti naujai reikalaujamas pradinio kapitalo sumas, kai būtina, nustatytos pereinamojo laikotarpio priemonės.
            
            
               Buveinės ir priimančiųjų valstybių narių įgaliojimai
            
            
               Buveinės ir priimančiųjų valstybių narių kompetentingoms institucijoms pagal KRD IV nustatoma kompetencija vykdyti investicinių įmonių prudencinę priežiūrą. Turėtų būti nustatyta tinkama institucijų bendradarbiavimo tvarka.
            
            
               Keitimasis informacija ir profesinė paslaptis
            
            
               Pagal KRD IV ir papildant FPRD II nustatomos nuostatos dėl kompetentingų institucijų keitimosi informacija prudencinės priežiūros klausimais ir nuostatos dėl profesinės paslapties.
            
         
         
            
               Sankcijos
            
            
               Pagal KRD IV iš valstybių narių reikalaujama nustatyti administracines sankcijas ir kitas administracines priemones, kurios būtų veiksmingos, proporcingos bei atgrasomos ir kuriomis būtų baudžiama už pažeidimus pagal šios direktyvos ir [Reglamento (ES) Nr. ---/----] nuostatas.
            
            
               Vidaus kapitalo pakankamumas ir priežiūrinis tikrinimas bei vertinimas
            
            
               Investicinėms įmonėms ir kompetentingoms institucijoms pagal KRD IV nustatytus reikalavimus nustatomi supaprastinti reikalavimai, susiję su priemonių ir procedūrų tinkamumo vertinimu, siekiant užtikrinti, kad įmonės atitiktų šios direktyvos ir [Reglamento (ES) Nr. ---/----] nuostatas.
            
            
               Kompetentingos institucijos turėtų turėti įgaliojimus tikrinti ir vertinti investicinių įmonių prudencinę padėtį, o prireikus – naudotis įgaliojimais reikalauti pokyčių tokiose srityse, kaip vidaus valdymas ir kontrolė, rizikos valdymo procesai ir procedūros, taip pat nustatyti papildomus reikalavimus, įskaitant konkrečius kapitalo ir likvidumo reikalavimus, jeigu to prireikia.
            
            
               Valdymas ir atlygis
            
            
               Remiantis EBA vertinimu, pateiktu jos rekomendacijose
                  22
               , ir Komisijos tarnybų atliktu bei pridedamame tarnybų darbiniame dokumente išdėstytu šio EBA vertinimo vertinimu, persvarstomos įmonių valdymo ir atlygio taisyklės, siekiant užtikrinti tvarkingą investicinių įmonių veikimą ir neleisti jų darbuotojams pernelyg rizikuoti. 
            
            
               Šiomis taisyklėmis taip pat siekiama atspindėti rizikos, kurią kelia kredito įstaigos ir investicinės įmonės, skirtumus. Nemanoma, kad būtų proporcinga šios direktyvos reikalavimus taikyti mažų ir tarpusavio sąsajų neturinčių investicinių įmonių valdymo tvarkai ir atlygio politikai bei praktikai. Pasiūlymu siekiama užtikrinti atlygio ir valdymo taisyklių nuoseklumą įvairiuose teisės aktuose, įskaitant KRD IV ir direktyvas 2009/65/EB (KIPVPS) bei 2011/61/ES (AIFVD).
            
            
               Nors pasiūlymu nenustatoma konkreti atlygio kintamosios dalies ir fiksuotosios dalies santykio riba, juo reikalaujama, kad investicinės įmonės pačios nustatytų tinkamą santykį. Tuo atsižvelgiama į galimą poveikį, kurį vienodo santykio dydžio nustatymas galėtų turėti tam tikrų investicinių įmonių sąnaudų lankstumui ir pelningumui.
            
            
               Iš Komisijos ataskaitoje COM(2016) 510 pateiktų išvadų matyti, kad reikalavimai dėl atidėjimų ir išmokų finansinėmis priemonėmis nėra tinkami mažoms ir nesudėtingą veiklą vykdančioms įmonėms arba darbuotojams, gaunantiems mažesnes kintamojo atlygio dalis. Todėl Komisija siūlo įmonės ir darbuotojų lygmeniu nustatyti ribinę vertę, iki kurios investicinėms įmonėms ir (arba) darbuotojams būtų taikomos nuostatos, leidžiančios nukrypti nuo atidėjimų ir išmokų finansinėmis priemonėmis taisyklių.
            
            
               Trečiosios valstybės
            
            
               Sąjunga su trečiosiomis valstybėmis gali sudaryti susitarimus dėl priežiūros, kuria siekiama patikrinti, ar laikomasi grupės kapitalo testo reikalavimų, priemonių. Valstybės narės ir EBA su trečiųjų valstybių priežiūros institucijomis gali sudaryti administracinius bendradarbiavimo susitarimus, kad būtų lengviau keistis informacija. 
            
            
               Sisteminės investicinės įmonės
            
            
               Pasiūlyme dėl reglamento, pridedamame prie šio pasiūlymo dėl direktyvos, yra nuostata, kuria keičiama kredito įstaigų apibrėžtis, siekiant įtraukti įmones, kurių verslas apima sandorių vykdymą savo sąskaita, finansinių priemonių emisijos organizavimą ir vykdymą arba finansinių priemonių platinimą rinkoje prisiimant tvirtus įsipareigojimus pirkti, kai bendra įmonės turto vertė yra 30 mlrd. EUR arba didesnė. Šiame pasiūlyme dėl direktyvos yra papildomų nuostatų dėl proceso, kuriuo siekiama gauti kredito įstaigos veiklos leidimą. 
            
            
               2017/0358 (COD)
            
            
               Pasiūlymas
            
            
               EUROPOS PARLAMENTO IR TARYBOS DIREKTYVA
            
            
               dėl investicinių įmonių prudencinės priežiūros, kuria iš dalies keičiamos direktyvos 2013/36/ES ir 2014/65/ES
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
         
         
            
            
               atsižvelgdami Sutartį dėl Europos Sąjungos veikimo, ypač į jos 53 straipsnio 1 dalį,
            
            
               atsižvelgdami į Europos Komisijos pasiūlymą, 
            
            
               atsižvelgdami į Europos Centrinio Banko nuomonę
                  23
               ,
            
            
               atsižvelgdami į Europos ekonomikos ir socialinių reikalų komiteto nuomonę
                  24
               ,
            
            
               teisėkūros procedūra priimamo akto projektą perdavus nacionaliniams parlamentams,
            
            
               laikydamiesi įprastos teisėkūros procedūros,
            
            
               kadangi:
            
            
               (1)tvirta prudencinė priežiūra yra neatskiriama reguliavimo sąlygų, kurių laikydamosi finansų įstaigos Sąjungoje gali teikti paslaugas, dalis. Prudencinės tvarkos ir priežiūros požiūriu investicinėms įmonėms, kaip ir kredito įstaigoms, taikoma Europos Parlamento ir Tarybos direktyva 2013/36/ES
                  25
                ir Europos Parlamento ir Tarybos reglamentas (ES) Nr. 575/2013
                  26
               , o veiklos leidimų joms išdavimo ir kiti organizaciniai ir veiklos reikalavimai nustatyti Europos Parlamento ir Tarybos direktyvoje 2004/39/EB
                  27
               ;
            
            
               (2)esama Reglamente (ES) Nr. 575/2013 ir Direktyvoje 2013/36/ES nustatyta prudencinė tvarka iš esmės pagrįsta nuosekliu tarptautinių reguliavimo standartų, Bazelio bankų priežiūros komiteto nustatytų didelėms bankų grupėms, pakartojimu ir tik iš dalies apima konkrečią riziką, būdingą įvairiapusei investicinių įmonių veiklai. Todėl investicinėms įmonėms būdingam pažeidžiamumui ir rizikai papildomai valdyti turėtų būti taikomos visoje Sąjungoje galiojančios tinkamos ir proporcingos prudencinės priemonės;
            
            
               (3)patikima prudencine priežiūra turėtų būti užtikrinta, kad investicinės įmonės būtų tvarkingai valdomos ir kad būtų paisoma jų klientų interesų. Investicinės įmonės turėtų atsižvelgti į savo ir savo klientų galimybes prisiimti pernelyg didelę riziką ir į skirtingą investicinių įmonių prisiimamos ir keliamos rizikos laipsnį. Tačiau šia prudencine priežiūra investicinėms įmonėms neturėtų būti nustatoma nederama administracinė našta; 
            
            
               (4)daugeliu Reglamente (ES) Nr. 575/2013 ir Direktyvoje 2013/36/ES nustatytų reikalavimų siekiama valdyti kredito įstaigoms paprastai kylančią riziką. Taigi esami reikalavimai iš esmės sukalibruoti taip, kad būtų išsaugotas kredito įstaigų skolinimo pajėgumas keičiantis ekonomikos ciklams ir kad indėlininkai bei mokesčių mokėtojai būtų apsaugoti nuo galimo įsipareigojimų nevykdymo, bet jie nepritaikyti įvairiems investicinių įmonių rizikos profiliams. Investicinės įmonės neturi didelių mažmeninių paskolų bei paskolų įmonėms portfelių ir nepriima indėlių. Tikimybė, kad jų negebėjimas vykdyti įsipareigojimus padarys žalos bendram finansiniam stabilumui, mažesnė nei vertinant kredito įstaigas. Todėl investicinėms įmonėms kylanti ir jų keliama rizika iš esmės skiriasi nuo kredito įstaigoms kylančios ir jų keliamos rizikos, ir tas skirtumas turėtų aiškiai atsispindėti Sąjungos prudencinėje sistemoje;
            
            
               (5)valstybėse narėse skirtingai taikant šią esamą sistemą, kyla grėsmė, kad Sąjungoje investicinėms įmonėms nebus taikomos vienodos sąlygos. Šių skirtumų atsiranda dėl to, kad sistemą įvairioms investicinėms įmonėms apskritai sudėtinga taikyti, atsižvelgiant į įmonių teikiamas paslaugas, ir kai kurios nacionalinės institucijos jos taikymą savo nacionaliniuose įstatymuose ar praktikoje pakoreguoja arba supaprastina. Kadangi į esamą prudencinę sistemą įtraukta ne visa tam tikrų rūšių investicinėms įmonėms kylanti arba jų keliama rizika, kai kuriose valstybėse narėse iš tam tikrų investicinių įmonių reikalaujama didelio papildomo kapitalo. Reikėtų nustatyti vienodas tos rizikos valdymo nuostatas, kad būtų galima visoje Sąjungoje iš tikrųjų suderinti prudencinę investicinių įmonių priežiūrą;
            
            
               (6)todėl investicinėms įmonėms, kurios dėl savo dydžio ir tarpusavio sąsajų su kitais finansinės ir ekonominės veiklos vykdytojais nėra sisteminės, reikia taikyti joms skirtą prudencinę tvarką. Tačiau sisteminėms investicinėms įmonėms turėtų būti ir toliau taikoma esama prudencinė sistema pagal Direktyvą 2013/36/ES ir Reglamentą (ES) Nr. 575/2013. Tos investicinės įmonės yra investicinių įmonių, kurioms dabar taikoma Direktyvoje 2013/36/ES ir Reglamente (ES) Nr. 575/2013 nustatyta sistema, pogrupis, ir joms negali būti taikomos jokios specialiosios kurių nors pagrindinių šios sistemos reikalavimų išimtys. Didžiausių ir daugiausia tarpusavio sąsajų turinčių įmonių taikomi verslo modeliai ir rizikos profiliai yra panašūs į svarbių kredito įstaigų. Jos teikia paslaugas, panašias į bankų, ir prisiima didelę riziką. Be to, sisteminės investicinės įmonės yra pakankamai didelės, o jų, kaip ir didelių kredito įstaigų, verslo modeliai ir rizikos profiliai kelia grėsmę stabiliam ir tvarkingam finansų rinkų veikimui; Todėl būtų tinkama toms investicinėms įmonėms ir toliau taikyti Direktyvoje 2013/36/ES ir Reglamente (ES) Nr. 575/2013 nustatytas nuostatas;
            
            
               (7)gali būti valstybių narių, kuriose institucijos, kompetentingos vykdyti investicinių įmonių prudencinę priežiūrą, skiriasi nuo institucijų, kurios kompetentingos vykdyti elgesio rinkoje priežiūrą. Todėl būtina sukurti tų institucijų bendradarbiavimo ir keitimosi informacija mechanizmą;
            
            
               (8)siekiant, kad Sąjungoje būtų skatinamas priežiūros standartų ir praktikos suderinimas, Europos bankininkystės institucija (angl. EBA), glaudžiai bendradarbiaudama su Europos vertybinių popierių ir rinkų institucija (angl. ESMA), Europos finansų priežiūros institucijų sistemoje (EFPIS) turėtų išlaikyti pirminę kompetenciją, susijusią su priežiūros praktikos koordinavimu ir konvergencija investicinių įmonių prudencinės priežiūros srityje;
            
            
               (9)reikalaujamas investicinės įmonės pradinio kapitalo dydis turėtų būti pagrįstas paslaugomis ir veikla, kurias teikti ir kurią vykdyti ta investicinė įmonė turi leidimą pagal Direktyvą 2004/39/EB. Viena vertus, valstybės narės turi galimybę tam tikromis aplinkybėmis sumažinti reikalaujamo pradinio kapitalo dydį, kaip nustatyta Direktyvoje 2013/36/ES, o, kita vertus, ta direktyva įgyvendinama nevienodai, todėl susidarė tokia padėtis, kad Sąjungoje reikalaujamas pradinio kapitalo dydis skiriasi. Siekiant, kad tokio susiskaidymo nebebūtų, reikėtų suderinti reikalaujamą pradinio kapitalo dydį;
            
            
               (10)kadangi investicinės įmonės nebepateks į Direktyvos 2013/36/ES ir Reglamento (ES) Nr. 575/2013 taikymo sritį, tam tikros sąvokos, vartojamos taikant Direktyvą 2013/36/ES ir atitinkamai Reglamentą (ES) Nr. 575/2013, turėtų išlaikyti nusistovėjusią prasmę. Siekiant sudaryti sąlygas nuosekliai skaityti tokias sąvokas, kai Sąjungos teisės aktuose jos vartojamos su investicinėmis įmonėmis susijusiame kontekste, ir palengvinti jų skaitymą, tokiuose Sąjungos teisės aktuose daromos nuorodos į pradinį investicinių įmonių kapitalą, į investicinių įmonių kompetentingų institucijų priežiūros įgaliojimus, į investicinių įmonių vidaus kapitalo pakankamumo vertinimo procesą, į investicinių įmonių kompetentingų institucijų priežiūrinio tikrinimo ir vertinimo procesą, į investicinėms įmonėms taikomas valdymo ir atlygio nuostatas turėtų būti laikomos nuorodomis į atitinkamas šios direktyvos nuostatas; 
            
            
               kiek tai susiję su nuorodomis į pradinio kapitalo sumą, turėtų būti taikoma toliau pateikiama koreliacija. Turėtų būti laikoma, kad šios direktyvos 8 straipsnyje nustatyti pradinio kapitalo dydžiai nuo šios direktyvos taikymo dienos nuorodas į Direktyva 2013/36/ES nustatytus pradinio kapitalo dydžius pakeičia taip: turėtų būti laikoma, kad Direktyvos 2013/36/ES 28 straipsnyje nurodytas pradinis investicinių įmonių kapitalas reiškia nuorodą į 8 straipsnio 1 dalį; turėtų būti laikoma, kad Direktyvos 2013/36/ES 29 arba 31 straipsnyje nurodytas pradinis investicinių įmonių kapitalas reiškia nuorodą į 8 straipsnio 2 arba 3 dalį, priklausomai nuo investicinės įmonės investicinių paslaugų ir veiklos rūšies; turėtų būti laikoma, kad Direktyvos 2013/36/ES 30 straipsnyje nurodytas pradinis kapitalas reiškia nuorodą į 8 straipsnio 1 dalį; 
            
            
               (11)tam, kad vidaus rinka veiktų tinkamai, reikia užtikrinti, kad atsakomybė už investicinės įmonės finansinio patikimumo ir visų pirma jos mokumo priežiūrą tektų jos buveinės valstybės narės kompetentingai institucijai. Siekiant vykdyti veiksmingą investicinių įmonių priežiūrą ir kitose valstybėse narėse, kuriose jos teikia paslaugas arba turi filialą, reikėtų užtikrinti glaudų bendradarbiavimą su tų valstybių narių kompetentingomis institucijomis;
            
         
         
            
               (12)informaciniais ir priežiūros tikslais ir, visų pirma, siekiant užtikrinti finansų sistemos stabilumą, priimančiųjų valstybių narių kompetentingos institucijos turėtų turėti galimybę konkrečiais atvejais atlikti patikras vietoje, taip pat tikrinti jų teritorijoje esančių investicinių įmonių filialų veiklą ir reikalauti informacijos apie tų filialų veiklą. Tačiau už tiems filialams taikomas priežiūros priemones ir toliau turėtų būti atsakinga buveinės valstybė narė;
            
            
               (13)siekiant apsaugoti neskelbtiną komercinę informaciją, kompetentingos institucijos, vykdydamos savo priežiūros užduotis ir keisdamosi konfidencialia informacija, turėtų privalėti laikytis profesinės paslapties taisyklių;
            
            
               (14)siekiant sustiprinti investicinių įmonių prudencinę priežiūrą ir apsaugoti investicinių įmonių klientus, auditoriai kompetentingoms institucijoms turėtų skubiai pranešti apie tuos faktus, kurie gali turėti didelį poveikį investicinės įmonės finansinei būklei ar jos administracinėms ir apskaitos sistemoms;
            
            
               (15)asmens duomenų tvarkymas taikant šią direktyvą turėtų būti atliekamas pagal Europos Parlamento ir Tarybos reglamentą (ES) 2016/679
                  28
                ir pagal Europos Parlamento ir Tarybos reglamentą (ES) Nr. 45/2001
                  29
               . Visų pirma, kai šia direktyva leidžiama asmens duomenimis keistis su trečiosiomis valstybėmis, turėtų būti taikomos atitinkamos Reglamento (ES) 2016/679 V skyriaus ir Reglamento (ES) Nr. 45/2001 9 straipsnio nuostatos; 
            
            
               (16)siekiant užtikrinti, kad būtų vykdomos šioje direktyvoje ir [Reglamente (ES) ---/----[IFR] nustatytos pareigos, valstybės narės turėtų nustatyti administracines sankcijas ir kitas administracines priemones, kurios būtų veiksmingos, proporcingos ir atgrasomos. Siekiant užtikrinti administracinių sankcijų atgrasomąjį poveikį, apie jas turėtų būti skelbiama, išskyrus tam tikrus aiškiai apibrėžtus atvejus. Kad klientai ir investuotojai galėtų priimti informacija pagrįstą sprendimą dėl savo investavimo galimybių, tie klientai ir investuotojai turėtų turėti prieigą prie informacijos apie investicinėms įmonėms nustatytas administracines sankcijas ir priemones; 
            
            
               (17)kad valstybės narės galėtų nustatyti nacionalinių nuostatų, kuriomis į nacionalinę teisę perkeliama ši direktyva, ir [Reglamento (ES) ---/----[IFR] pažeidimus, joms turėtų būti suteikti reikiami tyrimo įgaliojimai, ir jos turėtų nustatyti veiksmingus mechanizmus, kuriais būtų galima pranešti apie galimus arba padarytus pažeidimus;
            
            
               (18)investicinės įmonės turėtų turėti vidaus kapitalo, kurio kiekis, kokybė ir paskirstymas būtų pakankami konkrečiai rizikai, kuri kyla arba gali kilti investicinėms įmonėms, padengti; kompetentingos institucijos turėtų užtikrinti, kad investicinės įmonės būtų patvirtinusios tinkamas strategijas ir įdiegusios tinkamus procesus savo vidaus kapitalo pakankamumui vertinti ir užtikrinti;
            
            
               (19)priežiūrinio tikrinimo ir vertinimo įgaliojimai ir toliau turėtų būti svarbi reguliavimo priemonė, kuri sudarytų sąlygas kompetentingoms institucijoms vertinti kokybės elementus, pavyzdžiui, vidaus valdymą ir kontrolę, rizikos valdymo procesus ir procedūras, o prireikus – ir nustatyti papildomus reikalavimus, visų pirma įskaitant reikalavimus, susijusius su kapitalo ir likvidumo reikalavimais;
            
            
               (20)siekiant suderinti atlygį ir investicinių įmonių rizikos profilį ir užtikrinti vienodas sąlygas, investicinėms įmonėms turėtų būti taikomi aiškūs principai, susiję su įmonių valdymo tvarka ir atlygio taisyklėmis ir atspindintys kredito įstaigų ir investicinių įmonių skirtumus. Tačiau tos taisyklės neturėtų būti taikomos mažoms ir tarpusavio sąsajų neturinčioms investicinėms įmonėms, nes atlygio ir įmonių valdymo nuostatos pagal Direktyvą 2014/65/ES yra pakankamai visapusiškos tokių rūšių įmonėms;
            
            
               (21)panašiai, Komisijos ataskaita COM(2016) 510
                  30
                parodė, kad Direktyvoje 2013/36/ES nustatyti reikalavimai dėl atidėjimų ir išmokų finansinėmis priemonėmis nėra tinkami mažoms ir nesudėtingą veiklą vykdančioms investicinėms įmonėms arba darbuotojams, gaunantiems mažas kintamojo atlygio dalis. Siekiant užtikrinti priežiūros konvergenciją ir vienodas sąlygas, būtini aiškūs, nuoseklūs ir suderinti investicinių įmonių ir asmenų, kuriems netaikomi tie reikalavimai, nustatymo kriterijai. Vis dėlto kartu tikslinga suteikti tam tikro lankstumo kompetentingoms institucijoms, kad jos prireikus galėtų laikytis griežtesnio požiūrio;
            
            
               (22)taip pat tikslinga investicinėms įmonėms suteikti tam tikro lankstumo, kad jos galėtų rinktis, kaip naudoti nepinigines priemones tais atvejais, kai mokamas kintamasis atlygis, jeigu tik tomis priemonėmis galima veiksmingai pasiekti tikslą suderinti darbuotojų interesus ir įvairių suinteresuotųjų subjektų, pavyzdžiui, akcininkų ir kreditorių, interesus ir padedama kintamąjį atlygį suderinti su investicinės įmonės rizikos profiliu;
            
            
               (23)su teikiamomis įvairiomis investicinėmis paslaugomis susijusios investicinių įmonių pajamos, gaunamos kaip mokesčiai, komisiniai ir kitos pajamos, labai kinta. Apribojus kintamąją atlygio dalį iki fiksuotosios atlygio dalies, būtų daromas poveikis įmonės gebėjimui sumažinti atlygį tuo metu, kai pajamos sumažėja, o įmonės pastoviųjų išlaidų bazė galėtų padidėti, ir dėl to galėtų kilti rizika, kad įmonė negebės atlaikyti ekonomikos nuosmukio ar pajamų sumažėjimo. Kad būtų išvengta šios rizikos, nesisteminėms investicinėms įmonėms nereikėtų nustatyti vieno didžiausio kintamosios ir fiksuotosios atlygio dalių santykio. Investicinės įmonės turėtų pačios nustatyti tinkamus santykius;
            
            
               (24)atsižvelgiant į tai, kad visuomenė vis labiau reikalauja mokesčių skaidrumo, ir siekiant skatinti investicinių įmonių atsakomybę, tinkama reikalauti, kad investicinės įmonės atskleistų tam tikrą informaciją, įskaitant informaciją apie gaunamą pelną, mokamus mokesčius ir bet kokias gaunamas viešąsias subsidijas;
            
            
               (25)siekiant valdyti riziką grupės, kurią sudaro tik investicinės įmonės, lygmeniu, Reglamente (ES) Nr. 575/2013 nustatytas rizikos ribojimu pagrįsto konsolidavimo metodas grupėms, kurias sudaro tik investicinės įmonės, turėtų būti pakeistas grupės kapitalo testu. Tačiau grupės priežiūros institucija turėtų būti nustatoma taikant tokius pat principus, kokie taikomi vykdant konsoliduotą priežiūrą. Siekiant užtikrinti tinkamą bendradarbiavimą, pagrindiniai koordinavimo priemonių elementai ir visų pirma, reikalaujama informacija susidarius nepaprastajai padėčiai ar bendradarbiavimo ir koordinavimo tvarka turėtų būti panašūs į pagrindinius koordinavimo elementus, taikytinus tada, kai taikomas kredito įstaigoms skirtas bendras taisyklių sąvadas;
            
            
               (26)viena vertus,  Komisija turėtų galėti Tarybai pateikti rekomendacijų vykstant Sąjungos ir trečiųjų valstybių deryboms dėl susitarimų dėl praktinio priežiūros, kaip laikomasi investicinėms įmonėms, kurių patronuojančiosios įmonės įsteigtos trečiosiose valstybėse, ir trečiosiose valstybėse veikiančioms investicinėms įmonėms, kurių patronuojančiosios įmonės įsteigtos Sąjungoje, taikomo grupės kapitalo testo reikalavimų, vykdymo. Kita vertus, valstybės narės ir EBA taip pat turėtų galėti su trečiosiomis valstybėmis sudaryti administracinius susitarimus, kad galėtų vykdyti nustatytas priežiūros užduotis;
            
            
               (27)siekiant užtikrinti teisinį tikrumą ir išvengti dubliavimosi tarp dabartinės prudencinės sistemos, taikomos ir kredito įstaigoms, ir investicinėms įmonėms, ir šios direktyvos, iš dalies keičiamas Reglamentas (ES) Nr. 575/2013 ir Direktyva 2013/36/ES, kad jie būtų nebetaikomi investicinėms įmonėms. Vis dėlto investicinėms įmonėms, priklausančioms bankų grupei, turėtų ir toliau būti taikomos bankų grupei aktualios Reglamento (ES) Nr. 575/2013 ir Direktyvos 2013/36/ES nuostatos, pvz., nuostatos dėl tarpinės ES patronuojančiosios įmonės, nurodytos Direktyvos 2013/36/ES [21b straipsnyje], taip pat joms turėtų būti toliau taikomos Reglamento (ES) Nr. 575/2013 pirmos dalies 2 antraštinės dalies 2 skyriuje nustatytos taisyklės dėl rizikos ribojimu pagrįsto konsolidavimo; 
            
            
               (28)būtina nustatyti veiksmus, kurių įmonės turi imtis siekdamos patikrinti, ar joms taikoma kredito įstaigos apibrėžtis, nustatyta Reglamento (ES) Nr. 575/2013 4 straipsnio 1 dalies 1 punkto b papunktyje, ir ar dėl to joms reikia gauti kredito įstaigoms išduodamą veiklos leidimą. Kadangi tam tikros investicinės įmonės jau vykdo Direktyvos 2014/65/ES I priedo A skirsnio 3 ir 6 punktuose nurodytą veiklą, taip pat būtina užtikrinti aiškumą dėl visų tai veiklai vykdyti išduotų leidimų tęstinumo;
            
            
               (29)siekiant užtikrinti veiksmingą priežiūrą, svarbu, kad Reglamento (ES) Nr. 575/2013 4 straipsnio 1 dalies 1 punkto b papunktyje nustatytas sąlygas atitinkančios įmonės pateiktų prašymą išduoti kredito įstaigos veiklos leidimą. Todėl kompetentingos institucijos turėtų turėti galimybę taikyti sankcijas įmonėms, kurios nepateikia prašymo išduoti tą veiklos leidimą;
            
            
               (30)[Reglamentu (ES) ---/----[IFR] iš dalies pakeitus Reglamente (ES) Nr. 575/2013 nustatytą kredito įstaigos apibrėžtį, įsigaliojęs pakeitimas gali apimti investicines įmones, kurios jau veikia turėdamos pagal Direktyvą 2014/65/ES išduotą veiklos leidimą. Toms įmonėms turėtų būti leidžiama kaip investicinėms įmonėms toliau veikti pagal tą veiklos leidimą, kol bus išduotas kredito įstaigos veiklos leidimas. Prašymą išduoti kredito įstaigos veiklos leidimą tos investicinės įmonės turėtų pateikti vėliausiai tada, kai dvylika mėnesių iš eilės jų visas vidutinis mėnesio turtas viršija bet kurią Reglamento (ES) Nr. 575/2013 4 straipsnio 1 dalies 1 punkto b papunktyje nustatytą ribinę vertę. Jei šios direktyvos įsigaliojimo dieną investicinė įmonė viršija bet kurią Reglamento (ES) Nr. 575/2013 4 straipsnio 1 dalies 1 punkto b papunktyje nustatytą ribinę vertę, jos visas vidutinis mėnesio turtas turėtų būti skaičiuojamas atsižvelgiant į iki tos dienos buvusius iš eilės einančius dvylika mėnesių. Tos investicinės įmonės prašymą išduoti kredito įstaigos veiklos leidimą turėtų kreiptis per vienus metus ir vieną dieną nuo šios direktyvos įsigaliojimo; 
            
            
               (31)[Reglamentu (ES) ---/----[IFR] iš dalies pakeitus Reglamente (ES) Nr. 575/2013 nustatytą kredito įstaigos apibrėžtį, pakeitimas gali paveikti ir įmones, kurios jau pateikė prašymą išduoti investicinės įmonės veiklos leidimą pagal Direktyvą 2014/65/ES ir kurių prašymas dar neišnagrinėtas. Tokie prašymai turėtų būti perduoti pagal Direktyvą 2013/36/ES kompetentingoms institucijoms ir jiems turėtų būti taikomos toje direktyvoje nustatytos leidimų išdavimo nuostatos, jeigu įmonės visas numatomas turtas atitinka kurią nors Reglamento (ES) Nr. 575/2013 4 straipsnio 1 dalies 1 punkto b papunktyje nustatytą ribinę vertę;
            
         
         
            
               (32)Reglamento (ES) Nr. 575/2013 4 straipsnio 1 dalies 1 punkto b papunktyje nurodytoms įmonėms taip pat turėtų būti taikomi visi reikalavimai kredito įstaigos veiklai pradėti ir tęsti, nustatyti Direktyvos 2013/36/ES III antraštinėje dalyje, įskaitant veiklos leidimo panaikinimo nuostatas pagal tos direktyvos 18 straipsnį. Tačiau tos direktyvos 18 straipsnį reikėtų iš dalies pakeisti siekiant užtikrinti, kad kompetentingos institucijos taip pat galėtų panaikinti kredito įstaigai išduotą veiklos leidimą, jei ta kredito įstaiga savo veiklos leidimą naudoja išskirtinai tik vykdyti veiklai, nurodytai Reglamento (ES) Nr. 575/2013 4 straipsnio 1 dalies 1 punkto b papunktyje, ir 5 metus iš eilės jos visas vidutinis turtas nesiekė tame 4 straipsnio 1 dalies 1 punkto b papunktyje nustatytų ribinių verčių; 
            
            
               (33)pagal Direktyvos 2014/65/ES 39 straipsnį trečiųjų valstybių įmonėms, teikiančioms finansines paslaugas ES, taikoma nacionalinė tvarka, pagal kurią gali būti reikalaujama valstybėje narėje įsteigti filialą. Siekiant palengvinti reguliarią veiklos, kurią trečiųjų valstybių įmonės vykdo per filialus Sąjungoje, stebėseną ir vertinimą, kompetentingos institucijos turėtų gauti informaciją apie jų teritorijoje per filialus teikiamų paslaugų ir vykdomos veiklos mastą ir apimtį;  
            
            
               (34)EBA, bendradarbiaudama su ESMA, paskelbė ataskaitą, pagrįstą nuodugnia specialiai parengtos visų nesisteminių investicinių įmonių priežiūros tvarkos aplinkybių analize, surinktais duomenimis ir konsultacijomis, ir šia ataskaita remiamasi kaip pagrindu persvarstant investicinių įmonių prudencinę sistemą; 
            
            
               (35)siekiant užtikrinti suderintą šios direktyvos taikymą, EBA turėtų būti pavesta parengti techninių standartų projektus ir jais patikslinti informaciją, kuria buveinės ir priimančiosios valstybių narių institucijos turėtų keistis vykdydamos priežiūrą, nustatyti, kaip investicinės įmonės vidaus valdymo reikalavimų tikslais turėtų vertinti savo veiklos dydį, ir visų pirma įvertinti, ar jos yra mažos ir tarpusavio sąsajų neturinčios įmonės. Be to, techniniuose standartuose reikėtų nurodyti, kurie darbuotojai taikant atlygio nuostatas daro esminį poveikį įmonių rizikos profiliui, ir nurodyti papildomas 1 ir 2 lygio priemones, kurios gali būti laikomos kintamuoju atlygiu. Galiausiai techniniuose standartuose reikėtų patikslinti vidaus valdymo, skaidrumo, rizikos ir atlygio vertinimo reikalavimų taikymo srities vertinimo elementus, tai, kaip kompetentingos institucijos turi taikyti papildomo kapitalo reikalavimus, ir tai, kaip turi veikti priežiūros institucijų kolegijos;  
            
            
               (36)siekiant užtikrinti, kad ši direktyva būtų vienodai taikoma, ir atsižvelgti į pokyčius finansų rinkose, pagal Sutarties dėl Europos Sąjungos veikimo 290 straipsnį Komisijai turėtų būti deleguoti įgaliojimai priimti aktus dėl išsamesnio šioje direktyvoje pateiktų terminų apibrėžčių, investicinių įmonių vidaus kapitalo ir rizikos vertinimo, taip pat kompetentingų institucijų priežiūrinio tikrinimo ir vertinimo įgaliojimų nustatymo. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;
            
            
               (37)siekiant užtikrinti vienodas šios direktyvos įgyvendinimo sąlygas ir visų pirma atsižvelgiant į tai, kad bus patvirtintas EBA parengtų techninių įgyvendinimo standartų, susijusių su kompetentingų institucijų keitimosi informacija reikalavimais, projektas, taip pat siekiant atsižvelgti į ekonomikos ir pinigų srities pokyčius, susijusius su investicinėms įmonėms taikomu pradinio kapitalo reikalavimų dydžiu, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011
                  31
               ;
            
            
               (38)kadangi šios direktyvos tikslų – sukurti veiksmingą ir proporcingą prudencinę sistemą, siekiant užtikrinti, kad investicinės įmonės, turinčios leidimą vykdyti veiklą Sąjungoje, turėtų tvirtą finansinį pagrindą, būtų tvarkingai valdomos, be kita ko, kuo labiau paisant jų klientų interesų, – valstybės narės negali deramai pasiekti, o dėl šių tikslų masto ir poveikio jų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali priimti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytiems tikslams pasiekti; 
            
            
               (39)pagal 2011 m. rugsėjo 28 d. bendrą valstybių narių ir Komisijos politinį pareiškimą dėl aiškinamųjų dokumentų
                  32
                valstybės narės pagrįstais atvejais įsipareigojo prie pranešimų apie perkėlimo priemones pridėti vieną ar daugiau dokumentų, kuriuose paaiškinamos direktyvos sudedamųjų dalių ir nacionalinių perkėlimo priemonių atitinkamų dalių sąsajos. Šios direktyvos atveju teisės aktų leidėjas laikosi nuomonės, kad tokių dokumentų perdavimas yra pagrįstas,
            
            
            
               PRIĖMĖ ŠIĄ DIREKTYVĄ:
            
            
            
               I ANTRAŠTINĖ DALIS
            
            
               DALYKAS, TAIKYMO SRITIS IR TERMINŲ APIBRĖŽTYS
            
            
               1 straipsnis
            
            
               Dalykas
            
            
               Šia direktyva nustatomos taisyklės dėl:
            
            
               (a)pradinio investicinių įmonių kapitalo; 
            
            
               (b)kompetentingų institucijų vykdomos prudencinės investicinių įmonių priežiūros įgaliojimų ir priemonių;
            
            
               (c)prudencinės investicinių įmonių priežiūros, kompetentingų institucijų vykdomos laikantis [Reglamente (ES) ---/----[IFR] išdėstytų taisyklių;
            
            
               (d)kompetentingoms institucijoms taikomų informacijos skelbimo reikalavimų prudencinės investicinių įmonių priežiūros srityje.
            
         
         
            
               2 straipsnis
            
            
               Taikymo sritis
            
            
               1.Ši direktyva taikoma investicinėms įmonėms, kurioms veiklos leidimas išduotas ir kurios prižiūrimos pagal Europos Parlamento ir Tarybos direktyvą 2014/65/ES
                  33
               .
            
            
               3 straipsnis
            
            
               Terminų apibrėžtys
            
            
               1.
                     Šioje direktyvoje vartojamų terminų apibrėžtys:
            
            
            
               (1)papildomas paslaugas teikianti įmonė – papildomas paslaugas teikianti įmonė, kaip apibrėžta Reglamento (ES) Nr. 575/2013 4 straipsnio 1 dalies 18 punkte;
            
            
               (2)veiklos leidimas – investicinei įmonei pagal Direktyvos 2014/65/ES II antraštinę dalį išduodamas veiklos leidimas;
            
            
               (3)filialas – filialas, kaip apibrėžta Direktyvos 2014/65/ES 4 straipsnio 1 dalies 30 punkte; 
            
            
               (4)glaudūs ryšiai – glaudūs ryšiai, kaip apibrėžta Direktyvos 2014/65/ES 4 straipsnio 1 dalies 35 punkte;
            
            
               (5)kompetentinga institucija – valstybės narės viešojo sektoriaus institucija arba įstaiga, kuri pagal nacionalinę teisę yra oficialiai pripažinta ir įgaliota prižiūrėti investicines įmones pagal šią direktyvą ir priklauso toje valstybėje narėje veikiančiai priežiūros sistemai;
            
            
               (6)prekiautojai biržos prekėmis – prekiautojai biržos prekėmis, kaip apibrėžta Reglamento (ES) Nr. 575/2013 4 straipsnio 1 dalies 145 punkte;
            
            
               (7)kontrolė – patronuojančiosios ir patronuojamosios įmonių santykiai, aprašyti Europos Parlamento ir Tarybos direktyvos 2013/34/ES
                  34
                22 straipsnyje arba apskaitos standartuose, kurie investicinei įmonei taikomi pagal Reglamentą (EB) Nr. 1606/2002
                  35
               , arba panašūs bet kurio fizinio arba juridinio asmens ir įmonės santykiai; 
            
            
               (8)grupės kapitalo testo reikalavimų laikymasis – tai, kad investicinių įmonių grupės patronuojančioji įmonė laikosi [Reglamento (ES) ---/----[IFR] 7 straipsnio reikalavimų;
            
            
               (9)kredito įstaiga – kredito įstaiga, kaip apibrėžta Reglamento (ES) Nr. 575/2013 4 straipsnio 1 dalies 1 punkte;
            
            
               (10)išvestinės finansinės priemonės – išvestinės finansinės priemonės, kaip apibrėžta Reglamento (ES) Nr. 600/2014
                  36
                2 straipsnio 1 dalies 29 punkte;
            
            
               (11)finansų įstaiga – finansų įstaiga, kaip apibrėžta [Reglamento (ES) ---/----[IFR] 4 straipsnio 1 dalies 13 punkte; 
            
            
               (12)grupė – grupė, kaip apibrėžta Direktyvos 2013/34/ES 2 straipsnio 11 punkte; 
            
            
               (13)grupės priežiūros institucija – kompetentinga institucija, atsakinga už priežiūrą, ar Sąjungos patronuojančiosios investicinės įmonės ir investicinės įmonės, kurias kontroliuoja Sąjungos patronuojančiosios investicinės kontroliuojančiosios bendrovės arba Sąjungos patronuojančiosios mišrią veiklą vykdančios finansų kontroliuojančiosios bendrovės, laikosi grupės kapitalo testo reikalavimų;
            
         
         
            
               (14)buveinės valstybė narė – buveinės valstybė narė, kaip apibrėžta Direktyvos 2014/65/ES 4 straipsnio 1 dalies 55 punkto a papunktyje;
            
            
               (15)priimančioji valstybė narė – priimančioji valstybė narė, kaip apibrėžta Direktyvos 2014/65/ES 4 straipsnio 1 dalies 56 punkte;
            
            
               (16)pradinis kapitalas – kapitalas, kurio reikalaujama, kad investicinė įmonė galėtų gauti veiklos leidimą;
            
            
               (17)investicinė įmonė – investicinė įmonė, kaip apibrėžta Direktyvos 2014/65/ES 4 straipsnio 1 dalies 1 punkte; 
            
            
               (18)investicinių įmonių grupė – investicinių įmonių grupė, kaip apibrėžta [Reglamento (ES) ---/----[IFR] 4 straipsnio 1 dalies 23 punkte; 
            
            
               (19)investicinė kontroliuojančioji bendrovė – investicinė kontroliuojančioji bendrovė, kaip apibrėžta [Reglamento (ES) ---/----[IFR] 4 straipsnio 1 dalies 21 punkte;
            
            
               (20)investicinės paslaugos ir veikla – investicinės paslaugos ir veikla, kaip apibrėžta Direktyvos 2014/65/ES 4 straipsnio 1 dalies 2 punkte;
            
            
               (21)valdymo organas – valdymo organas, kaip apibrėžta Direktyvos 2014/65/ES 4 straipsnio 1 dalies 36 punkte;
            
            
               (22)valdymo organo priežiūros funkcija – valdymo organo vykdoma vadovybės sprendimų priėmimo priežiūros ir stebėsenos funkcija;
            
            
               (23)mišrią veiklą vykdanti finansų kontroliuojančioji bendrovė – mišrią veiklą vykdanti finansų kontroliuojančioji bendrovė, kaip apibrėžta Europos Parlamento ir Tarybos direktyvos 2002/87/EB
                  37
                2 straipsnio 15 punkte;
            
            
               (24)vyresnioji vadovybė – vyresnioji vadovybė, kaip apibrėžta Direktyvos 2014/65/ES 4 straipsnio 1 dalies 37 punkte;
            
            
               (25)patronuojančioji įmonė – patronuojančioji įmonė, kaip apibrėžta Direktyvos 2014/65/ES 4 straipsnio 1 dalies 32 punkte; 
            
            
               (26)patronuojamoji įmonė – patronuojamoji įmonė, kaip apibrėžta Direktyvos 2014/65/ES 4 straipsnio 1 dalies 33 punkte;
            
            
               (27)sisteminė rizika – sisteminė rizika, kaip apibrėžta Direktyvos 2013/36/ES 3 straipsnio 1 dalies 10 punkte;
            
            
               (28)Sąjungos patronuojančioji investicinė įmonė – Sąjungos patronuojančioji investicinė įmonė, kaip apibrėžta [Reglamento (ES) ---/----[IFR] 4 straipsnio 1 dalies 49 punkte; 
            
            
               (29)Sąjungos patronuojančioji investicinė kontroliuojančioji bendrovė – Sąjungos patronuojančioji investicinė kontroliuojančioji bendrovė, kaip apibrėžta [Reglamento (ES) ---/----[IFR] 4 straipsnio 1 dalies 50 punkte; 
            
            
               (30)Sąjungos patronuojančioji mišrią veiklą vykdanti finansų kontroliuojančioji bendrovė – Sąjungos patronuojančioji mišrią veiklą vykdanti finansų kontroliuojančioji bendrovė, kaip apibrėžta [Reglamento (ES) ---/----[IFR] 4 straipsnio 1 dalies 51 punkte; 
            
            
               2.Komisijai pagal 54 straipsnį suteikiami įgaliojimai priimti deleguotuosius aktus, kuriais būtų paaiškintos: 
            
            
               (a)1 dalyje pateiktos terminų apibrėžtys, siekiant užtikrinti vienodą šios direktyvos taikymą;
            
            
               (b)1 dalyje pateiktos terminų apibrėžtys, siekiant atsižvelgti į finansų rinkų pokyčius šios direktyvos taikymo metu. 
            
         
         
            
            
               II ANTRAŠTINĖ DALIS
            
            
               KOMPETENTINGOS INSTITUCIJOS
            
            
               4 straipsnis
            
            
               Kompetentingų institucijų paskyrimas ir įgaliojimai
            
            
               1.Valstybės narės paskiria vieną ar kelias kompetentingas institucijas, vykdančias šioje direktyvoje nustatytas funkcijas ir pareigas. Valstybės narės Komisijai ir EBA praneša apie tas paskirtas institucijas, o jeigu paskirta daugiau nei viena kompetentinga institucija, – apie kiekvienos kompetentingos institucijos funkcijas ir pareigas.
            
            
               2.Valstybės narės užtikrina, kad kompetentingos institucijos vykdytų investicinių įmonių ir, kai taikoma, investicinių kontroliuojančiųjų bendrovių bei mišrią veiklą vykdančių finansų kontroliuojančiųjų bendrovių veiklos priežiūrą, kad vertintų, ar vykdomi šios direktyvos ir [Reglamento (ES) ---/----[IFR] reikalavimai.  
            
            
               3.Valstybės narės užtikrina, kad kompetentingoms institucijoms būtų suteikti būtini įgaliojimai, įskaitant įgaliojimą vykdyti patikras vietoje pagal 12 straipsnį, gauti informaciją, reikalingą vertinant, ar investicinės įmonės ir, kai taikoma, investicinės kontroliuojančiosios bendrovės bei mišrią veiklą vykdančios finansų kontroliuojančiosios bendrovės laikosi šios direktyvos ir [Reglamento (ES) ---/----[IFR] reikalavimų, taip pat tirti galimus tų reikalavimų pažeidimus.
            
            
               4.Valstybės narės užtikrina, kad kompetentingos institucijos turėtų kompetencijos, išteklių, veiklos pajėgumų, visus įgaliojimus ir būtų nepriklausomos, kad galėtų vykdyti šioje direktyvoje nurodytas prudencinės priežiūros, tyrimo ir sankcijų taikymo funkcijas.
            
            
               5.Valstybės narės reikalauja, kad investicinės įmonės savo kompetentingoms institucijoms pateiktų visą informaciją, būtiną siekiant įvertinti, ar investicinės įmonės laikosi nacionalinių nuostatų, kuriomis į nacionalinę teisę perkeliama ši direktyva, ir [Reglamento (ES) ---/----[IFR]. Investicinių įmonių vidaus kontrolės mechanizmai ir administracinės bei apskaitos procedūros yra tokios, kad kompetentingos institucijos bet kuriuo metu galėtų patikrinti, ar investicinės įmonės laikosi tų nuostatų.
            
            
               6.Valstybės narės užtikrina, kad investicinės įmonės registruotų visus savo sandorius ir dokumentais įformintų sistemas bei procesus, kuriems taikoma ši direktyva ir [Reglamentas (ES) ---/----[IFR], taip, kad kompetentingos institucijos galėtų bet kuriuo metu įvertinti, ar laikomasi nacionalinių nuostatų, kuriomis į nacionalinę teisę perkeliama ši direktyva, ir [Reglamento (ES) ---/----[IFR]. 
            
            
               5 straipsnis
                  Bendradarbiavimas valstybėje narėje
            
            
            
               1.Kompetentingos institucijos glaudžiai bendradarbiauja su viešojo sektoriaus institucijomis ar įstaigomis, jų valstybėje narėje atsakingomis už kredito įstaigų ir finansų įstaigų priežiūrą. Valstybės narės reikalauja, kad tos kompetentingos institucijos ir tos viešojo sektoriaus institucijos ar įstaigos keistųsi informacija, kuri yra esminė arba svarbi joms vykdant savo funkcijas ir pareigas.
            
            
               2.Kompetentingos institucijos, kurios nėra pagal Direktyvos 2014/65/ES 67 straipsnį paskirtos institucijos, nustato bendradarbiavimo ir keitimosi bet kokia informacija, reikalinga joms vykdant savo atitinkamas funkcijas ir pareigas, su tomis institucijomis mechanizmą.
            
            
               6 straipsnis
            
            
               Bendradarbiavimas Europos finansų priežiūros institucijų sistemoje 
            
            
               Vykdydamos savo pareigas kompetentingos institucijos atsižvelgia į priežiūros priemonių ir priežiūros praktikos taikant teisės nuostatas, patvirtintas vadovaujantis šia direktyva ir [Reglamentu (ES) ---/----[IFR], konvergenciją. 
            
            
               Valstybės narės užtikrina, kad:
            
            
               (a)kompetentingos institucijos, kaip EFPIS šalys, bendradarbiautų pasitikėdamos ir visapusiškai gerbdamos vienos kitas, visų pirma, užtikrindamos, kad tarpusavyje ir su kitomis EFPIS šalimis būtų keičiamasi tinkama ir patikima informacija;
            
         
         
            
               (b)kompetentingos institucijos dalyvautų EBA ir, tam tikrais atvejais, Direktyvos 2013/36/ES 44 ir 116 straipsniuose nurodytų priežiūros institucijų kolegijų veikloje; 
            
            
               (c)kompetentingos institucijos dėtų visas pastangas, kad būtų laikomasi pagal Europos Parlamento ir Tarybos reglamento (ES) Nr. 1093/2010
                  38
                16 straipsnį EBA parengtų gairių bei rekomendacijų ir būtų reaguojama į Europos sisteminės rizikos valdybos (ESRV) pagal Europos Parlamento ir Tarybos reglamento (ES) Nr. 1092/2010
                  39
                16 straipsnį paskelbtus įspėjimus bei rekomendacijas;
            
            
               (d)kompetentingos valdžios institucijos glaudžiai bendradarbiautų su ESRV;
            
            
               (e)kompetentingoms institucijoms nustatytos pareigos ir įgaliojimai netrukdytų joms atlikti savo, kaip EBA arba ESRV narių, pareigų arba pareigų pagal šią direktyvą ir [Reglamentą (ES) ---/----[IFR].
            
            
               7 straipsnis
                  Sąjungos priežiūros aspektas
            
            
            
               Kiekvienos valstybės narės kompetentingos institucijos, vykdydamos savo bendrąsias pareigas, remdamosi atitinkamu laikotarpiu turima informacija deramai atsižvelgia į galimą savo sprendimų poveikį, visų pirma kritiniais atvejais, kitų atitinkamų valstybių narių finansų sistemų stabilumui. 
            
            
            
               III ANTRAŠTINĖ DALIS
               PRADINIS KAPITALAS
            
            
               8 straipsnis
                  Pradinis kapitalas
            
            
            
               1.Pradinis investicinės įmonės kapitalas, kurio pagal Direktyvos 2014/65/ES 15 straipsnį reikalaujama siekiant gauti leidimą teikti investicines paslaugas arba vykdyti investicinę veiklą, nurodytą Direktyvos 2014/65/ES I priedo A skirsnio 3, 6, 8 arba 9 punkte, yra 750 000 EUR.
            
            
               2.Pradinis investicinės įmonės kapitalas, kurio pagal Direktyvos 2014/65/ES 15 straipsnį reikalaujama siekiant gauti leidimą teikti investicines paslaugas arba vykdyti investicinę veiklą, nurodytą Direktyvos 2014/65/ES I priedo A skirsnio 1, 2, 4, 5 arba 7 punkte, kai investicinei įmonei neleidžiama laikyti klientų pinigų ar jos klientams priklausančių vertybinių popierių, yra 75 000 EUR.
            
            
               3.Pradinis investicinės įmonės kapitalas, kurio pagal Direktyvos 2014/65/ES 15 straipsnį reikalaujama iš investicinių įmonių, išskyrus nurodytąsias 1 ir 2 dalyse, yra 150 000 EUR.
            
            
               4.Siekiant atsižvelgti į pokyčius ekonomikos ir pinigų politikos srityje, Komisija įgyvendinimo aktais atnaujina šio straipsnio 1–3 dalyse nurodytą pradinio kapitalo sumą. Tie įgyvendinimo aktai priimami laikantis 56 straipsnio 2 dalyje nurodytos nagrinėjimo procedūros.
            
            
               9 straipsnis
                  Pradinio kapitalo sudėtis
            
            
            
               Pradinį investicinės įmonės kapitalą sudaro vienas ar keli [Reglamento (ES) ---/---- [IFR] 9 straipsnyje nurodyti straipsniai.
            
            
            
               IV ANTRAŠTINĖ DALIS
                  PRUDENCINĖ PRIEŽIŪRA 
            
         
         
            
               1 SKYRIUS
               Prudencinės priežiūros principai
            
            
               1 skirsnis
                  Buveinės ir priimančiosios valstybių narių kompetencija ir pareigos
            
            
               10 straipsnis
                  Buveinės valstybės narės kompetentingų institucijų kompetencija
            
            
               Už investicinės įmonės prudencinę priežiūrą atsako buveinės valstybės narės kompetentingos institucijos, nedarant poveikio toms šios direktyvos nuostatoms, kuriose numatoma priimančiosios valstybės narės kompetentingų institucijų atsakomybė. 
            
            
               11 straipsnis
                  Skirtingų valstybių narių kompetentingų institucijų bendradarbiavimas
            
            
            
               1.Skirtingų valstybių narių kompetentingos institucijos glaudžiai bendradarbiauja vykdydamos pagal šią direktyvą ir [Reglamentą (ES) ---/----[IFR] nustatytas pareigas – visų pirma jos nedelsdamos keičiasi informacija apie investicines įmones, įskaitant:
            
            
               (a)informaciją apie investicinės įmonės valdymo ir nuosavybės struktūrą;
            
            
               (b)informaciją apie tai, ar investicinė įmonė laikosi kapitalo reikalavimų;
            
            
               (c)informaciją apie investicinės įmonės koncentracijos riziką ir likvidumą;
            
            
               (d)informaciją apie investicinės įmonės administracines bei apskaitos procedūras ir vidaus kontrolės mechanizmus
            
            
               (e)
                     ir informaciją apie visus kitus svarbius veiksnius, dėl kurių gali būti daroma įtaka investicinės įmonės keliamai rizikai.
            
            
               2.Buveinės valstybės narės kompetentingos institucijos priimančiosios valstybės narės kompetentingoms institucijoms nedelsdamos suteikia bet kokią atliekant investicinės įmonės veiklos priežiūrą nustatytą informaciją ir duomenis apie galimas problemas ir investicinės įmonės keliamą riziką klientų apsaugai ar priimančiosios valstybės narės finansų sistemos stabilumui.  
            
            
               3.Buveinės valstybės narės kompetentingos institucijos, gavusios priimančiosios valstybės narės kompetentingų institucijų suteiktą informaciją, imasi visų priemonių, būtinų galimoms problemoms ir rizikai, kaip nurodyta 2 dalyje, išvengti ar šalinti. Gavusios prašymą, buveinės valstybės narės kompetentingos institucijos priimančiosios valstybės narės kompetentingoms institucijoms paaiškina, kaip atsižvelgė į informaciją ir duomenis, kuriuos joms pateikė priimančiosios valstybės narės kompetentingos institucijos.
            
            
               4.Kai, perdavusios 2 dalyje nurodytą informaciją ir duomenis, priimančiosios valstybės narės kompetentingos institucijos mano, kad buveinės valstybės narės kompetentingos institucijos nesiėmė būtinų 3 dalyje nurodytų priemonių, priimančiosios valstybės narės kompetentingos institucijos, pranešusios buveinės valstybės narės kompetentingoms institucijoms ir EBA, gali imtis tinkamų priemonių, kad būtų apsaugoti klientai, kuriems teikiamos paslaugos, ir finansų sistemos stabilumas. 
            
            
               5.Jeigu buveinės valstybės narės kompetentingos institucijos nepritaria priemonėms, kurių imasi priimančiosios valstybės narės kompetentingos institucijos, jos gali perduoti klausimą EBA, o ši imasi veiksmų Reglamento (ES) Nr. 1093/2010 19 straipsnyje nustatyta tvarka. Kai EBA imasi veiksmų pagal tą straipsnį, sprendimą ji priima per vieną mėnesį.
            
            
               6.EBA, konsultuodamasi su ESMA, parengia techninių reguliavimo standartų projektus ir jais nustato šio straipsnio 1 ir 2 dalyse nurodytos informacijos rūšį ir pobūdį.
            
            
               Komisijai suteikiami įgaliojimai priimti pirmoje pastraipoje nurodytus techninius reguliavimo standartus pagal Reglamento (ES) Nr. 1093/2010 10–14 straipsnius. 
            
            
               7.EBA, konsultuodamasi su ESMA, parengia techninių įgyvendinimo standartų projektus ir jais nustato keitimosi informacija reikalavimų, kuriuos taikant veikiausiai būtų lengviau vykdyti investicinių įmonių priežiūrą, standartines formas, šablonus ir procedūras.
            
            
               Komisijai suteikiami įgaliojimai priimti pirmoje pastraipoje nurodytus techninius įgyvendinimo standartus pagal Reglamento (ES) Nr. 1093/2010 15 straipsnį. 
            
         
         
            
               8.6 ir 7 dalyse nurodytus techninių reguliavimo standartų projektus EBA Komisijai pateikia iki [devyni mėnesiai po šios direktyvos įsigaliojimo dienos]. 
            
            
               12 straipsnis
                  Kitoje valstybėje narėje įsteigtų filialų patikrinimas ir patikra vietoje 
            
            
            
               1.Priimančiosios valstybės narės nustato, kad tuo atveju, kai kitoje valstybėje narėje veiklos leidimą gavusi investicinė įmonė savo veiklą vykdo per filialą, buveinės valstybės narės kompetentingos institucijos, prieš tai informavusios priimančiosios valstybės narės kompetentingas institucijas, gali atlikti 11 straipsnio 1 dalyje nurodytos informacijos patikrą vietoje ir patikrinti tą filialą.
            
            
               2.Priimančiosios valstybės narės kompetentingos institucijos priežiūros tikslais ir kai mano, kad tai svarbu dėl priimančiosios valstybės narės finansų sistemos stabilumo priežasčių, turi įgaliojimus konkrečiais atvejais vykdyti investicinių įmonių filialų jų teritorijoje vykdomos veiklos patikras ir patikrinimus vietoje ir iš filialo reikalauti informacijos apie jo veiklą. 
            
            
               Prieš atlikdamos tas patikras ir patikrinimus, priimančiosios valstybės narės kompetentingos institucijos konsultuojasi su buveinės valstybės narės kompetentingomis institucijomis. 
            
            
               Po tų patikrų ir patikrinimų priimančiosios valstybės narės kompetentingos institucijos buveinės valstybės narės kompetentingoms institucijoms perduoda informaciją, svarbią atitinkamos investicinės įmonės rizikos vertinimui. 
            
            
               
            
               2 skirsnis
            
            
               Profesinė paslaptis ir ataskaitų teikimo pareiga 
            
            
               13 straipsnis
                  Profesinė paslaptis ir keitimasis konfidencialia informacija
            
            
            
               1.Valstybės narės užtikrina, kad kompetentingos institucijos ir visi su tomis institucijomis susiję asmenys, įskaitant Direktyvos 2014/65/ES 76 straipsnio 1 dalyje nurodytus asmenis, taikant šią direktyvą ir [Reglamentą (ES) ---/----[IFR] būtų saistomi prievolės saugoti profesinę paslaptį.
            
            
               Konfidenciali informacija, kurią tokios institucijos ir asmenys gauna vykdydami savo pareigas, gali būti atskleidžiama tik santraukos ar apibendrinta forma, iš kurios nebūtų įmanoma nustatyti konkrečių investicinių įmonių ar asmenų, nedarant poveikio baudžiamojoje teisėje nustatytiems atvejams.
            
            
               Paskelbus investicinės įmonės bankrotą arba ją priverstinai likviduojant, su trečiosiomis šalimis nesusijusi konfidenciali informacija gali būti atskleista vykstant civilinių ar komercinių bylų nagrinėjimui, jeigu tai būtina siekiant išnagrinėti bylą. 
            
            
               2.Kompetentingos institucijos konfidencialią informaciją, kuri surenkama, kuria keičiamasi ar kuri perduodama pagal šią direktyvą ir [Reglamentą (ES) ---/----[IFR], gali naudoti tik vykdydamos savo pareigas ir visų pirma šiais tikslais:
            
            
               (a)vykdant prudencinių taisyklių, nustatytų šioje direktyvoje ir [Reglamente (ES) ---/----[IFR], stebėseną;
            
            
               (b)taikant sankcijas;
            
            
               (c)administracine tvarka apskundžiant kompetentingų institucijų sprendimą;
            
            
               (d)teisme, iškėlus bylą pagal 21 straipsnį.
            
         
         
            
               3.Fiziniai ir juridiniai asmenys ar subjektai, išskyrus kompetentingas institucijas, gaunantys konfidencialią informaciją pagal šią direktyvą ir [Reglamentą (ES) ---/----[IFR], tą informaciją naudoja tik tais tikslais, kuriuos aiškiai nurodo kompetentinga institucija, arba remdamiesi nacionaline teise.
            
            
               4.Kompetentingos institucijos gali keistis konfidencialia informacija 2 dalyje nurodytais tikslais, gali aiškiai nurodyti, kaip su ta informacija turi būti elgiamasi, ir gali aiškiai apriboti tolesnį tos informacijos perdavimą.
            
            
               5.1 dalyje nurodyta prievolė netrukdo kompetentingoms institucijoms konfidencialią informaciją perduoti Europos Komisijai, kai ta informacija būtina Komisijai vykdant įgaliojimus.
            
            
               6.Kompetentingos institucijos EBA, ESMA, ESRV, valstybių narių centriniams bankams, Europos centrinių bankų sistemai (ECBS) ir ECB, kaip pinigų institucijoms ir tam tikrais atvejais viešojo sektoriaus institucijoms, atsakingoms už mokėjimo ir atsiskaitymo sistemų priežiūrą, gali teikti konfidencialią informaciją, kai ta informacija būtina jų užduotims vykdyti.
            
            
               14 straipsnis
                  Administraciniai susitarimai su trečiosiomis valstybėmis dėl keitimosi informacija
            
            
            
               Valstybės narės ir EBA, vykdydamos savo priežiūros užduotis pagal šią direktyvą arba [Reglamentą (ES) ---/----[IFR], pagal Reglamento (ES) Nr. 1093/2010 33 straipsnį gali su trečiųjų valstybių priežiūros institucijomis sudaryti administracinius susitarimus dėl keitimosi informacija, įskaitant susijusią su šiais klausimais:
            
            
               (a)finansų įstaigų ir finansų rinkų priežiūra;
            
            
               (b)investicinių įmonių likvidavimu, bankrotu ir panašiomis procedūromis;
            
            
               (c)įstaigų, susijusių su investicinių įmonių likvidavimu, bankrotu ir panašiomis procedūromis, priežiūra;
            
            
               (d)finansų įstaigų arba kompensavimo sistemas administruojančių įstaigų teisės aktais nustatyto audito atlikimu;
            
            
               (e)asmenų, kuriems patikėta atlikti teisės aktais nustatytą finansų įstaigų finansinių ataskaitų auditą, priežiūra;
            
            
               (f)asmenų, veikiančių apyvartinių taršos leidimų rinkose, priežiūra siekiant užtikrinti konsoliduotą finansų ir neatidėliotinų sandorių rinkų apžvalgą;
            
            
               (g)asmenų, veikiančių žemės ūkio biržos prekių išvestinių finansinių priemonių rinkose, priežiūra siekiant užtikrinti konsoliduotą finansų ir neatidėliotinų sandorių rinkų apžvalgą.
            
            
               Šiuose susitarimuose nustatomos profesinės paslapties nuostatos, lygiavertės nustatytosioms šios direktyvos 13 straipsnyje.
            
            
               15 straipsnis
                  Asmenų, atsakingų už metinių ir konsoliduotųjų finansinių ataskaitų kontrolę, pareigos
            
            
            
               
                     40
                  
                     41
                  Valstybės narės nustato, kad bet koks asmuo, kuriam pagal Direktyvą 2006/43/EB suteiktas leidimas ir kuris investicinėje įmonėje vykdo užduotis, apibūdintas Direktyvos 2009/65/EB 73 straipsnyje arba Direktyvos 2013/34/ES 34 straipsnyje, arba bet kokias kitas teisės aktais nustatytas užduotis, privalo kompetentingoms institucijoms nedelsdamas pranešti apie bet kokį faktą ar sprendimą, susijusį su ta investicine įmone arba su įmone, turinčia glaudžių ryšių su ta investicine įmone, kai:
            
            
               (a)iš esmės pažeidžiami įstatymai ar kiti teisės aktai, nustatyti pagal šią direktyvą;
            
            
               (b)gali būti trukdoma investicinei įmonei nenutrūkstamai vykdyti savo veiklą arba 
            
         
         
            
               (c)gali būti atsisakyta patvirtinti finansines ataskaitas arba nuspręsta pareikšti išlygas.
            
            
            
               3 skirsnis
                  Sankcijos, tyrimo įgaliojimai ir teisė pateikti skundą  
            
            
               16 straipsnis
                  Administracinės sankcijos ir kitos administracinės priemonės
            
            
            
               1.Valstybės narės nustato taisykles dėl administracinių sankcijų ir kitų administracinių priemonių, taikomų pažeidus nacionalines nuostatas, kuriomis į nacionalinę teisę perkeliama ši direktyva, taip pat pažeidus [Reglamentą (ES) ---/----[IFR], įskaitant šiuos atvejus:
            
            
               (a)investicinė įmonė nenustato vidaus valdymo tvarkos, kaip nustatyta 24 straipsnyje;
            
            
               (b)investicinė įmonė kompetentingoms institucijoms nepateikia informacijos arba pateikia neišsamią ar netikslią informaciją apie tai, kaip vykdo įpareigojimą laikytis kapitalo reikalavimo, nustatyto Reglamento (ES) ---/----[IFR] 11 straipsnyje, taip pažeisdama to reglamento 52 straipsnio 1 dalies b punktą;
            
            
               (c)investicinė įmonė kompetentingoms institucijoms nepateikia informacijos arba pateikia neišsamią ar netikslią informaciją apie koncentracijos riziką, taip pažeisdama [Reglamento (ES) ---/----] 34 straipsnį; 
            
            
               (d)investicinė įmonė patiria koncentracijos riziką, viršijančią [Reglamento (ES) ---/----[IFR] 36 straipsnyje nustatytas ribas, nedarant poveikio to reglamento 37 ir 38 straipsniams;
            
            
               (e)investicinė įmonė pakartotinai arba nuolat neturi likvidžiojo turto, taip pažeisdama [Reglamento (ES) ---/----[IFR] 42 straipsnį, nedarant poveikio to reglamento 43 straipsniui;
            
            
               (f)investicinė įmonė nepateikia informacijos arba pateikia neišsamią ar netikslią informaciją, taip pažeisdama [Reglamento (ES) ---/----] šeštoje dalyje nustatytas nuostatas;
            
            
               (g)investicinė įmonė vykdo mokėjimus į investicinės įmonės nuosavas lėšas įtrauktų priemonių turėtojams, kai pagal Reglamento (ES) Nr. 575/2013 28, 52 arba 63 straipsnį draudžiama vykdyti tokius mokėjimus į nuosavas lėšas įtrauktų priemonių turėtojams;
            
            
               (h)investicinė įmonė yra pripažinta atsakinga už sunkų nacionalinių nuostatų, priimtų pagal Direktyvą (ES) 2015/849
                  42
               , pažeidimą;
            
            
               (i)investicinė įmonė leidžia vienam arba keliems asmenims, kurie neatitinka Direktyvos 2013/36/ES 91 straipsnio reikalavimų, tapti arba toliau būti valdymo organo nariais.
            
            
               Valstybės narės, kurios nenustato taisyklių dėl administracinių sankcijų už pažeidimus, kuriems taikoma nacionalinė baudžiamoji teisė, Komisijai pateikia atitinkamas baudžiamosios teisės nuostatas.
            
            
               Administracinės sankcijos ir kitos administracinės priemonės yra veiksmingos, proporcingos ir atgrasomos.
            
            
               2.
                     1 dalies pirmoje pastraipoje nurodytos administracinės sankcijos ir kitos administracinės priemonės apima:
            
            
               (a)viešą pranešimą, kuriuo nurodomas atsakingas fizinis arba juridinis asmuo, investicinė įmonė, investicinė kontroliuojančioji bendrovė arba mišrią veiklą vykdanti finansų kontroliuojančioji bendrovė ir pažeidimo pobūdis;
            
            
               (b)nurodymą atsakingam fiziniam arba juridiniam asmeniui nutraukti pažeidimą ir nekartoti tokių veiksmų;
            
         
         
            
               (c)laikiną draudimą investicinės įmonės valdymo organo nariams arba bet kuriems kitiems fiziniams asmenims vykdyti funkcijas investicinėse įmonėse;
            
            
               (d)juridiniam asmeniui – administracines pinigines sankcijas, kurios sudarytų iki 10 % bendros metinės grynosios apyvartos praėjusiais veiklos metais, įskaitant bendrąsias pajamas, kurias sudaro gautinos palūkanos ir panašios pajamos, pajamos iš akcijų ir kitų duodančių kintamas ar pastovias palūkanas vertybinių popierių bei gautini komisiniai ar įmokos;
            
            
               (e)juridiniam asmeniui – administracines pinigines sankcijas, kurių suma būtų iki dviejų kartų didesnė nei dėl pažeidimo gauto pelno ar išvengtų nuostolių, jeigu tą pelną arba nuostolius galima nustatyti, suma; 
            
            
               (f)fiziniam asmeniui – administracines pinigines sankcijas, kurios sudarytų iki 5 000 000 EUR, o valstybėse narėse, kurių valiuta nėra euro, – atitinkamą sumą nacionaline valiuta [šios direktyvos įsigaliojimo data].
            
            
               Kai d punkte nurodyta įmonė yra patronuojamoji įmonė, atitinkamomis bendrosiomis pajamomis laikomos bendrosios pajamos, nurodytos pagrindinės patronuojančiosios įmonės praėjusių veiklos metų konsoliduotojoje finansinėje ataskaitoje.
            
            
               Valstybės narės užtikrina, kad tais atvejais, kai investicinė įmonė pažeidžia nacionalines nuostatas, kuriomis į nacionalinę teisę perkeliama ši direktyva, arba [Reglamentą (ES) ---/----[IFR], sankcijos galėtų būti taikomos valdymo organo nariams ir kitiems fiziniams asmenims, kurie pagal nacionalinę teisę yra atsakingi už pažeidimą.
            
            
               3.Valstybės narės užtikrina, kad nustatydamos 1 dalyje nurodytų administracinių sankcijų ar administracinių priemonių rūšį ir administracinių piniginių sankcijų dydį, kompetentingos institucijos atsižvelgtų į visas svarbias aplinkybes, įskaitant, atitinkamai:
            
            
               (a)pažeidimo sunkumą ir trukmę;
            
            
               (b)už pažeidimą atsakingų fizinių ar juridinių asmenų atsakomybės laipsnį;
            
            
               (c)už pažeidimą atsakingų fizinių ar juridinių asmenų finansinį pajėgumą, įskaitant bendrą juridinių asmenų apyvartą arba fizinių asmenų metines pajamas;
            
            
               (d)už pažeidimą atsakingų juridinių asmenų gauto pelno arba išvengtų nuostolių dydį;
            
            
               (e)bet kokius nuostolius, trečiųjų šalių patirtus dėl pažeidimo;
            
            
               (f)bendradarbiavimo su atitinkamomis kompetentingomis institucijomis lygį;
            
            
               (g)ankstesnius už pažeidimą atsakingų fizinių ar juridinių asmenų pažeidimus;
            
            
               (h)visus galimus sisteminius pažeidimo padarinius.
            
            
               17 straipsnis
                  Tyrimo įgaliojimai
            
            
            
               Valstybės narės užtikrina, kad kompetentingos institucijos turėtų visus informacijos rinkimo ir tyrimo įgaliojimus, būtinus jų funkcijoms vykdyti, įskaitant:
            
            
               (a)įgaliojimą reikalauti, kad informaciją pateiktų šie fiziniai arba juridiniai asmenys:
            
            
               i)atitinkamoje valstybėje narėje įsteigtos investicinės įmonės;
            
         
         
            
               ii)atitinkamoje valstybėje narėje įsteigtos investicinės kontroliuojančiosios bendrovės;
            
            
               iii)atitinkamoje valstybėje narėje įsteigtos mišrią veiklą vykdančios finansų kontroliuojančiosios bendrovės;
            
            
               iv)atitinkamoje valstybėje narėje įsteigtos mišrią veiklą vykdančios kontroliuojančiosios bendrovės;
            
            
               v)i–iv papunkčiuose nurodytiems subjektams priklausantys asmenys;
            
            
               vi)trečiosios šalys, kurioms i–iv papunkčiuose nurodyti subjektai yra perdavę veiklos funkcijas arba veiklą; 
            
            
               (b)įgaliojimą atlikti visus būtinus tyrimus, susijusius su bet kuriuo a punkte nurodytu atitinkamoje valstybėje narėje įsteigtu ar esančiu asmeniu, įskaitant teisę:  
            
            
               i)reikalauti, kad a punkte nurodyti asmenys pateiktų dokumentus;
            
            
               ii)tikrinti a punkte nurodytų asmenų buhalterines knygas ir dokumentus ir daryti tų buhalterinių knygų ir dokumentų kopijas arba išrašus;
            
            
               iii)gauti a punkte nurodytų asmenų arba jų atstovų ar darbuotojų paaiškinimus raštu arba žodžiu;
            
            
               iv)apklausti visus kitus asmenis, kurie sutinka būti apklausti, siekiant gauti su tyrimo dalyku susijusios informacijos; 
            
            
               (c)įgaliojimą atlikti visus būtinus a punkte nurodytų juridinių asmenų ir bet kurių kitų įmonių, kurioms taikoma grupės kapitalo testo reikalavimų laikymosi priežiūra, kai kompetentinga institucija yra grupės priežiūros institucija, patikrinimus verslo patalpose, pateikus išankstinį pranešimą atitinkamoms kitoms kompetentingoms institucijoms. 
            
            
            
               18 straipsnis
                  Administracinių sankcijų ir priemonių skelbimas
            
            
            
               1.Valstybės narės užtikrina, kad kompetentingos institucijos savo oficialioje interneto svetainėje nepagrįstai nedelsdamos skelbtų visas administracines sankcijas ir priemones, kurios skirtos pagal 16 straipsnį ir dėl kurių nepateikta ar nebegali būti pateikta skundų. Skelbiama informacija apie pažeidimo rūšį bei pobūdį ir fizinio arba juridinio asmens, kuriam paskirta sankcija arba taikoma priemonė, tapatybė. Ši informacija skelbiama tik po to, kai tam asmeniui pranešama apie tas sankcijas ar priemones, ir tiek, kiek toks skelbimas yra būtinas ir proporcingas. 
            
            
               2.Jei valstybės narės leidžia skelbti administracines sankcijas ar priemones, kurios skirtos pagal 16 straipsnį ir dėl kurių pateikiamas skundas, kompetentingos institucijos savo oficialioje interneto svetainėje taip pat skelbia informaciją apie skundo būklę ir rezultatus.
            
            
               3.Anonimines administracines sankcijas ar priemones, skirtas pagal 16 straipsnį, kompetentingos institucijos skelbia šiais atvejais:
            
            
               (a)sankcijos buvo skirtos fiziniam asmeniui, ir nustatyta, kad skelbti to asmens duomenis būtų neproporcinga;
            
            
               (b)dėl paskelbimo kiltų pavojus vykstančiam baudžiamajam tyrimui arba finansų rinkų stabilumui;
            
            
               (c)dėl paskelbimo susijusioms investicinėms įmonėms arba fiziniams asmenims būtų padaryta neproporcinga žala.
            
         
         
            
               4.Kompetentingos institucijos užtikrina, kad pagal šį straipsnį paskelbta informacija jų oficialioje interneto svetainėje liktų bent penkerius metus. Asmens duomenys kompetentingos institucijos oficialioje interneto svetainėje gali būti laikomi tik tais atvejais, kai leidžiama pagal taikomas duomenų apsaugos taisykles.
            
            
               19 straipsnis
                  Pranešimas apie sankcijas Europos bankininkystės institucijai
            
            
            
               Kompetentingos institucijos EBA praneša apie administracines sankcijas ir priemones, skirtas pagal 16 straipsnį, taip pat apie skundus, pateiktus dėl tų sankcijų ir priemonių, ir jų rezultatus. EBA administruoja centrinę administracinių sankcijų ir priemonių, apie kurias jai buvo pranešta, duomenų bazę išimtinai kompetentingų institucijų keitimosi informacija tikslais. Prieigą prie tos duomenų bazės gali turėti tik kompetentingos institucijos, ta duomenų bazė turi būti reguliariai atnaujinama.
            
            
               EBA administruoja interneto svetainę, kurioje pateikiamos nuorodos į kiekvienos kompetentingos institucijos paskelbtas administracines sankcijas ir priemones pagal 16 straipsnį, ir nurodoma, kokio laikotarpio administracines sankcijas ir priemones kiekviena valstybė narė skelbia.
            
            
               20 straipsnis
                  Pranešimas apie pažeidimus
            
            
            
               1.Valstybės narės užtikrina, kad kompetentingos institucijos nustatytų veiksmingus ir patikimus mechanizmus, kuriais būtų pranešama apie galimus arba faktinius nacionalinių nuostatų, kuriomis į nacionalinę teisę perkeliama ši direktyva, ir [Reglamento (ES) ---/----[IFR] pažeidimus, įskaitant:
            
            
               (a)specialias veiksmų, gavus pranešimų apie pažeidimus, procedūras;
            
            
               (b)tinkamą investicinių įmonių darbuotojų, kurie praneša apie investicinėje įmonėje padarytus pažeidimus, apsaugą nuo keršto, diskriminacijos ar kito nesąžiningo elgesio toje investicinėje įmonėje;
            
            
               (c)asmens duomenų, susijusių tiek su asmeniu, kuris praneša apie pažeidimą, tiek su fiziniu asmeniu, kuris įtariamas padaręs tą pažeidimą, apsaugą pagal Reglamentą (ES) 2016/679;
            
            
               (d)aiškias taisykles, kuriomis užtikrinama, kad visais atvejais būtų garantuotas asmens, kuris praneša apie investicinėje įmonėje padarytus pažeidimus, konfidencialumas, išskyrus atvejus, kai atskleisti informaciją reikalaujama pagal nacionalinę teisę atliekant tolesnius tyrimus arba vėliau vykdant teisminį procesą.
            
            
               2.Valstybės narės reikalauja, kad investicinės įmonės įdiegtų tinkamas procedūras, pagal kurias jų darbuotojai įmonės viduje specialiu ir nepriklausomu kanalu galėtų pranešti apie pažeidimus. Tokias procedūras gali numatyti socialiniai partneriai, jeigu tik tomis procedūromis teikiama tokia pati apsauga, kokia nurodyta 1 dalies b, c ir d punktuose.
            
            
               21 straipsnis
                  Teisė pateikti skundą
            
            
            
               Valstybės narės užtikrina, kad sprendimus ir priemones, kurie priimami pagal [Reglamentą (ES) ---/----[IFR] arba laikantis įstatymų ir kitų teisės aktų, priimtų pagal šią direktyvą, būtų galima apskųsti.
            
            
            
               2 SKYRIUS
               Tikrinimo procesas 
            
            
               1 skirsnis
                  Vidaus kapitalo pakankamumo vertinimo procesas
            
            
               22 straipsnis
                  Vidaus kapitalas
            
         
         
            
            
               1.Investicinės įmonės taiko patikimas, veiksmingas ir išsamias strategijas ir procesus, siekdamos nuolat vertinti ir užtikrinti vidaus kapitalo, kurį jos laiko pakankamu atitinkamo pobūdžio ir lygio rizikai, kuri joms kyla arba gali kilti, padengti, sumas, rūšis ir paskirstymą.
            
            
               2.1 dalyje nurodytos strategijos ir procesai nuolat viduje tikrinami, siekiant užtikrinti, kad jie liktų visapusiški ir proporcingi atitinkamos investicinės įmonės veiklos pobūdžiui, mastui ir sudėtingumui.
            
            
               2 skirsnis
            
            
               Vidaus valdymas, skaidrumas, rizikos vertinimas ir atlygis
            
            
               23 straipsnis
               Vertinimas taikant šį skirsnį
            
            
            
               1.Taikant šį skirsnį, valstybės narės užtikrina, kad investicinės įmonės kasmet pagal a ir b punktus vertintų, ar atitinka [Reglamento (ES) ---/----[IFR] 12 straipsnio 1 dalyje nustatytas sąlygas: 
            
            
               (a)remdamasi dvejų metų, buvusių prieš pat atitinkamus finansinius metus, laikotarpio skaičiais investicinė įmonė nustato, ar atitinka [Reglamento (ES) ---/----[IFR] 12 straipsnio 1 dalies c–g punktuose nustatytas sąlygas;
            
            
               (b)remdamasi to paties laikotarpio skaičiais investicinė įmonė nustato, ar skaičiuojant vidutiniškai viršija ribas, nustatytas [Reglamento (ES) ---/----[IFR] 12 straipsnio 1 dalies a, b, h ir i punktuose.
            
            
               2.Kai remdamasi 1 dalyje nurodytu vertinimu investicinė įmonė nustato, kad atitinka visas [Reglamento (ES) Nr. ---/----] 12 straipsnio 1 dalyje nustatytas sąlygas, šis skirsnis netaikomas. 
            
            
               3.Investicinė įmonė, remdamasi 1 dalyje nurodytu vertinimu nustačiusi, kad neatitinka visų [Reglamento (ES) ---/----[IFR] 12 straipsnio 1 dalyje nustatytų sąlygų, šio skirsnio pradeda laikytis nuo finansinių metų, einančių po finansinių metų, kuriais atliktas tas vertinimas.  
            
            
               4.Valstybės narės užtikrina, kad šis skirsnis investicinėms įmonėms būtų taikomas individualiai ir grupių lygmeniu. 
            
            
               Valstybės narės užtikrina, kad investicinės įmonės, kurioms taikomas šis skirsnis, šio skirsnio reikalavimus įgyvendintų savo patronuojamosiose įmonėse, kurios yra finansų įstaigos, kaip apibrėžta [Reglamento (ES) ---/----[IFR] 4 straipsnio 13 dalyje, įskaitant tas, kurios įsteigtos trečiosiose valstybėse, išskyrus atvejus, kai patronuojančioji įmonė Sąjungoje kompetentingoms institucijoms gali įrodyti, kad taikyti šį skirsnį yra neteisėta pagal trečiosios valstybės, kurioje įsteigtos tos patronuojamosios įmonės, įstatymus. 
            
            
               5.Kompetentingos institucijos gali nustatyti trumpesnį nei dvejų metų laikotarpį, nurodytą šio straipsnio 1 dalyje, jeigu įvykdytos abi šios sąlygos:
            
            
               (a)investicinės įmonės verslas iš esmės pasikeitė ir
            
            
               (b)dėl a punkto investicinė įmonė atitinka [Reglamento (ES) ---/----[IFR] 12 straipsnio 1 dalyje nustatytas sąlygas.
            
            
               6.EBA, konsultuodamasi su ESMA, parengia techninių reguliavimo standartų projektus ir juose nustato šio straipsnio 1 dalies b punkte nurodyto vidurkio apskaičiavimo metodą. EBA tuos techninių reguliavimo standartų projektus Komisijai pateikia iki [šios direktyvos įsigaliojimo data].
            
            
               Komisijai suteikiami įgaliojimai priimti pirmoje pastraipoje nurodytus techninius reguliavimo standartus pagal Reglamento (ES) Nr. 1093/2010 10–14 straipsnius. 
            
            
         
         
            
               24 straipsnis
               Vidaus valdymas
            
            
            
               1.Valstybės narės užtikrina, kad investicinės įmonės turėtų patikimą valdymo tvarką, įskaitant visas šias priemones:
            
            
               (a)aiškią organizacinę struktūrą su tiksliai apibrėžta, skaidria ir nuoseklia atsakomybe;
            
            
               (b)veiksmingus rizikos, kuri investicinei įmonei kyla arba gali kilti, nustatymo, valdymo, stebėsenos ir pranešimo apie tokią riziką procesus;
            
            
               (c)tinkamus vidaus kontrolės mechanizmus, įskaitant patikimas administracines ir apskaitos procedūras;
            
            
               (d)atlygio politiką ir praktiką, atitinkančias patikimą ir veiksmingą rizikos valdymą ir skatinančias tokį valdymą.
            
            
               2.Nustatant 1 dalyje nurodytą tvarką, atsižvelgiama į šios direktyvos 26–31 straipsniuose ir Direktyvos 2014/65/ES 9 straipsnyje nustatytus kriterijus.
            
            
               3.1 dalyje nurodyta tvarka yra visapusiška ir proporcinga investicinės įmonės verslo modeliui ir veiklai būdingos rizikos pobūdžiui, mastui bei sudėtingumui.
            
            
               4.EBA, konsultuodamasi su ESMA, paskelbia 1 dalyje nurodytos valdymo tvarkos taikymo gaires.
            
            
            
               25 straipsnis
               Informacijos atskleidimas pagal valstybę
            
            
            
               1.Valstybės narės reikalauja, kad investicinės įmonės pagal valstybes nares ir trečiąsias valstybes, kuriose investicinės įmonės turi filialą arba patronuojamąją įmonė, kuri yra finansų įstaiga, kaip apibrėžta Reglamento (ES) Nr. 575/2013 4 straipsnio 1 dalies 26 punkte, kasmet atskleistų šią informaciją: 
            
            
               (a)
                     visų patronuojamųjų įmonių ir filialų pavadinimą, veiklos pobūdį ir vietą;
            
            
               (b)
                     apyvartą;
            
            
               (c)
                     darbuotojų skaičių visos darbo dienos ekvivalentais;
            
            
               (d)
                     pelną arba nuostolius nesumokėjus mokesčių;
            
            
               (e)
                     pelno arba nuostolių mokestį;
            
            
               (f)
                     gautas valstybės subsidijas.
            
         
         
            
               2.1 dalyje nurodyta informacija audituojama pagal Direktyvą 2006/43/EB ir skelbiama, jeigu įmanoma, kaip tos investicinės įmonės metinių finansinių ataskaitų arba, kai taikytina, konsoliduotųjų finansinių ataskaitų priedas.
            
            
            
               26 straipsnis
               Rizikos vertinimas 
            
            
            
               1.Valstybės narės užtikrina, kad investicinės įmonės valdymo organas tvirtintų ir reguliariai peržiūrėtų investicinės įmonės norimos prisiimti rizikos ir rizikos, kuri investicinei įmonei kyla arba gali kilti, valdymo, stebėsenos ir mažinimo strategiją ir politiką, atsižvelgiant į investicinės įmonės makroekonominę aplinką ir verslo ciklą. 
            
            
               2.Valstybės narės užtikrina, kad valdymo organas skirtų pakankamai laiko, kad būtų užtikrinta, jog būtų tinkamai apsvarstyta 1 dalyje nurodyta rizika, taip pat kad jis skirtų pakankamai išteklių investicinei įmonei kylančiai visai reikšmingai rizikai valdyti.
            
            
               3.Valstybės narės užtikrina, kad investicinės įmonės nustatytų atskaitomybės valdymo organui ryšius, apimančius visą reikšmingą riziką ir visą rizikos valdymo politiką bei jos pakeitimus. 
            
            
               4.Valstybės narės nustato, kurios investicinės įmonės laikomos svarbiomis dėl jų dydžio, vidaus organizacinės struktūros ir veiklos pobūdžio, apimties bei sudėtingumo. Valstybės narės reikalauja, kad tos įmonės įsteigtų rizikos komitetą, kurį sudarytų valdymo organo nariai, atitinkamoje investicinėje įmonėje neatliekantys jokios vykdomosios funkcijos.  
            
            
               Pirmoje pastraipoje nurodyto rizikos komiteto nariai turi tinkamų žinių, įgūdžių ir kompetencijos, kad visiškai suprastų, valdytų ir stebėtų investicinės įmonės rizikos strategiją ir jai priimtiną riziką. Jie užtikrina, kad rizikos komitetas valdymo organui patartų dėl investicinės įmonės bendros esamos ir būsimos priimtinos rizikos bei strategijos ir padėtų valdymo organui prižiūrėti, kaip tą strategiją įgyvendina vyresnioji vadovybė. Bendra atsakomybė už įmonės rizikos strategiją ir politiką tenka valdymo organui.
            
            
               Kompetentingos institucijos gali leisti, kad investicinė įmonė, nelaikoma svarbia, kaip nurodyta pirmoje pastraipoje, leistų audito komitetui,  nurodytam Direktyvos 2006/43/EB 39 straipsnyje, jeigu jis įsteigtas, vykdyti pirmoje dalyje nurodyto rizikos komiteto funkciją. To komiteto nariai turi žinių, įgūdžių ir kompetencijos, nurodytų antroje pastraipoje.
            
            
               5.Valstybės narės užtikrina, kad valdymo organas, atliekantis priežiūros funkciją, ir, jeigu įsteigtas, to valdymo organo rizikos komitetas turėtų prieigą prie informacijos apie riziką, kuri įmonei kyla arba gali kilti. 
            
            
               27 straipsnis
                  Klientams kylanti rizika, rinkai kylanti rizika ir įmonei kylanti rizika
            
            
            
               1.Kompetentingos institucijos užtikrina, kad investicinės įmonės turėtų patikimas toliau išvardytų veiksnių nustatymo, vertinimo, valdymo ir stebėsenos strategijas, politiką, procesus ir sistemas: 
            
            
               (a)reikšmingų klientams kylančios rizikos šaltinių bei padarinių; 
            
            
               (b)reikšmingų rinkai kylančios rizikos šaltinių bei padarinių; 
            
            
               (c)investicinei įmonei kylančios rizikos, visų pirma rizikos, kylančios dėl jos prekybos veiklos, kai ji sandorius vykdo savo sąskaita, taip pat koncentracijos rizikos, kylančios dėl individualių klientų ir susijusių klientų grupių pozicijų; 
            
            
               (d)likvidumo rizikos per atitinkamus laikotarpius, įskaitant vienos dienos laikotarpį, siekiant užtikrinti, kad investicinė įmonė išlaikytų pakankamo dydžio likvidumą.
            
            
               Strategijos, politika, procesai ir sistemos yra proporcingi investicinės įmonės sudėtingumui, rizikos profiliui, veiklos apimčiai ir valdymo organo nustatytai priimtinai rizikai bei atspindi investicinės įmonės svarbą kiekvienoje valstybėje narėje, kurioje ji vykdo veiklą. 
            
            
               2.Nukrypstant nuo 23 straipsnio, 1 dalies a, c (kiek tai susiję su koncentracijos rizika) ir d punktai taikomi investicinėms įmonėms, atitinkančioms [Reglamento (ES) ---/----[IFR] 12 straipsnio 1 dalyje nustatytas sąlygas.
            
         
         
            
               3.Komisijai pagal 54 straipsnį suteikiami įgaliojimai priimti deleguotuosius aktus, siekiant išsamiau nustatyti informaciją, kuria būtų užtikrinta, kad investicinių įmonių strategijos, politika, procesai ir sistemos būtų patikimi. Juose Komisija atsižvelgia į pokyčius finansų rinkose, visų pirma naujų finansinių produktų atsiradimą, apskaitos standartų pokyčius ir pokyčius, kurie palengvina priežiūros praktikos konvergenciją.
            
            
            
               28 straipsnis
               Atlygio politika 
            
            
            
               1.Kompetentingos institucijos užtikrina, kad investicinės įmonės, nustatydamos ir taikydamos savo atlygio politiką vyresniajai vadovybei, riziką prisiimantiems darbuotojams, kontrolės funkcijas atliekantiems darbuotojams ir visiems darbuotojams, kurių bendras atlygis yra lygus bent mažiausiam atlygiui, kurį gauna vyresnioji vadovybė arba riziką prisiimantys darbuotojai, ir kurių profesinė veikla turi reikšmingą poveikį investicinės įmonės rizikos profiliui, laikytųsi toliau išvardytų principų:
            
            
               (a)atlygio politika yra aiški ir patvirtinta dokumentais;
            
            
               (b)atlygio politika atitinka patikimą ir veiksmingą rizikos valdymą ir ja skatinamas toks valdymas;
            
            
               (c)atlygio politika apima priemones, kuriomis vengiama interesų konfliktų, skatinamas atsakingas profesinis elgesys, rizikos suvokimas ir apdairus rizikavimas;
            
            
               (d)valdymo organas, atliekantis priežiūros funkciją, patvirtina ir periodiškai persvarsto atlygio politiką ir prisiima bendrą atsakomybę už jos įgyvendinimą;
            
            
               (e)kontrolės funkcijos atlieka centralizuotą ir nepriklausomą atlygio politikos įgyvendinimo vidaus peržiūrą;
            
            
               (f)darbuotojai, vykdantys kontrolės funkcijas, yra nepriklausomi nuo verslo padalinių, kuriuos jie prižiūri, turi atitinkamus įgaliojimus ir jų atlygis priklauso nuo su jų funkcijomis susietų tikslų įvykdymo, neatsižvelgiant į veiklos sričių, kurias jie kontroliuoja, rezultatus;
            
            
               (g)už rizikos valdymą ir atitikties kontrolę atsakingų vyresniųjų pareigūnų atlygį tiesiogiai prižiūri atlygio komitetas, nurodytas 31 straipsnyje, arba, jei toks komitetas nėra įsteigtas, valdymo organas, atliekantis priežiūros funkciją;
            
            
               (h)atlygio politikoje, atsižvelgiant į nacionalines atlygio nustatymo nuostatas, aiškiai atskiriami kriterijai, taikomi nustatant:
            
            
               i) pagrindinį fiksuotąjį atlygį, kuris pirmiausia atspindi atitinkamą profesinę patirtį ir organizacinę atsakomybę, kuri nustatyta darbuotojo darbo apraše, pridedamame prie įdarbinimo sąlygų;
            
            
               ii) kintamąjį atlygį, kuris atspindi tvarius ir pagal riziką pakoreguotus darbuotojo veiklos rezultatus, taip pat veiklos rezultatus, viršijančius darbuotojo darbo apraše reikalaujamus veiklos rezultatus;
            
            
               (i)fiksuotoji dalis sudaro pakankamai didelę viso atlygio dalį, kad būtų galima vykdyti visiškai lanksčią politiką, susijusią su kintamosiomis atlygio dalimis, įskaitant galimybę nemokėti kintamosios atlygio dalies.
            
            
               2.1 dalies i punkto taikymo tikslais valstybės narės užtikrina, kad investicinės įmonės savo atlygio politikoje nustatytų tinkamą fiksuotosios viso atlygio dalies ir kintamosios viso atlygio dalies santykį, atsižvelgiant į investicinės įmonės verslo veiklą ir susijusią riziką, taip pat į poveikį, kurį investicinės įmonės rizikos profiliui daro 1 dalyje nurodyti įvairių kategorijų asmenys.
            
            
               3.Valstybės narės užtikrina, kad investicinės įmonės taikytų 1 dalyje nurodytus principus taip, kad tai atitiktų jų dydį ir vidaus organizacinę struktūrą, taip pat jų veiklos pobūdį, apimtį ir sudėtingumą.
            
            
               4.EBA, konsultuodamasi su ESMA, parengia techninių reguliavimo standartų projektus ir jais nustato tinkamus kriterijus, pagal kuriuos nustatomos asmenų, kurių profesinė veikla turi reikšmingą poveikį investicinės įmonės rizikos profiliui, kaip nurodyta 1 dalyje, kategorijos.
            
            
               EBA tuos techninių reguliavimo standartų projektus Komisijai pateikia iki [devyni mėnesiai nuo šios direktyvos įsigaliojimo datos]. 
            
         
         
            
               Komisijai suteikiami įgaliojimai priimti pirmoje pastraipoje nurodytus techninius reguliavimo standartus pagal Reglamento (ES) Nr. 1093/2010 10–14 straipsnius.
            
            
               29 straipsnis
            
            
               Nepaprastąją viešąją finansinę paramą gaunančios investicinės įmonės 
            
            
               Valstybės narės užtikrina, kad, kai investicinės įmonės gauna nepaprastąją viešąją finansinę paramą, kaip apibrėžta Direktyvos 2014/59/ES 2 straipsnio 1 dalies 28 punkte, būtų taikomi šie reikalavimai:
            
            
               (a)kai kintamasis atlygis būtų nesuderinamas su investicinės įmonės patikimos kapitalo bazės išlaikymu ir galimybe laiku nutraukti nepaprastosios viešosios finansinės paramos teikimą, visų darbuotojų kintamasis atlygis apribojamas iki tam tikros grynųjų pajamų dalies;
            
            
               (b)investicinės įmonės nustato investicinės įmonės valdymo organo narių atlygio ribas; 
            
            
               (c)investicinė įmonė savo valdymo organo nariams kintamąjį atlygį moka tik tada, kai tokį atlygį patvirtina kompetentinga institucija.
            
            
               Taikant c punktą, kompetentingos institucijos kintamojo atlygio mokėjimą investicinės įmonės valdymo organo nariams patvirtina tik išskirtinėmis aplinkybėmis.  
            
            
            
               30 straipsnis
               Kintamasis atlygis 
            
            
            
               1.Valstybės narės užtikrina, kad bet koks investicinės įmonės skiriamas ir mokamas kintamasis atlygis atitiktų visus šiuos reikalavimus: 
            
            
               (a)kai kintamasis atlygis yra susietas su veiklos rezultatais, visa kintamojo atlygio suma yra pagrįsta konkretaus asmens bei atitinkamo verslo padalinio veiklos rezultatų ir bendrų įstaigos rezultatų vertinimu;
            
            
               (b)vertinant konkretaus asmens veiklos rezultatus atsižvelgiama ir į finansinius, ir į nefinansinius kriterijus;
            
            
               (c)a punkte nurodytas veiklos rezultatų vertinimas yra pagrįstas kelerių metų laikotarpiu, atsižvelgiant į investicinės įmonės verslo ciklą ir jos verslo riziką;
            
            
               (d)kintamasis atlygis nedaro poveikio investicinės įmonės gebėjimui užtikrinti patikimą kapitalo bazę;
            
            
               (e)nėra garantuoto kintamojo atlygio, išskyrus tokį atlygį naujiems darbuotojams ir tik pirmaisiais naujų darbuotojų darbo metais;
            
            
               (f)su ankstyvu darbo sutarties nutraukimu susijusios išmokos nustatomos atsižvelgiant į veiklos rezultatus, asmens pasiektus per tam tikrą laiką, ir jomis neatlyginama už prastus rezultatus arba nusižengimus;
            
            
               (g)su kompensacija arba išpirkimu pagal ankstesnėje darbovietėje sudarytas sutartis susiję atlygio paketai yra suderinti su ilgalaikiais investicinės įmonės interesais;
            
            
               (h)veiklos rezultatų vertinimas, naudojamas kintamųjų atlygio dalių fondams apskaičiuoti, apima visų rūšių dabartinę ir būsimą riziką, ir jį atliekant atsižvelgiama į kapitalo sąnaudas ir reikalaujamą likvidumą pagal Reglamentą (ES) ---/----[IFR];
            
         
         
            
               (i)skiriant kintamąsias atlygio dalis investicinėje įmonėje atsižvelgiama į visų rūšių dabartinę ir būsimą riziką;
            
            
               (j)bent 50 % kintamojo atlygio sudaro bet kurios šios priemonės:
            
            
               (1)akcijos arba lygiavertės nuosavybės dalys, atsižvelgiant į atitinkamos investicinės įmonės teisinę struktūrą;
            
            
               (2)su akcijomis susijusios priemonės arba lygiavertės nepiniginės priemonės, atsižvelgiant į atitinkamos investicinės įmonės teisinę struktūrą;
            
            
               (3)papildomos 1 lygio priemonės ar 2 lygio priemonės arba kitos priemonės, kurios gali būti visiškai konvertuotos į bendro 1 lygio nuosavo kapitalo priemones arba nurašytos ir kurios tinkamai atspindi veiklą tęsti besitikinčios investicinės įmonės kredito kokybę;
            
            
               (k)bent 40 % kintamojo atlygio atidedama laikotarpiui, kurio trukmė – atitinkamai treji–penkeri metai, atsižvelgiant į investicinės įmonės verslo ciklą, jos veiklos pobūdį, riziką ir konkretaus asmens veiklą, išskyrus atvejus, kai kintamąjį atlygį sudaro itin didelė suma, – tokiu atveju turi būti atidedama bent 60 % kintamojo atlygio;
            
            
               (l)iki 100 % kintamojo atlygio sumažinama, kai investicinės įmonės finansinės veiklos rezultatai yra pablogėję arba neigiami, be kita ko, taikant sumažinimo arba susigrąžinimo sistemas, atsižvelgiant į investicinės įmonės nustatytus kriterijus, visų pirma apimančius aplinkybes, kai konkretus asmuo:
            
            
               i) dalyvavo veikloje, dėl kurios investicinė įmonė patyrė didelių nuostolių, arba buvo už ją atsakingas;
            
            
               ii) nebelaikomas kompetentingu ir tinkamu;
            
            
               (m)savo nuožiūra sukauptos pensijų išmokos atitinka investicinės įmonės verslo strategiją, tikslus, vertybes ir ilgalaikius interesus.
            
            
               2.Taikant 1 dalį, kompetentingos institucijos užtikrina, kad:
            
            
               (a)28 straipsnio 1 dalyje nurodyti asmenys nesinaudotų asmeninėmis rizikos draudimo strategijomis ar su atlygiu bei atsakomybe susijusiu draudimu ir taip nepakenktų 1 dalyje nurodytų principų taikymui;
            
            
               (b)kintamasis atlygis nebūtų mokamas finansinėmis priemonėmis ar būdais, kuriais būtų sudarytos sąlygos netaikyti šios direktyvos arba Reglamento (ES) ---/----[IFR].
            
            
               3.Taikant 1 dalies j punktą, jame nurodytoms priemonėms taikoma tinkama užlaikymo politika, skirta asmens paskatoms su investicinės įmonės, jos kreditorių ir klientų ilgesnio laikotarpio interesais suderinti. Valstybės narės arba jų kompetentingos institucijos gali nustatyti tų priemonių rūšių ir struktūros apribojimus arba uždrausti tam tikras priemones naudoti kintamajam atlygiui mokėti.
            
            
               Taikant 1 dalies k punktą, į atidėtą kintamąjį atlygį teisės suteikiamos ne greičiau kaip taikant pro rata principą.
            
            
               Taikant 1 dalies m punktą, kai darbuotojas išeina iš darbo investicinėje įmonėje nesuėjus pensiniam amžiui, savo nuožiūra sukauptas pensijos išmokas investicinė įmonė laiko penkerių metų laikotarpį j punkte nurodytų priemonių forma. Darbuotojui sulaukus pensinio amžiaus, savo nuožiūra sukauptos pensijos išmokos darbuotojui išmokamos j punkte nurodytų priemonių forma, tam darbuotojui taikant penkerių metų užlaikymo laikotarpį.
            
            
               4.1 dalies j ir k punktai ir 3 dalies trečia pastraipa netaikomi: 
            
            
               (a)investicinei įmonei, kurios turto vertė per ketverių metų laikotarpį prieš pat konkrečius finansinius metus vidutiniškai buvo ne daugiau kaip 100 mln. EUR;
            
            
               (b)asmeniui, kurio metinis kintamasis atlygis neviršija 50 000 EUR ir nesudaro daugiau kaip vieno ketvirtadalio to asmens bendro metinio atlygio.
            
            
               Nukrypstant nuo a punkto, kompetentingos institucijos gali nuspręsti, kad investicinėms įmonėms, kurių turto vertė neviršija a punkte nustatytos ribinės vertės, dėl jų veiklos pobūdžio ir apimties, vidaus organizacinės struktūros arba, kai taikytina, grupės, kuriai jos priklauso, ypatybių nukrypti leidžianti nuostata nėra taikoma.
            
         
         
            
               Nukrypstant nuo b punkto, kompetentingos institucijos gali nuspręsti, kad asmenims, kurių metinis kintamasis atlygis neviršija b punkte nustatytų ribinių verčių, dėl nacionalinės rinkos specifikos, susijusios su atlygio praktika, arba dėl tų asmenų atsakomybės ir pareigybės pobūdžio nukrypti leidžianti nuostata nėra taikoma.
            
            
               5.Valstybės narės reikalauja, kad investicinės įmonės šiame straipsnyje išdėstytas nuostatas taikytų atlygiui, skiriamam už suteiktas paslaugas arba veiklos rezultatus po finansinių metų, kuriais vyko 23 straipsnio 1 dalyje nustatytas vertinimas.
            
            
               6.EBA, konsultuodamasi su ESMA, parengia techninių reguliavimo standartų projektus ir jais nustato priemonių klases, atitinkančias 1 dalies j punkto 3 papunktyje nustatytas sąlygas.
            
            
               EBA tuos techninių reguliavimo standartų projektus Komisijai pateikia iki [devyni mėnesiai nuo šios direktyvos įsigaliojimo datos]. 
            
            
               Komisijai suteikiami įgaliojimai priimti pirmoje pastraipoje nurodytus techninius reguliavimo standartus pagal Reglamento (ES) Nr. 1093/2010 10–14 straipsnius.
            
            
               7.EBA, konsultuodamasi su ESMA, patvirtina gaires, kuriomis palengvinamas 4 dalies įgyvendinimas ir užtikrinamas nuoseklus taikymas.
            
            
            
               31 straipsnis
               Atlygio komitetas
            
            
               1.Valstybės narės užtikrina, kad kompetentingos institucijos turėtų būtinus įgaliojimus užtikrinti, kad investicinės įmonės, laikomos svarbiomis pagal 26 straipsnio 4 dalį, įsteigtų atlygio komitetą. Tas atlygio komitetas kompetentingai ir nepriklausomai vertina atlygio politiką, praktiką ir paskatas, sukurtas siekiant valdyti riziką, kapitalą ir likvidumą.
            
            
               2.Valstybės narės užtikrina, kad kompetentingos institucijos turėtų būtinus įgaliojimus užtikrinti, kad atlygio komitetas būtų atsakingas už sprendimų dėl atlygio, įskaitant tuos sprendimus, kurie turi poveikį atitinkamos investicinės įmonės rizikai ir rizikos valdymui ir kuriuos turi priimti valdymo organas, rengimą. Atlygio komiteto pirmininkas ir nariai yra valdymo organo nariai, kurie neatlieka jokios vykdomosios funkcijos atitinkamoje investicinėje įmonėje. Kai atstovavimas darbuotojams valdymo organe nustatytas nacionalinėje teisėje, atlygio komitete yra vienas ar keli darbuotojų atstovai.
            
            
               3.Rengdamas 2 dalyje nurodytus sprendimus, atlygio komitetas atsižvelgia į viešąjį interesą ir ilgalaikius investicinės įmonės akcininkų, investuotojų ir kitų suinteresuotųjų subjektų interesus.
            
            
            
               32 straipsnis
               Atlygio politikos priežiūra 
            
            
               1.Valstybės narės užtikrina, kad kompetentingos institucijos rinktų informaciją, atskleidžiamą pagal [Reglamento (ES) ---/----[IFR] 51 straipsnio c, d ir f punktus, ir tą informaciją naudotų lyginamajai atlygio tendencijų ir praktikos analizei atlikti. Kompetentingos institucijos tą informaciją teikia EBA.
            
            
               2.EBA informaciją, gautą iš kompetentingų institucijų pagal 1 dalį, naudoja lyginamajai atlygio tendencijų ir praktikos analizei atlikti Sąjungos lygmeniu.
            
            
               3.EBA, konsultuodamasi su ESMA, paskelbia patikimos atlygio politikos taikymo gaires. Tose gairėse atsižvelgiama bent į 28–31 straipsniuose nurodytus reikalavimus ir patikimos atlygio politikos principus, išdėstytus Komisijos rekomendacijoje 2009/384/EB
                  43
               .
            
            
               4.Valstybės narės užtikrina, kad gavusios prašymą investicinės įmonės kompetentingoms institucijoms pateiktų informaciją apie fizinių asmenų, kurių atlygis per finansinius metus sudaro 1 mln. EUR ar daugiau, pagal 1 mln. EUR atlygio grupes, skaičių kiekvienoje investicinėje įmonėje, įskaitant informaciją apie jų atsakomybės sritis, taip pat apie susijusią verslo sritį ir pagrindinius darbo užmokesčio, premijos, ilgalaikės premijos ir pensijos įmokos elementus. Kompetentingos institucijos tą informaciją perduoda EBA, o ši skelbia apibendrintą informaciją pagal buveinės valstybes nares, naudodama bendrą ataskaitų teikimo formą. EBA, konsultuodamasi su ESMA, gali parengti gaires, skirtas šios dalies įgyvendinimui palengvinti ir surinktos informacijos nuoseklumui užtikrinti. 
            
            
               3 skirsnis
            
            
               Priežiūrinio tikrinimo ir vertinimo procesas
            
            
               33 straipsnis 
                  Priežiūrinis tikrinimas ir vertinimas
            
         
         
            
               1.Kompetentingos institucijos tikrina tvarką, strategijas, procesus ir mechanizmus, investicinių įmonių įdiegtus siekiant laikytis šios direktyvos ir [Reglamento (ES) ---/----[IFR], ir, siekdamos užtikrinti patikimą tų įmonių rizikos valdymą ir padengimą, vertina visus šiuos aspektus:
            
            
               (a)27 straipsnyje nurodytą riziką;
            
            
               (b)geografinę investicinės įmonės pozicijų padėtį;
            
            
               (c)investicinės įmonės verslo modelį; 
            
            
               (d)sisteminės rizikos vertinimą, atsižvelgiant į sisteminės rizikos nustatymą ir apskaičiavimą pagal Reglamento (ES) Nr. 1093/2010 23 straipsnį arba ESRV rekomendacijas;
            
            
               (e)
                     palūkanų normos riziką, investicinėms įmonėms kylančią dėl ne prekybos knygos veiklos;
            
            
               (f)
                     investicinių įmonių valdymo tvarką ir valdymo organo narių gebėjimą vykdyti savo pareigas.
            
            
               2.Valstybės narės užtikrina, kad kompetentingos institucijos nustatytų 1 dalyje nurodyto tikrinimo ir vertinimo dažnumą ir intensyvumą, atsižvelgdamos į atitinkamos investicinės įmonės dydį, sisteminę svarbą, veiklos pobūdį, apimtį ir sudėtingumą, taip pat į proporcingumo principą. 
            
            
               3.Valstybės narės užtikrina, kad, kai atlikus tikrinimą matyti, kad investicinė įmonė gali kelti sisteminę riziką, kaip nurodyta Reglamento (ES) Nr. 1093/2010 23 straipsnyje, kompetentingos institucijos nedelsdamos informuotų EBA apie tokio tikrinimo rezultatus.
            
            
               4.Kompetentingos institucijos imasi tinkamų veiksmų, kai atlikus 1 dalies e punkte nurodytą tikrinimą ir vertinimą nustatoma, kad dėl staigaus ir netikėto palūkanų normų pokyčio pagal bet kurį iš šešių priežiūrinių sukrėtimų scenarijų, taikomų palūkanų normoms, kaip nustatyta Komisijos deleguotajame reglamente, priimtame pagal Direktyvos 2013/36/ES 98 straipsnio 5 dalį, investicinės įmonės nuosavo kapitalo ekonominė vertė sumažėjo daugiau kaip 15 % jos 1 lygio kapitalo. 
            
            
               5.Atlikdamos 1 dalies f punkte nurodytą tikrinimą ir vertinimą, kompetentingos institucijos turi galimybę susipažinti su valdymo organo ir jo komitetų posėdžių darbotvarkėmis, protokolais ir patvirtinamaisiais dokumentais, taip pat su valdymo organo veiklos rezultatų vidaus ar išorės vertinimo rezultatais.
            
            
               6.Komisijai pagal 54 straipsnį suteikiami įgaliojimai priimti deleguotuosius aktus, siekiant išsamiau nustatyti informaciją, kuria būtų užtikrinta, kad investicinių įmonių tvarka, strategijomis, procesais ir mechanizmais būtų užtikrintas patikimas jų rizikos valdymas ir padengimas. Juose Komisija atsižvelgia į pokyčius finansų rinkose, visų pirma naujų finansinių produktų atsiradimą, apskaitos standartų pokyčius ir pokyčius, kurie palengvina priežiūros praktikos konvergenciją.
            
            
               34 straipsnis
                  Nuolatinis leidimo taikyti vidaus modelius tikrinimas 
            
            
            
               1.Valstybės narės užtikrina, kad kompetentingos institucijos reguliariai ir bent kas trejus metus tikrintų, kaip investicinės įmonės laikosi reikalavimų, susijusių su leidimu taikyti vidaus modelius, kaip nurodyta [Reglamento (ES) ---/----] 22 straipsnyje. Kompetentingos institucijos visų pirma atsižvelgia į investicinės įmonės verslo pokyčius, taip pat į tai, kaip tie modeliai taikomi naujiems produktams, ir tikrina bei vertina, ar investicinė įmonė tų modelių atžvilgiu taiko gerai parengtus ir naujausius metodus bei praktiką. Kompetentingos institucijos užtikrina, kad nustatyti investicinės įmonės vidaus modelių esminiai trūkumai, susiję su rizikos padengimu, būtų ištaisyti, arba imasi veiksmų jų padariniams sumažinti, be kita ko, reikalaudamos papildomo kapitalo arba nustatydamos didesnius multiplikatoriaus koeficientus. 
            
            
               2.Kai, taikant rinkai kylančios rizikos vidaus modelius, daugelis užfiksuotų nukrypimų, kaip apibrėžta Reglamento (ES) Nr. 575/2013 366 straipsnyje, rodo, kad modeliai nėra arba nebėra tikslūs, kompetentingos institucijos panaikina leidimą taikyti vidaus modelius arba nustato tinkamas priemones, kuriomis užtikrinama, kad tie modeliai būtų nedelsiant patobulinti.
            
            
               3.Kai investicinei įmonei suteiktas leidimas taikyti vidaus modelius nebeatitinka tų modelių taikymo reikalavimų, kompetentingos institucijos reikalauja arba įrodyti, kad neatitikties reikalavimams poveikis yra nereikšmingas, arba pateikti planą, kaip tų reikalavimų vėl bus laikomasi, ir galutinį terminą, iki kurio jų vėl bus laikomasi. Kompetentingos institucijos reikalauja patobulinti pateiktą planą, jeigu mažai tikėtina, kad tą planą įvykdžius bus visiškai laikomasi reikalavimų, arba jeigu galutinis terminas yra netinkamas. 
            
            
               Valstybės narės užtikrina, kad kai mažai tikėtina, kad investicinė įmonė iki nustatyto galutinio termino vėl laikysis reikalavimų, arba kai investicinė įmonė tinkamai neįrodė, kad neatitikties reikalavimams poveikis yra nereikšmingas, kompetentingos institucijos panaikintų leidimą taikyti vidaus modelius arba leistų juos taikyti tik tose srityse, kuriose laikomasi reikalavimų arba kuriose iki tinkamo galutinio termino galima užtikrinti atitiktį reikalavimams.
            
            
               4.EBA analizuoja investicinių įmonių vidaus modelius ir tai, kaip investicinės įmonės, taikančios vidaus modelius, vertina panašią riziką ar pozicijas.
            
            
               Siekiant skatinti nuoseklią, veiksmingą ir efektyvią priežiūros praktiką, EBA, remdamasi ta analize ir laikydamasi Reglamento (ES) Nr. 1093/2010 16 straipsnio, parengia gaires, kuriose nustato lyginamuosius kriterijus, kaip investicinės įmonės turėtų taikyti vidaus modelius ir kaip taikant tuos vidaus modelius turėtų būti vertinama panaši rizika ar pozicijos. 
            
         
         
            
               Valstybės narės ragina kompetentingas institucijas atliekant 1 dalyje nurodytą tikrinimą atsižvelgti į tą analizę ir tas gaires.
            
            
            
               4 skirsnis
            
            
               Priežiūros priemonės ir įgaliojimai
            
            
               35 straipsnis
                  Priežiūros priemonės
            
            
            
               Kompetentingos institucijos reikalauja, kad investicinės įmonės ankstyvame etape imtųsi priemonių, būtinų šioms problemoms spręsti:
            
            
               (a)investicinė įmonė neatitinka šios direktyvos arba [Reglamento (ES) ---/----[IFR] reikalavimų;
            
            
               (b)kompetentingos institucijos turi įrodymų, kad investicinė įmonė per būsimus 12 mėnesių greičiausiai pažeis [Reglamentą (ES) ---/----[IFR] arba nuostatas, kuriomis į nacionalinę teisę perkeliama ši direktyva.
            
            
               36 straipsnis
                  Priežiūros įgaliojimai 
            
            
            
               1.Valstybės narės užtikrina, kad kompetentingos institucijos turėtų visus būtinus priežiūros įgaliojimus ir, vykdydamos savo funkcijas, galėtų įsikišti į investicinių įmonių veiklą. 
            
            
               2.Taikant 33 straipsnį, 34 straipsnio 3 dalį ir 35 straipsnį, taip pat taikant [Reglamentą (ES) ---/----[IFR], kompetentingos institucijos turi šiuos įgaliojimus:
            
            
               (a)reikalauti, kad investicinės įmonės turėtų papildomo kapitalo, didesnio, nei reikalaujama pagal [Reglamento (ES) ---/----[IFR] 11 straipsnį, šios direktyvos 37 straipsnyje nustatytomis sąlygomis, arba pakoreguoti kapitalą, reikalaujamą iš esmės pasikeitus tų investicinių įmonių verslui;
            
            
               (b)reikalauti sustiprinti tvarką, procesus, mechanizmus ir strategijas, įdiegtus pagal 22 ir 24 straipsnius;
            
            
               (c)reikalauti iš investicinių įmonių pateikti priežiūros reikalavimų pagal šią direktyvą ir [Reglamentą (ES) ---/----[IFR] vykdymo planą, nustatyti galutinį to plano įgyvendinimo terminą ir reikalauti tą planą patobulinti taikymo srities ir galutinio termino atžvilgiu;
            
            
               (d)reikalauti, kad investicinės įmonės vykdytų specialią atidėjinių politiką arba taikytų turto valdymo tvarką kapitalo reikalavimų atžvilgiu;
            
            
               (e)uždrausti arba apriboti investicinių įmonių veiklą, sandorius ar tinklus arba reikalauti nutraukti veiklą, kuri kelia pernelyg didelę riziką investicinės įmonės finansiniam patikimumui;
            
            
               (f)reikalauti sumažinti investicinių įmonių veiklai, produktams ir sistemoms, įskaitant trečiosioms šalims perduotą vykdyti veiklą, būdingą riziką;
            
            
               (g)reikalauti, kad investicinės įmonės ribotų kintamąjį atlygį kaip procentinę grynųjų pajamų dalį, jeigu tas atlygis nesuderinamas su patikimos kapitalo bazės išlaikymu;
            
         
         
            
               (h)reikalauti, kad investicinės įmonės naudotų grynąjį pelną nuosavoms lėšoms sustiprinti;
            
            
               (i)apriboti arba uždrausti investicinės įmonės atliekamą paskirstymą ar palūkanų mokėjimą akcininkams, nariams arba papildomų 1 lygio priemonių turėtojams, jeigu draudimas nereiškia, kad dėl jo investicinė įmonė neįvykdys įsipareigojimų;
            
            
               (j)nustatyti papildomo ar dažnesnio ataskaitų teikimo reikalavimus, palyginti su šioje direktyvoje ir [Reglamente (ES) ---/----[IFR] nustatytais reikalavimais, įskaitant kapitalo ir likvidumo pozicijų ataskaitas;
            
            
               (k)taikyti konkrečius likvidumo reikalavimus;
            
            
               (l)reikalauti atskleisti papildomą informaciją ad hoc pagrindu.
            
            
               Taikant j punktą, kompetentingos institucijos reikalavimus teikti papildomą informaciją arba ją teikti dažniau investicinėms įmonėms gali nustatyti, tik jeigu teiktina informacija nedubliuojama ir laikomasi vienos iš šių sąlygų:
            
            
               (a)laikomasi bet kurios iš 35 straipsnio a arba b punkte nurodytų sąlygų;
            
            
               (b)kompetentinga institucija mano, kad būtina rinkti 35 straipsnio b punkte nurodytus įrodymus.
            
            
               Dubliuojama laikoma informacija, kai kompetentinga institucija jau turi tokią pačią arba iš esmės tokią pačią informaciją, kai kompetentinga institucija tą informaciją gali sugeneruoti arba ta pati kompetentinga institucija ją gali gauti kitais būdais, nei reikalaudama, kad investicinė įmonė ją pateiktų. Kompetentinga institucija nereikalauja papildomos informacijos, kai informaciją kompetentinga institucija jau turi skirtingu formatu arba skirtingo išsamumo negu papildoma informacija, kurią reikėtų pateikti, ir tas skirtingas formatas arba išsamumas netrukdo jai sugeneruoti iš esmės panašią informaciją.
            
            
               37 straipsnis
                  Papildomo kapitalo reikalavimas
            
            
            
               1.36 straipsnio 2 dalies a punkte nurodytą papildomo kapitalo reikalavimą kompetentingos institucijos nustato, tik jeigu, remdamosi pagal 35 ir 36 straipsnius atliktais tikrinimais, padaro išvadą, kad investicinės įmonės situacija yra viena iš šių:
            
            
               (a)investicinei įmonei kyla rizika arba rizikos elementai, kurių nepadengia arba pakankamai nepadengia [Reglamento (ES) ---/----[IFR] trečioje dalyje nustatytas kapitalo reikalavimas;
            
            
               (b)investicinė įmonė nesilaiko 22 ir 24 straipsniuose nustatytų reikalavimų, o kitomis administracinėmis priemonėmis greičiausiai nepavyktų per tinkamą laikotarpį pakankamai pagerinti tvarką, procesus, mechanizmus ir strategijas;
            
            
               (c)prekybos knygos prudencinio vertinimo nepakanka, kad investicinė įmonė, nepatirdama reikšmingų nuostolių, esant įprastoms rinkos sąlygoms per trumpą laiko tarpą galėtų parduoti arba apdrausti savo pozicijas;
            
            
               (d)iš pagal 34 straipsnį atlikto vertinimo matyti, kad dėl vidaus modelių, kuriuos leista taikyti, taikymo reikalavimų nesilaikymo kapitalo dydis greičiausiai bus nepakankamas;
            
            
               (e)investicinė įmonė pakartotinai nenustato arba nesilaiko pakankamo papildomo kapitalo dydžio, kaip nustatyta 38 straipsnio 1 dalyje.
            
            
               2.Taikant 1 dalies a punktą, laikoma, kad [Reglamento (ES) ---/----[IFR] trečioje dalyje nustatytu kapitalo reikalavimu rizika arba rizikos elementai nepadengiami arba nepakankamai padengiami, tik tuomet, kai kapitalo, kurį kompetentinga institucija laikė pakankamu atlikusi investicinių įmonių pagal 22 straipsnio 1 dalį atliekamo vertinimo priežiūrinį tikrinimą, sumos, rūšys ir paskirstymas yra didesni nei pagal [Reglamento (ES) ---/----[IFR] trečią dalį nustatytas investicinės įmonės kapitalo reikalavimas. 
            
            
               Taikant pirmą pastraipą, pakankamu laikomas kapitalas padengia visą reikšmingą riziką arba tokios rizikos elementus, kuriems nenustatytas specialus kapitalo reikalavimas. Tai gali būti rizika arba rizikos elementai, kurie aiškiai neįtraukti į [Reglamento (ES) ---/----[IFR] trečioje dalyje nustatytą kapitalo reikalavimą. 
            
            
               3.Kompetentingos institucijos pagal 36 straipsnio 2 dalies a punktą papildomo kapitalo reikalavimo dydį nustato kaip kapitalo, kuris laikomas pakankamu pagal šio straipsnio 2 dalį, ir [Reglamento (ES) ---/----[IFR] trečioje dalyje nustatyto kapitalo reikalavimo skirtumą.
            
         
         
            
               4.Kompetentingos institucijos reikalauja, kad investicinės įmonės 36 straipsnio 2 dalies a punkte nurodyto papildomo kapitalo reikalavimo laikymąsi užtikrintų nuosavomis lėšomis šiomis sąlygomis:
            
            
               (a)bent trys ketvirtadaliai papildomo kapitalo reikalavimo padengiama 1 lygio kapitalu;
            
            
               (b)bent tris ketvirtadalius 1 lygio kapitalo sudaro bendras 1 lygio nuosavas kapitalas;
            
            
               (c)tos nuosavos lėšos negali būti naudojamos siekiant laikytis bet kurio iš [Reglamento (ES) ---/----[IFR] 11 straipsnio a, b ir c punktuose nustatytų kapitalo reikalavimų. 
            
            
               5.Kompetentingos institucijos raštu pagrindžia savo sprendimą nustatyti papildomo kapitalo reikalavimą, kaip nurodyta 36 straipsnio 2 dalies a punkte, ir aiškiai apibūdina visą šio straipsnio 1–4 dalyse nurodytų elementų vertinimą. Šio straipsnio 1 dalies d punkte nustatytu atveju tai apima konkretų priežasčių, dėl kurių kapitalo dydis, nustatytas pagal 38 straipsnio 1 dalį, nebelaikomas pakankamu, išdėstymą. 
            
            
               6.EBA, konsultuodamasi su ESMA, parengia techninių reguliavimo standartų projektus ir juose nurodo, kaip turi būti vertinama 2 dalyje nurodyta rizika ir rizikos elementai. EBA užtikrina, kad techninių reguliavimo standartų projektai būtų proporcingi atsižvelgiant į: 
            
            
               (a)investicinėms įmonėms ir kompetentingoms institucijoms tenkančią įgyvendinimo naštą;
            
            
               (b)galimybę, kad didesnis kapitalo reikalavimų, taikomų, kai investicinės įmonės nenaudoja vidaus modelių, dydis gali pateisinti mažesnių kapitalo reikalavimų nustatymą vertinant riziką ir rizikos elementus pagal 2 dalį.
            
            
               EBA tuos techninių reguliavimo standartų projektus Komisijai pateikia iki [devyni mėnesiai nuo šios direktyvos įsigaliojimo datos].
            
            
               Komisijai suteikiami įgaliojimai priimti tuos techninius reguliavimo standartus pagal Reglamento (ES) Nr. 1093/2010 10–14 straipsnius.
            
            
               38 straipsnis
                  Rekomendacijos dėl kapitalo pakankamumo
            
            
            
               1.Kompetentingos institucijos užtikrina, kad investicinių įmonių turimas kapitalo dydis, remiantis 22 straipsniu, būtų pakankamai didesnis nei [Reglamento (ES) ---/----[IFR] trečioje dalyje ir šioje direktyvoje nustatyti reikalavimai, įskaitant 36 straipsnio 2 dalies a punkte nurodytus papildomo kapitalo reikalavimus, siekiant užtikrinti, kad:
            
            
               (a)tie reikalavimai būtų vykdomi vykstant cikliniams ekonominiams svyravimams;
            
            
               (b)investicinės įmonės kapitalu būtų galima padengti galimus nuostolius ir riziką, nustatytus vykstant priežiūrinio tikrinimo procesams.
            
            
               2.Kompetentingos institucijos reguliariai tikrina kapitalo dydį, kiekvienos investicinės įmonės nustatytą pagal 1 dalį, ir atitinkamais atvejais atitinkamai investicinei įmonei praneša to tikrinimo išvadas, įskaitant bet kokius lūkesčius, kad pagal 1 dalį nustatytas kapitalo dydis turi būti pakoreguotas. 
            
            
               39 straipsnis 
                  Bendradarbiavimas su pertvarkymo institucijomis
            
            
            
               1.Kompetentingos institucijos konsultuojasi su pertvarkymo institucijomis prieš nustatydamos kokį nors papildomą kapitalą, reikalaujamą pagal 36 straipsnio 2 dalies a punktą, ir prieš pranešdamos investicinėms įmonėms apie lūkesčius dėl kapitalo dydžio koregavimo, kaip nurodyta 38 straipsnio 2 dalyje. Šiuo tikslu kompetentingos institucijos pertvarkymo institucijoms pateikia visą turimą informaciją.
            
            
               2.Kompetentingos institucijos atitinkamoms pertvarkymo institucijoms praneša apie papildomą kapitalą, reikalaujamą pagal 36 straipsnio 2 dalies a punktą, ir apie bet kokius lūkesčius dėl koregavimo pagal 38 straipsnio 2 dalį.
            
         
         
            
            
               40 straipsnis
                  Informacijos skelbimo reikalavimai
            
            
               Valstybės narės kompetentingoms institucijoms suteikia įgaliojimus:
            
            
               (a)reikalauti, kad investicinės įmonės dažniau nei kartą per metus skelbtų [Reglamento (ES) ---/----[IFR] 45 straipsnyje nustatytą informaciją ir nustatytų jos skelbimo terminus;
            
            
               (b)reikalauti, kad investicinės įmonės informacijai skelbti naudotų ne finansines ataskaitas, o specialias priemones ir vietas;
            
            
               (c)reikalauti, kad patronuojančiosios įmonės kasmet skelbtų visą savo teisinės struktūros ir investicinių įmonių grupės valdymo bei organizacinės struktūros aprašymą arba nuorodas į atitinkamą informaciją pagal šios direktyvos 24 straipsnio 1 dalį ir Direktyvos 2014/65/ES 10 straipsnį.
            
            
               41 straipsnis
                  Pareiga pranešti Europos bankininkystės institucijai
            
            
            
               1.Kompetentingos institucijos EBA praneša apie:
            
            
               (a)33 straipsnyje nurodytą savo tikrinimo ir vertinimo procesą;
            
            
               (b)36–38 straipsniuose nurodytiems sprendimams priimti taikomą metodiką. 
            
            
               2.EBA vertina kompetentingų institucijų pateiktą informaciją, kad didintų priežiūrinio tikrinimo ir vertinimo proceso nuoseklumą. Laikydamasi proporcingumo principo ir Reglamento (ES) Nr. 1093/2010 37 straipsnio EBA kompetentingų institucijų gali paprašyti pateikti papildomos informacijos, kad užbaigtų vertinimą.
            
            
               EBA teikia ataskaitas Europos Parlamentui ir Tarybai apie šio skyriaus taikymo valstybėse narėse konvergencijos laipsnį. Prireikus EBA atlieka tarpusavio vertinimą pagal Reglamento (ES) Nr. 1093/2010 30 straipsnį.
            
            
               Vadovaudamasi Reglamento (ES) Nr. 1093/2010 16 straipsniu EBA paskelbia kompetentingoms institucijoms skirtas gaires ir jose, atsižvelgdama į investicinių įmonių dydį, struktūrą, vidaus organizacinę struktūrą, jų veiklos pobūdį, apimtį ir sudėtingumą, išsamiau apibrėžia 1 dalyje nurodyto priežiūrinio tikrinimo ir vertinimo proceso bendras procedūras ir metodikas, taip pat 27 straipsnyje nurodytos rizikos vertinimo vertinimą.
            
            
            
               3 SKYRIUS
            
            
               Grupės kapitalo testo reikalavimų laikymosi priežiūra
            
            
            
               1 skirsnis
                  Grupės kapitalo testo reikalavimų laikymosi priežiūra 
            
            
               42 straipsnis
                  Grupės priežiūros institucijos nustatymas
            
         
         
            
               1.Valstybės narės užtikrina, kad, kai investicinių įmonių grupės patronuojančioji įmonė yra Sąjungos patronuojančioji investicinė įmonė, grupės kapitalo testo reikalavimų laikymosi priežiūrą vykdytų veiklos leidimą tai Sąjungos patronuojančiajai investicinei įmonei išdavusi kompetentinga institucija. 
            
            
               2.Valstybės narės užtikrina, kad, kai investicinės įmonės patronuojančioji įmonė yra Sąjungos patronuojančioji investicinė kontroliuojančioji bendrovė arba Sąjungos patronuojančioji mišrią veiklą vykdanti finansų kontroliuojančioji bendrovė, grupės kapitalo testo reikalavimų laikymosi priežiūrą vykdytų veiklos leidimą tai investicinei įmonei išdavusi kompetentinga institucija. 
            
            
               3.Valstybės narės užtikrina, kad, kai dviejų ar daugiau investicinių įmonių, kurioms veiklos leidimas išduotas dviejose ar daugiau valstybių narių, patronuojančioji įmonė yra ta pati Sąjungos patronuojančioji investicinė kontroliuojančioji bendrovė arba Sąjungos patronuojančioji mišrią veiklą vykdanti finansų kontroliuojančioji bendrovė, grupės kapitalo testo reikalavimų laikymosi priežiūrą vykdytų investicinės įmonės, kuriai veiklos leidimas išduotas valstybėje narėje, kurioje įsteigta investicinė kontroliuojančioji bendrovė arba mišrią veiklą vykdanti finansų kontroliuojančioji bendrovė, kompetentinga institucija.
            
            
               4.Valstybės narės užtikrina, kad, kai dviejų ar daugiau investicinių įmonių, kurioms veiklos leidimas išduotas dviejose ar daugiau valstybių narių, patronuojančiąsias įmones sudaro daugiau nei viena investicinė kontroliuojančioji bendrovė arba mišrią veiklą vykdanti finansų kontroliuojančioji bendrovė, o jų pagrindinės buveinės yra skirtingose valstybėse narėse ir kai kiekvienoje tų valstybių narių yra po investicinę įmonę, grupės kapitalo testo reikalavimų laikymosi priežiūrą vykdytų investicinės įmonės, kurios bendras balansas didžiausias, kompetentinga institucija. 
            
            
               5.Valstybės narės užtikrina, kad, kai dviejų arba daugiau investicinių įmonių, kurioms Sąjungoje išduotas veiklos leidimas, patronuojančioji įmonė yra ta pati Sąjungos investicinė kontroliuojančioji bendrovė arba Sąjungos mišrią veiklą vykdanti finansų kontroliuojančioji bendrovė ir nė vienai iš tų investicinių įmonių neišduotas veiklos leidimas valstybėje narėje, kurioje įsteigta investicinė kontroliuojančioji bendrovė arba mišrią veiklą vykdanti finansų kontroliuojančioji bendrovė, grupės kapitalo testo reikalavimų laikymosi priežiūrą vykdytų investicinei įmonei, kurios bendras balansas didžiausias, veiklos leidimą suteikusi kompetentinga institucija. 
            
            
               6.Kompetentingos institucijos bendru susitarimu gali atsisakyti taikyti 3–5 dalyse nustatytus kriterijus, kai taikyti šiuos kriterijus būtų netinkama, kad atsižvelgiant į atitinkamas investicines įmones ir jų veiklos atitinkamose valstybėse narėse svarbą būtų užtikrinta veiksminga grupės kapitalo testo reikalavimų laikymosi priežiūra ir grupės kapitalo testo reikalavimų laikymosi priežiūrai vykdyti gali paskirti kitą kompetentingą instituciją. Prieš priimdamos tokį sprendimą kompetentingos institucijos tais atvejais Sąjungos patronuojančiajai investicinei kontroliuojančiajai bendrovei, Sąjungos patronuojančiajai mišrią veiklą vykdančiai finansų kontroliuojančiajai bendrovei arba investicinei įmonei, kurios bendras balansas yra didžiausias, suteikia galimybę pateikti savo nuomonę dėl to ketinamo priimti sprendimo. Kompetentingos institucijos Komisijai ir EBA praneša apie visus tokius sprendimus. 
            
            
            
               43 straipsnis
                  Informavimo susidarius kritinei padėčiai reikalavimai
            
            
            
               Susidarius kritinei padėčiai, įskaitant Reglamento (ES) Nr. 1093/2010 18 straipsnyje apibūdintą padėtį arba neigiamus pokyčius rinkose, dėl kurios gali kilti grėsmė rinkos likvidumui ir finansų sistemos stabilumui bet kurioje iš valstybių narių, kuriose investicinių įmonių grupės subjektams išduotas veiklos leidimas, pagal 42 straipsnį nustatyta grupės priežiūros institucija, laikydamasi šios antraštinės dalies 1 skyriaus 2 skirsnio, EBA, ESRV ir visoms atitinkamoms kompetentingoms institucijoms kuo skubiau praneša visą informaciją, būtiną jų užduotims vykdyti. 
            
            
               44 straipsnis
                  Priežiūros institucijų kolegijos 
            
            
            
               1.Valstybės narės užtikrina, kad pagal 42 straipsnį nustatyta grupės priežiūros institucija įsteigtų priežiūros institucijų kolegijas, siekiant palengvinti šiame straipsnyje nurodytų užduočių vykdymą ir užtikrinti koordinavimą bei bendradarbiavimą su atitinkamomis trečiųjų valstybių priežiūros institucijomis.
            
            
               2.Priežiūros institucijų kolegijos užtikrina sistemą, kad grupės priežiūros institucija, EBA ir kitos kompetentingos institucijos galėtų vykdyti šias užduotis:
            
            
               (a)43 straipsnyje nurodytas užduotis;
            
            
               (b)užtikrinti visų kompetentingų institucijų ir EBA informacijos mainus pagal Reglamento (ES) Nr. 1093/2010 21 straipsnį, taip pat visų kompetentingų institucijų ir ESMA informacijos mainus pagal Reglamento (ES) Nr. 1095/2010 21 straipsnį;
            
            
               (c)susitarti dėl savanoriško vienų kompetentingų institucijų užduočių ir atsakomybės perdavimo kitoms kompetentingoms institucijoms, kai tai tinkama; 
            
            
               (d)didinti priežiūros veiksmingumą siekdamos išvengti nebūtino priežiūros reikalavimų dubliavimo.
            
            
               3.Priežiūros institucijų kolegijos taip pat steigiamos, kai investicinių įmonių grupės, kurios patronuojančioji įmonė yra Sąjungos investicinė įmonė, Sąjungos patronuojančioji investicinė kontroliuojančioji bendrovė arba Sąjungos patronuojančioji mišrią veiklą vykdanti finansų kontroliuojančioji bendrovė, visos patronuojamosios įmonės yra trečiojoje valstybėje.
            
            
               4.Pagal Reglamento (ES) Nr. 1093/2010 21 straipsnį EBA dalyvauja priežiūros institucijų kolegijų posėdžiuose. 
            
         
         
            
               5.Priežiūros institucijų kolegijos narės yra šios institucijos:
            
            
               (a)
                     kompetentingos institucijos, atsakingos už investicinių įmonių grupės, kurios patronuojančioji įmonė yra Sąjungos investicinė įmonė, Sąjungos patronuojančioji investicinė kontroliuojančioji bendrovė arba Sąjungos patronuojančioji mišrią veiklą vykdanti finansų kontroliuojančioji bendrovė, patronuojamųjų įmonių priežiūrą; 
            
            
               (b)tam tikrais atvejais trečiųjų valstybių priežiūros institucijos, kurioms taikomi konfidencialumo reikalavimai, visų kompetentingų institucijų nuomone, lygiaverčiai nustatytiesiems šios antraštinės dalies I skyriaus 2 skirsnyje.
            
            
               6.Kolegijos posėdžiams pirmininkauja ir sprendimus priima pagal 42 straipsnį nustatyta grupės priežiūros institucija. Ta grupės priežiūros institucija visus kolegijos narius iš anksto visapusiškai informuoja apie tokių posėdžių organizavimą, pagrindinius svarstytinus klausimus ir nagrinėtiną veiklą. Be to, grupės priežiūros institucija visiems kolegijos nariams laiku teikia visapusišką informaciją apie sprendimus, priimtus minėtų posėdžių metu, arba apie įvykdytas priemones.  
            
            
               Priimdama sprendimus grupės priežiūros institucija atsižvelgia į priežiūros veiklos, kurią turėtų planuoti arba koordinuoti 5 dalyje nurodytos institucijos, svarbumą.
            
            
               Kolegijų įsteigimas ir veikimas oficialiai įforminamas rašytiniais susitarimais. 
            
            
               7.Bet kuri atitinkama kompetentinga institucija, nepritarianti grupės priežiūros institucijos priimtam sprendimui dėl priežiūros institucijų kolegijų veikimo, gali perduoti klausimą EBA ir paprašyti EBA pagalbos pagal Reglamento (ES) Nr. 1093/2010 19 straipsnį. 
            
            
               Kai kompetentingos institucijos nesutaria tarpusavyje dėl priežiūros institucijų kolegijų veiklos pagal šį straipsnį, EBA taip pat gali savo iniciatyva padėti kompetentingoms institucijoms pagal to reglamento 19 straipsnio 1 dalies antrą pastraipą. 
            
            
               8.EBA, konsultuodamasi su ESMA, parengia techninių reguliavimo standartų projektus ir jais išsamiau nustato sąlygas, kuriomis priežiūros institucijų kolegijos vykdo 1 dalyje nurodytas užduotis. 
            
            
               EBA tuos techninių reguliavimo standartų projektus Komisijai pateikia iki [devyni mėnesiai nuo šios direktyvos įsigaliojimo datos]. 
            
            
               Komisijai suteikiami įgaliojimai priimti pirmoje pastraipoje nurodytus techninius reguliavimo standartus pagal Reglamento (ES) Nr. 1093/2010 10–14 straipsnius. 
            
            
               45 straipsnis
                  Bendradarbiavimo reikalavimai 
            
            
            
               1.Valstybės narės užtikrina, kad grupės priežiūros institucija ir 44 straipsnio 5 dalyje nurodytos kompetentingos institucijos viena kitai teiktų visą svarbią reikalingą informaciją, įskaitant: 
            
            
               (a)informaciją apie investicinių įmonių grupės teisinės ir valdymo struktūros, įskaitant jos organizacinę struktūrą, aprėpiant visus reguliuojamus ir nereguliuojamus subjektus, nereguliuojamas patronuojamąsias įmones ir patronuojančiąsias įmones, taip pat apie investicinių įmonių grupei priklausančių reguliuojamų subjektų kompetentingas institucijas; 
            
            
               (b)informacijos rinkimo iš investicinių įmonių grupę sudarančių investicinių įmonių procedūras ir tos informacijos patikrinimo procedūras;
            
            
               (c)bet kokius neigiamus pokyčius investicinėse įmonėse arba kituose investicinių įmonių grupės subjektuose, kurie galėtų rimtai pakenkti toms investicinėms įmonėms; 
            
            
               (d)bet kokias dideles sankcijas ir išskirtines priemones, kurių kompetentingos institucijos imasi pagal nuostatas, kuriomis į nacionalinę teisę perkeliama ši direktyva;
            
            
               (e)tai, kad pagal šios direktyvos 36 straipsnį taikomas specialus kapitalo reikalavimas.
            
            
               2.Kompetentingos institucijos ir grupės priežiūros institucija pagal Reglamento (ES) Nr. 1093/2010 19 straipsnio 1 dalį gali kreiptis į EBA, jeigu atitinkama informacija pagal 1 dalį neperduota nepagrįstai nedelsiant arba kai prašymas bendradarbiauti, visų pirma keistis svarbia informacija, buvo atmestas arba nebuvo imtasi veiksmų per pagrįstą laiką. 
            
         
         
            
               EBA pagal Reglamento (ES) Nr. 1093/2010 19 straipsnio 1 dalies antrą pastraipą ir savo iniciatyva gali padėti kompetentingoms institucijoms plėtoti nuoseklią bendradarbiavimo praktiką.
            
            
               3.Valstybės narės užtikrina, kad kompetentingos institucijos prieš priimdamos sprendimą, kuris gali būti svarbus kitoms kompetentingoms institucijoms vykdant priežiūros užduotis, tarpusavyje konsultuotųsi dėl:
            
            
               (a)investicinių įmonių grupei priklausančių investicinių įmonių akcininkų, organizacinės arba valdymo struktūros pakeitimų, kuriems padaryti reikia kompetentingų institucijų patvirtinimo arba leidimo; 
            
            
               (b)didelių sankcijų, kurias kompetentingos institucijos nustatė investicinėms įmonėms, arba bet kokių kitų išskirtinių priemonių, kurių imasi tos institucijos;
            
            
               (c)specialių kapitalo reikalavimų, taikomų pagal 36 straipsnį.
            
            
               4.Su grupės priežiūros institucija konsultuojamasi, kai turi būti taikomos didelės sankcijos arba kompetentingos institucijos turi imtis bet kokių kitų išskirtinių priemonių, kaip nurodyta 3 dalies b punkte.
            
            
               5.Nukrypstant nuo 3 dalies, kompetentinga institucija neprivalo konsultuotis su kitomis kompetentingomis institucijomis, kai atvejai yra skubūs arba kai dėl tokių konsultacijų gali kilti pavojus jos sprendimo veiksmingumui, – tokiu atveju kompetentinga institucija kitas kompetentingas institucijas nedelsdama informuoja apie savo sprendimą nesikonsultuoti. 
            
            
               46 straipsnis
                  Informacijos, susijusios su subjektais, esančiais kitose valstybėse narėse, patikrinimas
            
            
            
               1.Valstybės narės užtikrina, kad, kai vienos valstybės narės kompetentingoms institucijoms reikia patikrinti informaciją apie investicines įmones, investicines kontroliuojančiąsias bendroves, mišrią veiklą vykdančias finansų kontroliuojančiąsias bendroves, finansų įstaigas, papildomas paslaugas teikiančias įmones, mišrią veiklą vykdančias kontroliuojančiąsias bendroves arba patronuojamąsias įmones, esančias kitoje valstybėje narėje, įskaitant patronuojamąsias įmones, kurios yra draudimo bendrovės, tos kitos valstybės narės kompetentingos institucijos tą patikrinimą atliktų pagal 2 dalį.
            
            
               2.Kompetentingos institucijos, pagal 1 dalį gavusios prašymą, imasi bet kurio iš šių veiksmų:
            
            
               (a)
                     pačios atlieka patikrinimą pagal savo kompetencija;
            
            
               (b)
                     leidžia tą prašymą pateikusioms kompetentingoms institucijoms atlikti patikrinimą  
            
            
               (c)paprašo auditoriaus arba eksperto atlikti patikrinimą. 
            
            
               Taikant a ir c punktus, prašymą pateikusioms kompetentingoms institucijoms leidžiama dalyvauti atliekant patikrinimą.
            
            
            
               2 skirsnis
                  Investicinės kontroliuojančiosios bendrovės, mišrią veiklą vykdančios finansų kontroliuojančiosios bendrovės ir mišrią veiklą vykdančios kontroliuojančiosios bendrovės
            
            
               47 straipsnis
                  Grupės kapitalo testo reikalavimų laikymosi priežiūros taikymas kontroliuojančiosioms bendrovėms
            
            
            
               Valstybės narės užtikrina, kad grupės kapitalo testo reikalavimų laikymosi priežiūra būtų taikoma investicinėms kontroliuojančiosioms bendrovėms ir mišrią veiklą vykdančioms finansų kontroliuojančiosioms bendrovėms.
            
         
         
            
               48 straipsnis
                  Direktorių kvalifikacija
            
            
            
               Valstybės narės reikalauja, kad visi investicinės kontroliuojančiosios bendrovės arba mišrią veiklą vykdančios finansų kontroliuojančiosios bendrovės valdymo organo nariai visada būtų pakankamai geros reputacijos ir turėtų pakankamai žinių, įgūdžių ir patirties savo pareigoms veiksmingai atlikti.  
            
            
            
               49 straipsnis
                  Mišrią veiklą vykdančios kontroliuojančiosios bendrovės
            
            
            
               1.Valstybės narės numato, kad, kai investicinių įmonių grupės patronuojančioji įmonė yra mišrią veiklą vykdanti kontroliuojančioji bendrovė, už investicinės įmonės priežiūrą atsakingos kompetentingos institucijos galėtų:
            
            
               (a)
                     reikalauti, kad mišrią veiklą vykdanti kontroliuojančioji bendrovė pateiktų joms bet kokią informaciją, kuri gali būti svarbi vykdant tos investicinės įmonės priežiūrą;
            
            
               (b)
                     vykdyti investicinės įmonės ir mišrią veiklą vykdančios kontroliuojančiosios bendrovės bei jos patronuojamųjų įmonių sandorių priežiūrą ir reikalauti, kad investicinė įmonė būtų įdiegusi tinkamus rizikos valdymo procesus ir vidaus kontrolės mechanizmus, įskaitant patikimas ataskaitų teikimo ir apskaitos procedūras, kad būtų galima tuos sandorius nustatyti, įvertinti, stebėti ir kontroliuoti.
            
            
               2.Valstybės narės užtikrina, kad jų kompetentingos institucijos pačios arba per išorės inspektorius galėtų vietoje patikrinti informaciją, kurią gavo iš mišrią veiklą vykdančių kontroliuojančiųjų bendrovių ir jų patronuojamųjų įmonių. 
            
            
               50 straipsnis
                  Sankcijos 
            
            
            
               Pagal šios antraštinės dalies 2 skyriaus 3 skirsnį valstybės narės užtikrina, kad investicinėms kontroliuojančiosioms bendrovėms, mišrią veiklą vykdančioms finansų kontroliuojančiosioms bendrovėms ir mišrią veiklą vykdančioms kontroliuojančiosioms bendrovėms arba jų faktiniams vadovams, kurie pažeidžia įstatymus ir kitus teisės aktus, kuriais perkeliamas šis skyrius, galėtų būti taikomos administracinės sankcijos ar kitos administracinės priemonės, kuriomis siekiama nutraukti ar sumažinti pažeidimus arba šalinti jų priežastis. 
            
            
               51 straipsnis
                  Trečiųjų valstybių vykdomos priežiūros ir kitų priežiūros metodų vertinimas
            
            
            
               1.Valstybės narės užtikrina, kad, kai grupės lygmeniu nevykdoma faktinė investicinės įmonės, kurios patronuojančiosios įmonės pagrindinė buveinė yra trečiojoje valstybėje, priežiūra, kompetentingos institucijos įvertintų, ar trečiosios valstybės priežiūros institucija vykdo investicinės įmonės priežiūrą, lygiavertę priežiūrai, nustatytai šioje direktyvoje ir [Reglamento (ES) ---/----[IFR] pirmoje dalyje. 
            
            
               2.Kai atlikus 1 dalyje nurodytą vertinimą padaroma išvada, kad tokia lygiavertė priežiūra nevykdoma, valstybės narės investicinei įmonei taiko šioje direktyvoje ir [Reglamente (ES) ---/----[IFR] nustatytas nuostatas arba leidžia imtis tinkamų priežiūros metodų, kuriais pasiekiami priežiūros tikslai, susiję su [Reglamente (ES) ---/----[IFR] nustatyto grupės kapitalo testo reikalavimų laikymusi. Pasikonsultavusi su kitomis dalyvaujančiomis kompetentingomis institucijomis sprendimą dėl tų priežiūros metodų priima kompetentinga institucija, kuri būtų grupės priežiūros institucija, jeigu patronuojančioji įmonė būtų įsteigta Sąjungoje. Apie visas priemones, kurių imamasi pagal šią dalį, pranešama kitoms dalyvaujančioms kompetentingoms institucijoms, EBA ir Komisijai.
            
            
               3.Kompetentinga institucija, kuri būtų grupės priežiūros institucija, jeigu patronuojančioji įmonė būtų įsteigta Sąjungoje, gali visų pirma reikalauti, kad investicinė kontroliuojančioji bendrovė arba mišrią veiklą vykdanti finansų kontroliuojančioji bendrovė būtų įsteigta Sąjungoje, ir tai investicinei kontroliuojančiajai bendrovei arba tai mišrią veiklą vykdančiai finansų kontroliuojančiajai bendrovei taikyti [Reglamento (ES) ---/----[IFR] 7 straipsnį.
            
            
               52 straipsnis
                  Bendradarbiavimas su trečiųjų valstybių priežiūros institucijomis 
            
            
         
         
            
               Komisija Tarybai gali teikti rekomendacijas dėl derybų dėl susitarimų, sudarytinų su viena ar keliomis trečiosiomis valstybėmis dėl to, kaip prižiūrėti, ar toliau nurodytos investicinės įmonės laikosi grupės kapitalo testo reikalavimų:
            
            
               (a)investicinės įmonės, kurių patronuojančiosios įmonės pagrindinė buveinė yra trečiojoje valstybėje;
            
            
               (b)trečiosiose valstybėse esančios investicinės įmonės, kurių patronuojančiosios įmonės pagrindinė buveinė yra Sąjungoje. 
            
            
            
               V ANTRAŠTINĖ DALIS
               KOMPETENTINGŲ INSTITUCIJŲ SKELBIAMA INFORMACIJA 
            
            
               53 straipsnis 
                  Informacijos skelbimo reikalavimai 
            
            
            
               1.Kompetentingos institucijos viešai skelbia visą šią informaciją: 
            
            
               (a)įstatymų ir kitų teisės aktų bei bendrųjų rekomendacijų tekstus, priimtus jų valstybėje narėje pagal šią direktyvą; 
            
            
               (b)kaip naudojamasi pasirinkimo galimybėmis ir kaip veikiama savo nuožiūra pagal šią direktyvą ir [Reglamentą (ES) ---/----[IFR]; 
            
            
               (c)bendruosius kriterijus ir metodiką, kuriuos jos taiko vykstant 33 straipsnyje nurodytiems priežiūrinio tikrinimo bei vertinimo procesams; 
            
            
               (d)suvestinius statistinius pagrindinių šios direktyvos ir [Reglamento (ES) ---/----[IFR] įgyvendinimo jų valstybėje narėje aspektų duomenis, įskaitant priežiūros priemonių, kurių imtasi pagal 36 straipsnio 2 dalies a punktą, ir administracinių sankcijų, nustatytų pagal 16 straipsnį, skaičių ir pobūdį. 
            
            
               2.Pagal 1 dalį skelbiama informacija yra pakankamai išsami ir tiksli, kad būtų galima iš esmės palyginti tai, kaip skirtingų valstybių narių kompetentingos institucijos taiko 1 dalies b, c ir d punktus. 
            
            
               3.Informacija skelbiama bendru formatu ir reguliariai atnaujinama. Informacija prieinama bendru elektroniniu adresu.
            
            
            
               VI ANTRAŠTINĖ DALIS
               DELEGUOTIEJI IR ĮGYVENDINIMO AKTAI
            
            
               54 straipsnis 
                  Delegavimas
            
            
            
               1.Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.
            
            
               2.3 straipsnio 2 dalyje, 27 straipsnio 3 dalyje ir 33 straipsnio 6 dalyje nurodyti įgaliojimai priimti deleguotuosius aktus Komisijai suteikiami neribotam laikotarpiui nuo [šios direktyvos įsigaliojimo data].
            
         
         
            
               3.Europos Parlamentas arba Taryba gali bet kada atšaukti 3 straipsnio 2 dalyje, 27 straipsnio 3 dalyje ir 33 straipsnio 6 dalyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
            
            
               4.Prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais.
            
            
               5.Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
            
            
               6.Pagal 3 straipsnio 2 dalį, 27 straipsnio 3 dalį ir 33 straipsnio 6 dalį priimtas deleguotasis aktas įsigalioja tik tuo atveju, jeigu per [du mėnesius] nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas [dviem mėnesiais]. 
            
            
            
               55 straipsnis 
                  Įgyvendinimo aktai
            
            
            
               8 straipsnyje ir 11 straipsnio 7 dalyje nustatyto pradinio kapitalo sumos pakeitimas, siekiant atsižvelgti į pokyčius ekonomikos ir pinigų srityje, patvirtinamas priimant įgyvendinimo aktus laikantis 56 straipsnio 2 dalyje nurodytos nagrinėjimo procedūros.
            
            
               56 straipsnis
                  Komiteto procedūra
            
            
            
               1.Komisijai padeda Europos bankininkystės komitetas, įsteigtas Komisijos sprendimu 2004/10/EB
                  44
               . Tas komitetas – tai komitetas, kaip nustatyta Reglamente (ES) Nr. 182/2011.
            
            
               2.Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
            
            
            
               VII ANTRAŠTINĖ DALISKITŲ DIREKTYVŲ DALINIAI PAKEITIMAI
            
            
               57 straipsnis
                  Direktyvos 2013/36/ES daliniai pakeitimai 
            
            
               Direktyva 2013/36/ES iš dalies keičiama taip:
            
            
            
               1)pavadinime išbraukiami žodžiai „ir investicinių įmonių“;
            
            
               2)1 straipsnis pakeičiamas taip:
            
            
               „1 straipsnis
            
         
         
            
               Dalykas
            
            
               Šia direktyva nustatomos taisyklės dėl:
            
            
               (a)galimybės verstis kredito įstaigų veikla;
            
            
               (b)priežiūros įgaliojimų ir kompetentingų institucijų vykdomos prudencinės (riziką ribojančios) kredito įstaigų priežiūros priemonių;
            
            
               (c)kompetentingų institucijų vykdomos prudencinės kredito įstaigų priežiūros, kuri vykdoma Reglamente (ES) Nr. 575/2013 išdėstytas taisykles atitinkančiu būdu;
            
            
               (d)kompetentingoms institucijoms taikomų informacijos skelbimo reikalavimų prudencinio kredito įstaigų reguliavimo ir priežiūros srityse.“;
            
            
               3) 2 straipsnis iš dalies keičiamas taip:
            
            
               (a)1 dalis pakeičiama taip:
            
            
               „1.Ši direktyva taikoma kredito įstaigoms.“;
            
            
               (b)2 ir 3 dalys išbraukiamos;
            
            
               (c)5 dalies 1 punktas išbraukiamas;
            
            
               (d)6 dalis pakeičiama taip:
            
            
               „6.Subjektai, nurodyti 5 dalies 3–24 punktuose ir pagal šio straipsnio 5a ir 5b dalis priimtuose deleguotuosiuose aktuose, taikant 34 straipsnį ir VII antraštinės dalies 3 skyrių laikomi finansų įstaigomis.“;
            
            
               4)3 straipsnio 1 dalis iš dalies keičiama taip:
            
            
               (a)3 punktas pakeičiamas taip:
            
            
               „3)įstaiga – įstaiga, kaip apibrėžta [Reglamento (ES) ---/----*[IFR] 4 straipsnio 1 dalies 3 punkte“;
            
            
               (b)4 punktas išbraukiamas;
            
            
               5)5 straipsnis pakeičiamas taip: 
            
            
               „5 straipsnis
                  Koordinavimas valstybėse narėse
            
            
               Valstybės narės, kuriose yra daugiau kaip viena kompetentinga institucija, vykdanti prudencinę kredito ir finansų įstaigų priežiūrą, imasi būtinų priemonių tokių institucijų veiksmų koordinavimui organizuoti.“;
            
         
         
            
               6) įterpiamas 8a straipsnis:
            
            
               „8a straipsnis
            
            
               Specialūs reikalavimai, taikomi Reglamento (ES) Nr. 575/2013 4 straipsnio 1 dalies 1 punkto b papunktyje nurodytoms kredito įstaigoms išduodant veiklos leidimus
            
            
               1.
                     Valstybės narės reikalauja, kad Reglamento (ES) Nr. 575/2013 4 straipsnio 1 dalies 1 punkto b papunktyje nurodytos įmonės, jau gavusios veiklos leidimą pagal Direktyvos 2014/65/ES II antraštinę dalį, prašymą joms išduoti veiklos leidimą pagal 8 straipsnį vėliausiai pateiktų toliau nurodytomis dienomis: 
            
            
               a)
                     kai vidutinis mėnesio viso turto dydis, apskaičiuotas per dvylikos iš eilės einančių mėnesių laikotarpį, viršija 30 mlrd. EUR arba
            
            
               b)
                     kai vidutinis mėnesio viso turto dydis, apskaičiuotas per dvylikos iš eilės einančių mėnesių laikotarpį, yra mažesnis nei 30 mlrd. EUR, o įmonė yra dalis grupės, kurioje visų grupės įmonių, kurios vykdo Direktyvos 2014/65/ES I priedo A skirsnio 3 ir 6 punktuose nurodytą veiklą ir kurių viso turto suma, apskaičiuota kaip dvylikos iš eilės einančių mėnesių laikotarpio vidurkis, yra mažesnė nei 30 mlrd. EUR, bendra viso turto vertė viršija 30 mlrd. EUR.
            
            
               2.
                     1 dalyje nurodytos įmonės gali toliau vykdyti veiklą, nurodytą Reglamento (ES) Nr. 575/2013 4 straipsnio 1 dalies 1 punkto b papunktyje, kol gaus toje dalyje nurodytą veiklos leidimą.
            
            
               3. 
                     Nukrypstant nuo 1 dalies, Reglamento (ES) Nr. 575/2013 4 straipsnio 1 dalies 1 punkto b papunktyje nurodytos įmonės, kurios [Direktyvos (ES) ---/----[IFD] įsigaliojimo data, atėmus 1 dieną] vykdo veiklą kaip investicinės įmonės, turinčios pagal Direktyvą 2014/65/ES išduotą veiklos leidimą, prašymą išduoti veiklos leidimą pagal 8 straipsnį pateikia per [1 metai + 1 diena po Direktyvos (ES) ---/----[IFD] įsigaliojimo dienos]. 
            
            
               4.
                      Kai kompetentinga institucija, gavusi informaciją pagal Direktyvos 2014/65/ES [95a] straipsnį, nustato, kad įmonei pagal šios direktyvos 8 straipsnį turi būti išduotas kredito įstaigos veiklos leidimas, ji apie tai praneša įmonei ir kompetentingai institucijai, kaip apibrėžta Direktyvos 2014/65/ES 4 straipsnio 1 dalies 26 punkte, ir nuo to pranešimo dienos perima veiklos leidimo išdavimo procedūrą.
            
            
               5.
                     EBI parengia techninių reguliavimo standartų projektus ir juose nustato: 
            
            
               a)
                     kokią informaciją kompetentingoms institucijoms turi pateikti įmonė, teikdama prašymą išduoti veiklos leidimą, įskaitant 10 straipsnyje nurodytą veiklos programą;
            
            
               b)
                     1 dalyje nurodytų ribinių verčių apskaičiavimo metodiką.  
            
            
               Komisijai suteikiami įgaliojimai priimti a ir b punktuose nurodytus techninius reguliavimo standartus pagal Reglamento (ES) Nr. 1093/2010 10–14 straipsnius.
            
            
               EBI šiuos techninių standartų projektus Komisijai pateikia iki [2019 m. sausio 1 d.].“;
            
            
               7)
                     18 straipsnyje įterpiamas aa punktas:
            
            
               „aa) savo veiklos leidimą naudoja išskirtinai tik vykdyti veiklai, nurodytai Reglamento (ES) Nr. 575/2013 4 straipsnio 1 dalies 1 punkto b papunktyje, ir penkerius metus iš eilės jos visas vidutinis turtas nesiekė tame straipsnyje nustatytos ribinės vertės;“.
            
            
               8)IV antraštinė dalis išbraukiama;
            
            
               9)51 straipsnio 1 dalies pirma pastraipa pakeičiama taip:
            
            
               „Priimančiosios valstybės narės kompetentingos institucijos konsoliduotos priežiūros institucijos, kai taikoma 112 straipsnio 1 dalis, arba buveinės valstybės narės kompetentingų institucijų gali paprašyti kredito įstaigos filialą laikyti svarbiu.“;
            
            
               10)53 straipsnio 2 dalis pakeičiama taip:
            
         
         
            
               „2.
                     1 dalis netrukdo kompetentingoms institucijoms keistis informacija tarpusavyje arba perduoti informaciją ESRV, EBI arba Europos priežiūros institucijai (Europos vertybinių popierių ir rinkų institucijai, EVPRI), įsteigtai Europos Parlamento ir Tarybos reglamentu (ES) Nr. 1095/2010, kaip nustatyta šioje direktyvoje, Reglamente (ES) Nr. 575/2013, [Direktyvoje (ES) ---/--- [IFD] dėl investicinių įmonių prudencinės priežiūros], kitose kredito įstaigoms taikomose direktyvose, Reglamento (ES) Nr. 1092/2010 15 straipsnyje, Reglamento (ES) Nr. 1093/2010 31, 35 ir 36 straipsniuose ir Reglamento (ES) Nr. 1095/2010 31 ir 36 straipsniuose. Tai informacijai taikoma 1 dalis.“;
            
            
               ______________________________________________________________
            
            
               * 
                     2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
            
            
               11) 66 straipsnio 1 dalyje įterpiamas aa punktas:
            
            
               „aa)bent vienos iš Reglamento (ES) Nr. 575/2013 4 straipsnio 1 dalies 1 punkto b papunktyje nurodytų veiklos rūšių vykdymą, kai viršijama tame straipsnyje nurodyta ribinė vertė ir neturima kredito įstaigos veiklos leidimo.“;
            
            
               12) 76 straipsnio 5 dalies paskutinis sakinys išbraukiamas; 
            
            
               13) 86 straipsnio 11 dalis pakeičiama taip:
            
            
               „11.
                     Kompetentingos institucijos užtikrina, kad įstaigos būtų parengusios likvidumo atkūrimo planus, kuriuose nustatomos tinkamos strategijos ir tinkamos įgyvendinimo priemonės, skirtos galimiems likvidumo trūkumams, įskaitant susijusius su kitoje valstybėje narėje įsteigtais filialais, šalinti. Kompetentingos institucijos užtikrina, kad tuos planus įstaigos testuotų bent kartą per metus, jie būtų atnaujinami remiantis 8 dalyje numatytų alternatyvių scenarijų rezultatais, apie juos būtų pranešama vyresniajai vadovybei, kuri juos patvirtintų, kad būtų galima atitinkamai pakoreguoti vidaus politiką ir procesus. Įstaigos iš anksto imasi būtinų veiksmų, kad būtų užtikrinta, kad likvidumo atkūrimo planus būtų galima nedelsiant įgyvendinti. Tokie veiksmai apima užtikrinimo priemones, kurias būtų galima nedelsiant panaudoti finansavimui iš centrinių bankų. Tai apima užtikrinimo priemones kitos valstybės narės valiuta, jei tai būtina, arba trečiosios valstybės, kurios pozicijų turi ta kredito įstaiga, valiuta ir, jeigu būtina veiklos požiūriu, priimančiosios valstybės narės arba trečiosios valstybės, kurios valiuta ji turi pozicijų, teritorijoje.“;
            
            
               14)110 straipsnio 2 dalis išbraukiama;
            
            
               15)114 straipsnio 1 dalis pakeičiama taip:
            
            
               „1.
                     Susidarius kritinei padėčiai, įskaitant Reglamento (ES) Nr. 1093/2010 18 straipsnyje apibūdintą padėtį arba neigiamų pokyčių rinkose atvejus, kuri gali kelti grėsmę rinkos likvidumui ir finansų sistemos stabilumui bet kurioje iš valstybių narių, kuriose grupės subjektai yra gavę veiklos leidimą arba kuriose įsteigti svarbūs filialai, kaip nurodyta 51 straipsnyje, konsoliduotos priežiūros institucija iš karto, kai tik praktiškai tai įmanoma padaryti, vadovaudamasi 1 skyriaus 2 skirsniu ir, kai taikoma, [Europos Parlamento ir Tarybos [direktyvos (ES) ---/----[IFD]* IV antraštinės dalies I skyriaus 2 skirsniu, įspėja EBI ir 58 straipsnio 4 dalyje bei 59 straipsnyje nurodytas institucijas ir perduoda visą informaciją, kuri yra būtina jų užduotims vykdyti. Tie įpareigojimai taikomi visoms kompetentingoms institucijoms.
            
            
               __________________________________________________________________
            
            
               *
                     [............ d. Europos Parlamento ir Tarybos direktyva (ES) ---/---- dėl ....].“;
            
            
               16)116 straipsnis iš dalies keičiamas taip:
            
            
               a)2 dalis pakeičiama taip:
            
            
               „2.
                     Priežiūros institucijų kolegijose dalyvaujančios kompetentingos institucijos ir EBI glaudžiai bendradarbiauja. Konfidencialumo reikalavimai pagal šios direktyvos VII antraštinės dalies 1 skyriaus II skirsnį bei, kai taikoma, Direktyvos (ES) ---/----[IFD] IV antraštinės dalies I skyriaus 2 skirsnį netrukdo kompetentingoms institucijoms keistis konfidencialia informacija priežiūros institucijų kolegijose. Priežiūros institucijų kolegijų įsteigimas ir veikla neturi įtakos kompetentingų institucijų teisėms ir pareigoms pagal šią direktyvą ir Reglamentą (ES) Nr. 575/2013.“;
            
            
               b)
                     6 dalis pakeičiama taip:
            
            
               „6.
                     Priežiūros institucijų kolegijų veikloje gali dalyvauti kompetentingos institucijos, atsakingos už ES patronuojančiosios įstaigos, ES patronuojančiosios finansų kontroliuojančiosios bendrovės arba ES patronuojančiosios mišrią veiklą vykdančios finansų kontroliuojančiosios bendrovės patronuojamųjų įmonių priežiūrą, ir priimančiosios valstybės narės, kurioje įsteigti 51 straipsnyje nurodyti svarbūs filialai, kompetentingos institucijos, atitinkami ECBS centriniai bankai ir tam tikrais atvejais trečiųjų valstybių priežiūros institucijos, taikant konfidencialumo reikalavimus, kurie, visų kompetentingų institucijų nuomone, yra lygiaverčiai šios direktyvos VII antraštinės dalies 1 skyriaus II skirsnio ir, kai taikoma, Direktyvos (ES) ---/----[IFD] Direktyvos 20xx/xx/ES IV antraštinės dalies I skyriaus 2 skirsnio reikalavimams.“;
            
            
               c)
                     9 dalis pakeičiama taip:
            
            
               „9.
                     Vadovaudamasi šios direktyvos VII antraštinės dalies 1 skyriaus II skirsnyje ir, kai taikoma, [Direktyvos (ES) ---/---[IFD] IV antraštinės dalies I skyriaus 2 skirsnyje išdėstytais konfidencialumo reikalavimais, konsoliduotos priežiūros institucija informuoja EBI apie priežiūros institucijų kolegijos veiklą, taip pat ir kritinėse situacijose, ir perduoda EBI visą informaciją, kuri yra ypač svarbi priežiūros konvergencijai.“;
            
         
         
            
               17)125 straipsnio 2 dalis pakeičiama taip:
            
            
               „2.Informacijai, gautai vykdant konsoliduotą priežiūrą, ir visų pirma informacijai, gautai bet kokio šioje direktyvoje numatyto kompetentingų institucijų keitimosi tarpusavyje informacija atveju, taikomi profesinės paslapties reikalavimai, kurie yra bent lygiaverčiai šios direktyvos 53 straipsnio 1 dalyje kredito įstaigoms nustatytiems reikalavimams arba pagal [Direktyvos (ES) ---/----[IFD] 13 straipsnį nustatytiems reikalavimams.“;
            
            
               18)128 straipsnio antra pastraipa išbraukiama;
            
            
               19)129 straipsnio 2, 3 ir 4 dalys išbraukiamos;
            
            
               20)130 straipsnio 2, 3 ir 4 dalys išbraukiamos;
            
            
               21)143 straipsnio 1 dalies d punktas pakeičiamas taip:
            
            
               „d)
                     nedarant poveikio šios direktyvos VII antraštinės dalies 1 skyriaus II skirsnio ir, kai taikoma, [Direktyvos (ES) ---/----[IFD] IV antraštinės dalies 1 skyriaus 2 skirsnio nuostatoms, suvestinius statistinius pagrindinių prudencinės sistemos įgyvendinimo kiekvienoje valstybėje narėje aspektų duomenis, įskaitant priežiūros priemonių, kurių imtasi pagal 102 straipsnio 1 dalies a punktą, ir administracinių sankcijų, nustatytų pagal 65 straipsnį, skaičių ir pobūdį.“.
            
            
            
               58 straipsnis
                  Direktyvos 2014/65/ES pakeitimai 
            
            
            
               Direktyva 2014/65/ES iš dalies keičiama taip:
            
            
            
               1)8 straipsnio a punktas pakeičiamas taip: 
            
            
               „a)nebeatitinka sąlygų, pagal kurias buvo išduotas veiklos leidimas, kaip antai neatitinka [Reglamente (ES) ---/----[IFR] nustatytų sąlygų;“; 
            
            
               2) 15 straipsnis pakeičiamas taip:
            
            
               „15 straipsnis
               Pradinis kapitalas 
            
            
               Valstybės narės užtikrina, kad kompetentingos institucijos neišduotų veiklos leidimo tol, kol investicinė įmonė neturės pakankamo dydžio pradinio kapitalo, kaip reikalaujama [Direktyvos (ES) ---/----[IFD] 8 straipsnyje, atsižvelgiant į konkrečios investicinės paslaugos ar veiklos pobūdį.“;
            
            
               3)41 straipsnis pakeičiamas taip: 
            
            
               „41 straipsnis 
            
            
               Veiklos leidimo išdavimas
            
         
         
            
            
               1.  Valstybės narės, kurioje trečiosios šalies įmonė įsteigė arba ketina įsteigti filialą, kompetentinga institucija išduoda veiklos leidimą tik tuomet, jei yra įsitikinusi, kad:
            
            
               (a)įvykdytos 39 straipsnyje nustatytos sąlygos;
            
            
               (b)trečiosios šalies įmonės filialas galės laikytis 2 ir 3 dalyse nustatytų nuostatų.
            
            
               Kompetentinga institucija per šešis mėnesius nuo išsamios paraiškos pateikimo praneša trečiosios šalies įmonei, ar leidimas išduodamas, ar ne.
            
            
               2.  Trečiosios šalies įmonės filialas, kuriam išduotas veiklos leidimas pagal 1 dalį, vykdo pareigas, nustatytas šios direktyvos 16–20, 23, 24, 25 ir 27 straipsniuose, 28 straipsnio 1 dalyje ir 30, 31 ir 32 straipsniuose bei Reglamento (ES) Nr. 600/2014 3–26 straipsniuose ir pagal juos priimtose priemonėse, o jo priežiūrą vykdo tos valstybės narės, kurioje jam išduotas veiklos leidimas, kompetentinga institucija.
            
            
               Valstybės narės netaiko jokių papildomų reikalavimų filialo organizavimo ir valdymo klausimais, kuriems taikoma ši direktyva, ir neturi taikyti jokiems trečiųjų šalių įmonių filialams palankesnių sąlygų nei tos, kurios taikomos Sąjungos įmonėms.
            
            
               Valstybės narės užtikrina, kad kompetentingos institucijos EVPRI kasmet praneštų, kiek trečiųjų šalių įmonių filialų veikia jų teritorijoje. 
            
            
               3. Trečiosios šalies įmonės filialas, kuriam suteiktas veiklos leidimas pagal 1 dalį, 2 dalyje nurodytai kompetentingai institucijai kasmet teikia šią informaciją:
            
            
               (a)toje valstybėje narėje filialo teikiamų paslaugų ir vykdomos veiklos mastą ir apimtį;
            
            
               (b)apyvartą ir agreguotą turto, atitinkančio a punkte nurodytas paslaugas ir veiklą, vertę;
            
            
               (c)išsamų filialo klientams taikomos investuotojų apsaugos priemonių, įskaitant tų klientų teises pagal 39 straipsnio 2 dalies f punkte nurodytą investuotojų kompensavimo sistemą, aprašą; 
            
            
               (d)a punkte nurodytoms paslaugoms ir veiklai filialo taikomą rizikos valdymo politiką ir priemones.
            
            
                 
                     4. 2 dalyje nurodytos kompetentingos institucijos, tai pačiai grupei, kuriai priklauso trečiųjų šalių įmonių filialai, kuriems suteiktas veiklos leidimas pagal 1 dalį, priklausančių subjektų kompetentingos institucijos ir EVPRI bei EBI glaudžiai bendradarbiauja siekdamos užtikrinti, kad visai tos grupės veiklai Sąjungoje būtų taikoma visapusiška, nuosekli ir efektyvi priežiūra pagal šią direktyvą, Reglamentą (ES) Nr. 600/2014, Direktyvą 2013/36/ES, Reglamentą (ES) Nr. 575/2013, [Direktyvą (ES) ---/----* [IFD] ir [Reglamentą (ES) ---/----* [IFR]. 
            
            
               5. EVPRI parengia techninių reguliavimo standartų projektus, kuriuose patikslinama 3 dalyje nurodyta informacija. 
            
            
               EVPRI tuos techninių reguliavimo standartų projektus Komisijai pateikia iki [įrašyti datą]. 
            
            
               Komisijai suteikiami įgaliojimai priimti pirmoje pastraipoje nurodytus techninius reguliavimo standartus laikantis Reglamento (ES) Nr. 1095/2010 15 straipsnio.
            
            
               6. EVPRI parengia techninių įgyvendinimo standartų projektus, kuriuose nurodoma, kokiu formatu nacionalinėms kompetentingoms institucijoms turi būti teikiama 3 dalyje nurodyta informacija. 
            
            
               EVPRI tuos techninių reguliavimo standartų projektus Komisijai pateikia iki [įrašyti datą]. 
            
            
               Komisijai suteikiami įgaliojimai priimti pirmoje pastraipoje nurodytus techninius reguliavimo standartus laikantis Reglamento (ES) Nr. 1095/2010 15 straipsnio.“;
            
         
         
            
               4)81 straipsnio 3 dalies a punktas pakeičiamas taip:
            
            
               „a)
                     tikrindami, ar laikomasi investicinių įmonių veiklos vykdymo pradžią reglamentuojančių sąlygų, ir pagerindami stebėjimą, kaip vykdoma tokia veikla, kaip laikomasi administracinių bei apskaitos procedūrų ir nuostatų dėl vidaus kontrolės mechanizmų;“;
            
            
               5)
                     
                     įterpiamas 95a straipsnis:
            
            
               „95a straipsnis
            
            
               Pereinamojo laikotarpio nuostata dėl Reglamento (ES) Nr. 575/2013 4 straipsnio 1 dalies 1 punkto b papunktyje nurodytų kredito įstaigų veiklos leidimų išdavimo
            
            
               Kompetentingos institucijos Direktyvos 2013/36/ES 8 straipsnyje nurodytai kompetentingai institucijai praneša, kai įmonės, kuri pagal šios direktyvos II antraštinę dalį prašymą išduoti leidimą, kad galėtų vykdyti I priedo A skirsnio 3 ir 6 punktuose nurodytą veiklą, pateikė iki [Direktyvos (ES) ---/---[IFD] įsigaliojimo data], numatomas visas turtas viršija 30 mlrd. EUR, ir apie tai praneša prašymą pateikusiai įmonei.“.
            
            
            
               VIII ANTRAŠTINĖ DALIS
               PEREINAMOJO LAIKOTARPIO IR BAIGIAMOSIOS NUOSTATOS
            
            
               59 straipsnis
                  Pereinamojo laikotarpio nuostatos 
            
            
               1.Valstybės narės užtikrina, kad investicinės įmonės, išskyrus nurodytąsias 2 dalyje, kurios jau buvo įsteigtos 20xx m. sausio 1 d. [šios direktyvos įsigaliojimo data] arba anksčiau ir kurių pradinis kapitalas nesiekia 8 straipsnyje nurodyto dydžio, to straipsnio pradėtų laikytis bent iki [penkeri metai nuo šios direktyvos įsigaliojimo datos] ir kasmet pradinį kapitalą padidintų 5 000 EUR. 
            
            
               Kai pirmoje pastraipoje nurodyto kasmetinio padidinimo nepakanka, kad investicinė įmonė penkerių metų laikotarpio pabaigoje pasiektų reikalaujamą pradinio kapitalo dydį, valstybės narės nustato papildomą ne ilgesnį nei penkerių metų pereinamąjį laikotarpį. Kompetentingos institucijos nustato metines sumas, taikytinas per tą papildomą pereinamąjį laikotarpį.
            
            
               2.Valstybės narės užtikrina, kad prekiautojai biržos prekėmis 8 straipsnio nuostatų pradėtų laikytis vėliausiai iki [penkeri metai nuo šios direktyvos įsigaliojimo datos].
            
            
            
               60 straipsnis
                  Peržiūra 
            
            
            
               Iki [treji metai nuo tos dienos, kai pradedama taikyti ši direktyva ir Reglamentas (ES) ---/----[IFR]] Komisija, glaudžiai bendradarbiaudama su EBA ir ESMA, Europos Parlamentui ir Tarybai pateikia ataskaitą ir prireikus pasiūlymą dėl teisėkūros procedūra priimamo akto dėl:
            
            
               (a)šios direktyvos ir Reglamento (ES) ---/----[IFR] nuostatų dėl atlygio; 
            
            
               (b)pagal šią direktyvą nustatytos keitimosi informacija tvarkos veiksmingumo;
            
            
               (c)Sąjungos ir valstybių narių bendradarbiavimo su trečiosiomis valstybėmis taikant šią direktyvą ir Reglamentą (ES) ---/----[IFR]; 
            
            
               (d)šios direktyvos ir Reglamento (ES) ---/----[IFR] taikymo investicinėms įmonėms pagal jų teisinę struktūrą ar nuosavybės modelį.
            
         
         
            
               61 straipsnis
                  Perkėlimas į nacionalinę teisę
            
            
               1.Valstybės narės iki [18 mėnesių nuo šios direktyvos įsigaliojimo datos] priima ir paskelbia įstatymus ir kitus teisės aktus, būtinus, kad būtų laikomasi šios direktyvos.
            
            
               2.Valstybės narės tas nuostatas taiko nuo [Reglamento (ES) ---/----[IFR] taikymo pradžios data].
            
            
               3.Valstybės narės pateikia Komisijai ir EBA šios direktyvos taikymo srityje priimtų nacionalinės teisės aktų nuostatų tekstus.
            
            
               Jeigu dokumentų, kuriuos valstybės narės pateiks kartu su pranešimu apie perkėlimo į nacionalinę teisę priemones, nepakaks tam, kad būtų visapusiškai įvertinta nuostatų, kuriomis į nacionalinę teisę perkeliamos šios direktyvos nuostatos, atitiktis tam tikroms šios direktyvos nuostatoms, Komisija, gavusi EBA prašymą pastarajai vykdant savo funkcijas pagal Reglamentą (ES) Nr. 1093/2010, arba savo pačios iniciatyva, gali paprašyti valstybių narių pateikti išsamesnę informaciją apie tų nuostatų ir šios direktyvos perkėlimą į nacionalinę teisę ir įgyvendinimą.
            
            
               4.1 dalyje nurodytose nuostatose daroma nuoroda į šią direktyvą arba tokia nuoroda daroma jas oficialiai skelbiant. 
            
            
               62 straipsnis
                  Įsigaliojimas
            
            
            
               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
            
            
               Investicinių įmonių priežiūros ir pertvarkymo tikslais kituose Sąjungos aktuose pateiktos nuorodos į Direktyvą 2013/36/ES laikomos nuorodomis į šią direktyvą.
            
            
            
            
               63 straipsnis
                  Adresatai
            
            
               Ši direktyva skirta valstybėms narėms.
            
            
            
               Priimta Briuselyje
            
            
               
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        Žr. komunikatą „Kapitalo rinkų sąjungos veiksmų plano laikotarpio vidurio peržiūra“, COM(2017) 292 final, 2017 m. birželio 8 d., ir Komisijos komunikatą „Priežiūros integracijos gilinimas siekiant kintančioje aplinkoje sustiprinti kapitalo rinkų sąjungą ir finansinę integraciją“, 2017 m. rugsėjo 20 d., COM(2017) 542 final.
               
               
                  
                     (2)
                  
                        EBA investicinių įmonių ataskaita, pateikta atsakant į Komisijos 2014 m. gruodžio mėn. kvietimą teikti rekomendacijas (EBA/Op/2015/20), 12 lentelė. Investicinių įmonių tiriamoji visuma pagal kategorijas ir pagal šalis, p. 96.   
                  https://www.eba.europa.eu/documents/10180/983359/EBA-Op-2015-20+Report+on+investment+firms.pdf.
               
               
                  
                     (3)
                  
                        COM(2017) 292 final.
               
               
                  
                     (4)
                  
                        2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
               
               
                  
                     (5)
                  
                        2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
               
               
                  
                     (6)
                  
                        2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
               
               
                  
                     (7)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349–496) ir 2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
               
               
                  
                     (8)
                  
                        Remdamasi 2016 m. spalio mėn. EBA pateiktu antru rekomendacijų rinkiniu (Europos bankininkystės institucijos nuomonė dėl pirmos kvietimo teikti rekomendacijas dėl investicinių įmonių dalies, https://www.eba.europa.eu/documents/10180/1639033/Opinion+of+the+European+Banking+Authority+on+the+First+Part+of+the+Call+for+Advice+on+Investment+Firms+%28EBA-Op-2016-16%29.pdf) Komisija 2016 m. lapkričio mėn. pasiūlė, kad investicinėms įmonėms, pagal Kapitalo reikalavimų direktyvos 131 straipsnį laikomoms pasaulinėmis (angl. G-SII) arba kitomis sisteminės svarbos įstaigomis (angl. O-SII), ir toliau būtų taikomas persvarstytas Kapitalo reikalavimų reglamentas. 2017 m. kovo mėn. šioje grupėje buvo aštuonios investicinės įmonės, visos jos buvo Jungtinėje Karalystėje. Komisija taip pat pasiūlė, kad šie pakeitimai neturėtų poveikio kitoms investicinėms įmonėms. Žr. 2016 m. lapkričio 23 d. Komisijos pasiūlymai persvarstyti Kapitalo reikalavimų reglamentą ir direktyvą, 
                  https://ec.europa.eu/info/law/banking-prudential-requirements-directive-2013-36-eu/upcoming_en
                  .
               
               
                  
                     (9)
                  
                        COM(2017) 542 final.
               
               
                  
                     (10)
                  
                        FPRD II į šį sąrašą bus įtraukta investicinė paslauga „organizuotos prekybos sistemos valdymas“.
               
               
                  
                     (11)
                  
                        EBA investicinių įmonių ataskaita, pateikta atsakant į Komisijos 2014 m. gruodžio mėn. kvietimą teikti rekomendacijas (EBA/Op/2015/20), 
                  http://www.eba.europa.eu/documents/10180/983359/EBA-Op-2015-20+Report+on+investment+firms.pdf
                  .
               
               
                  
                     (12)
                  
                        Naujos investicinėms įmonėms taikomos prudencinės tvarkos rengimas (EBA/DP/2016/02), 
                  https://www.eba.europa.eu/documents/10180/1647446/Discussion+Paper+on+a+new+prudential+regime+for+Investment+Firms+%28EBA-DP-2016-02 %29.pdf/cf75b87e-2db3-47a3-b1f3-8a30fa6962da
                  .
               
               
                  
                     (13)
                  
                        EBA nuomonė dėl naujos investicinėms įmonėms taikomos prudencinės sistemos modelio (EBA/Op/2017/11), 
                  http://www.eba.europa.eu/documents/10180/1976637/EBA+Advice+on+New+Prudential+Framework+on+Investment+Firms+%28EBA-Op-2017-11 %29.pdf
                  .
               
               
                  
                     (14)
                  
                        2016 m. lapkričio 23 d. Komisijos pasiūlymai persvarstyti Kapitalo reikalavimų reglamentą ir direktyvą, 
                  https://ec.europa.eu/info/law/banking-prudential-requirements-directive-2013-36-eu/upcoming_en
                  .
               
               
                  
                     (15)
                  
                        Komunikatas „Kapitalo rinkų sąjungos veiksmų plano laikotarpio vidurio peržiūra“, 2017 m. birželio mėn., COM(2017) 292, 
                  https://ec.europa.eu/info/publications/mid-term-review-capital-markets-union-action-plan_en
                  .
               
               
                  
                     (16)
                  
                        COM(2017) 592 final.
               
               
                  
                     (17)
                  
                        EBA investicinių įmonių ataskaita, pateikta atsakant į Komisijos 2014 m. gruodžio mėn. kvietimą teikti rekomendacijas (EBA/Op/2015/20), 
                  https://www.eba.europa.eu/documents/10180/983359/EBA-Op-2015-20+Report+on+investment+firms.pdf
                  .
               
               
                  
                     (18)
                  
                        
                  https://ec.europa.eu/info/law/better-regulation/initiatives/ares-2017-1546878_en.
               
               
                  
                     (19)
                  
                        Žr., pvz., įvairius atsakymus, pateiktus Komisijai 2015 m. paskelbus kvietimą teikti informaciją, 
                  http://ec.europa.eu/finance/consultations/2015/financial-regulatory-framework-review/index_en.htm
                  .
               
               
                  
                     (20)
                  
                        2017 m. spalio 12 d. Europos bankininkystės institucijos nuomonė dėl klausimų, susijusių su Jungtinės Karalystės pasitraukimu iš Europos Sąjungos (EBA/Op/2017/12), 
                  http://www.eba.europa.eu/documents/10180/1756362/EBA+Opinion+on+Brexit+Issues+%28EBA-Op-2017-12 %29.pdf
                  .
               
               
                  
                     (21)
                  
                        Kaip apibrėžta 2003 m. gegužės 6 d. Komisijos rekomendacijoje 2003/361/EB dėl labai mažų, mažųjų ir vidutinių įmonių apibrėžimo (OL L 124, 2003 5 20, p. 36–41), t. y. įmonės, kuriose dirba mažiau kaip 250 darbuotojų ir kurių metinė apyvarta neviršija 50 mln. EUR ir (arba) metinis balansas neviršija 43 mln. EUR.
               
               
                  
                     (22)
                  
                        http://www.eba.europa.eu/documents/10180/1976637/EBA+Advice+on+New+Prudential+Framework+on+Investment+Firms+%28EBA-Op-2017-11 %29.pdf.
               
               
                  
                     (23)
                  
                        OL C […], […], p. […].
               
               
                  
                     (24)
                  
                        OL C […], […], p. […].
               
               
                  
                     (25)
                  
                        2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
               
               
                  
                     (26)
                  
                        2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
               
               
                  
                     (27)
                  
                        2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
               
               
                  
                     (28)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).
               
               
                  
                     (29)
                  
                        2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
               
               
                  
                     (30)
                  
                        Komisijos ataskaita Europos Parlamentui ir Tarybai „Pagal Direktyvą 2013/36/ES ir Reglamentą (ES) Nr. 575/2013 nustatytų atlyginimo taisyklių įvertinimas“ (COM(2016) 510 final).
               
               
                  
                     (31)
                  
                        2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
               
               
                  
                     (32)
                  
                        OL C 369, 2011 12 17, p. 14.
               
               
                  
                     (33)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
               
               
                  
                     (34)
                  
                        2013 m. birželio 26 d. Europos Parlamento ir Tarybos direktyva 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB (OL L 182, 2013 6 29, p. 19).
               
               
                  
                     (35)
                  
                        2002 m. liepos 19 d. Europos Parlamento ir Tarybos reglamentas (EB) Nr. 1606/2002 dėl tarptautinių apskaitos standartų taikymo (OL L 243, 2002 9 11, p. 1).
               
               
                  
                     (36)
                  
                        2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
               
               
                  
                     (37)
                  
                        2002 m. gruodžio 16 d. Europos Parlamento ir Tarybos direktyva 2002/87/EB dėl finansiniam konglomeratui priklausančių kredito įstaigų, draudimo įmonių ir investicinių firmų papildomos priežiūros, ir iš dalies keičianti Tarybos direktyvas 73/239/EEB, 79/267/EEB, 92/49/EEB, 92/96/EEB, 93/6/EEB ir 93/22/EEB bei Europos Parlamento ir Tarybos direktyvas 98/78/EB ir 2000/12/EB (OL L 035, 2003 2 11, p. 1).
               
               
                  
                     (38)
                  
                        2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
               
               
                  
                     (39)
                  
                        2010 m. lapkričio 24 d. Europos Parlamento ir Tarybos reglamentas (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo (OL L 331, 2010 12 15, p. 1).
               
               
                  
                     (40)
                  
                        2006 m. gegužės 17 d. Europos Parlamento ir Tarybos direktyva 2006/43/EB dėl teisės aktų nustatyto metinės finansinės atskaitomybės ir konsoliduotos finansinės atskaitomybės audito, iš dalies keičianti Tarybos direktyvas 78/660/EEB ir 83/349/EEB bei panaikinanti Tarybos direktyvą 84/253/EEB (OL L 157, 2006 6 9, p. 87).
               
               
                  
                     (41)
                  
                        2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
               
               
                  
                     (42)
                  
                        2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (OL L 141, 2015 6 5, p 73).
               
               
                  
                     (43)
                  
                        2009 m. balandžio 30 d. Komisijos rekomendacija 2009/384/EB dėl finansinių paslaugų sektoriaus atlyginimų nustatymo politikos (OL L 120, 2009 5 15, p. 22).
               
               
                  
                     (44)
                  
                        2003 m. lapkričio 5 d. Komisijos sprendimas 2004/10/EB dėl Europos bankininkystės komiteto įsteigimo (OL L 3, 2004 1 7, p. 36).